Covid in rangalhuvaa baeh meehunah loa andhirivaa bayyeh!\nކޮވިޑުން ރަނގަޅުވާ ބައެއް މީހުނަށް ލޯ އަނދިރިވާ ބައްޔެއް!\nއިންޑިޔާގައި ކޮވިޑް ޖެހޭ ބައެއް މީހުންނަށް ލޯ އަނދިރިވާ ބައްޔެއް ޖެހެމުންދާ ކަމަށް ޑޮކްޓަރުން ވިދާޅުވޭ\nއިންޑިޔާގެ މަހަރަޝްތުރާ އާއި ގުޖްރާތުގައި ކޮވިޑް އިންފެކްޝަން ޖެހި ރަނގަޅުވާ މީހުންގެ މެދުގައި ސީރިއަސް އަދި މަދުން ނޫނީ މިހާތަނަށް ދުނިޔޭން ނުފެންނަ ފަންގަލް އިންފެކްޝަނެއް ކަމަށްވާ މިއުކޯމައިކޯސިސް ކިޔާ ނުރައްކާތެރި ބައްޔެއް ފެތުރެން ފަށައިފި އެވެ.\nމި ބަލި ޖެހޭ މީހުން ލޯ އަނދިރިވުމުގެ އިތުރުން އެނޫން ވެސް ބޮޑެތި ސިއްހީ މައްސަލަތަކާ އެމީހުންނަށް ކުރިމަތިވާ ކަމަށް މަހަރަޝްތުރާ އާއި ގުޖްރާތުގެ އޮފިޝަލުން ވަނީ ބުނެފަ އެވެ.\nސޫރަތުގައި ހުންނަ ކިރަން ސުޕަ މަލްޓީ-ސްޕެޝަލިސްޓީ ހޮސްޕިޓަލުގެ ޗެއާމަން މާތޫރު ސަވާނީ އިންޑިއާ ޓުޑޭ ނޫހަށް ވިދާޅުވެފައިވާ ގޮތުގައި މިއުކޯމައިކޯސިސް ޖެހިފައިވާ މީހުން ގުޖްރާތުގެ އެކި ހިސާބުތަކުން އޭނާގެ ހޮސްޕިޓަލަށް އަންނަމުންދާ ކަމަށެވެ.\n"މިއުކޯމައިކޯސިސް ބަލި ޖެހިފައިވާ 50 މީހަކަށް ފަރުވާ ދީފިން. އިތުރު 60 މީހަކު އަދި ފަރުވާގެ އިންތިޒާރުގައި އެބަތިބި،" ޕްރެސް ޓްރަސްޓް އޮފް އިންޑިއާއަށް ދިން އިންޓަވިއު އެއްގައި ސަވާނީ ވިދާޅުވި އެވެ.\nއޭނާ އިތުރަށް ވިދާޅުވި ގޮތުގައި މިހާތަނަށް މި ބައްޔަށް ފަރުވާ ހޯދި ބަލިމީހުންގެ ތެރެއިން ހަތް މީހެއްގެ ލޮލުގެ ފެނުން ވަނީ ގެއްލިފަ އެވެ. އަދި މި ބަލި ޖެހިގެންދާ މީހުންނަށް ހާއްސަކޮށް ހޮސްޕިޓަލުގައި އިންތިޒާމުތަކެއް ހަމަޖައްސާފައިވާ ކަމަށް އެ ހޮސްޕިޓަލުގެ އިންޗާޖް ރެސިޑެންޓް މެޑިކަލް އޮފިސަރު ޑރ. ކޭތަން ނައިކް ވިދާޅުވި އެވެ.\nއަސާރްވާ ސިވިލް ހޮސްޕިޓަލުގެ ސީނިއާ ޑޮކްޓަރަކު ވިދާޅުވި ގޮތުގައި އަހުމަދުއާބާދުގައި ހުންނަ މި ހޮސްޕިޓަލުގައި އެކަނި ވެސް މިއުކޯމައިކޯސިސް ބަލި ޖެހިފައިވާ ފަސް މީހަކު ދުވާލަކު އޮޕަރޭޝަން ކުރާ ކަމަށް ވެއެވެ.\n"ދުވާލަކު ފަސް މީހުންނާ 10 މީހުންނާ ދެމެދުގެ އަދަދެއްގެ ބަލި މީހުން އެބަ އާދޭ. މީގެ ތެރޭގައި ތިނައީ ދެ ވަނަ ރާޅުގައި ކޮވިޑް ޖެހުނު މީހުން. މީގެ ތެރެއިން ގިނަ މީހުންނަށް ބަލި ޖެހިފައިވަނީ ލޮލަށް. އަދި ގިނަ ބަޔަކު ވަނީ ލޯ މުޅިން އަނދިރިވެފައި،" ޑޮކްޓަރު ވިދާޅުވި އެވެ.\nމަހަރަޝްތުރާގައި ވެސް ކޮވިޑް ޖެހި ރަނގަޅުވީ މީހުންގެ ތެރެއިން އަށް މީހަކު ވަނީ މިއުކޯމައިކޯސިސް ބަލި ޖެހިގެން ލޯ އަނދިރިވެފަ އެވެ. އަދި މި ބައްޔަށް 200 މީހުންނަށް މިހާރު ފަރުވާ ދެމުން އެބަގެންދެ އެވެ.\n"އެމީހުންނަށް ކޮވިޑް-19 ޖެހި އެ ބަލިން ސަލާމަތް ވެވުނު ނަމަވެސް އެމީހުންގެ ބަލިކަށި ވެފައިވާ ދިފާއީ ނިޒާމަށް މި ފަންގަލް އިންފެކްޝަން ހަމަލަ ދީ ބަލި ޖައްސަނީ،" ޑޮކްޓަރު ވިދާޅުވި އެވެ.\nމިއުކޯމައިކޯސިސް އަކީ ދުނިޔެއަށް އާ ބައްޔެއް ނޫނެވެ. ނަމަވެސް ކޮވިޑް-19 ޖެހޭ މީހުންގެ މެދުގައި މި ބަލި އިތުރުވެފައިވަނީ އޭގެ ތެރެއިން ބައެއް މީހުންނަކީ ދިގު މުއްދަތަކަށް ސްޓްރޮއިޑް ބޭނުންކުރާ ނުވަތަ ކޮށްފައިވާ މީހުންނަށް ވާތީ ނުވަތަ ހަކުރު ކޮންޓްރޯލް ނުކުރެވި ހަކުރު ލެވެލް މަތީގައި ހުރި މީހުންނަށް ވާތީ ނުވަތަ އެނޫން ވެސް ދިފާއީ ނިޒާމު ބަލި ކުރިންސުރެ ބަލިކަށިވެފައިވާ މީހުންނަށް ވާތީ ފަސޭހައިން މި ބައްޔަށް އެމީހުންގެ ހަށިގަނޑުގައި އިންފެކްޝަން ޖެއްސޭ ގޮތް މެދުވެރިވާތީ އެވެ.\nމި ބަލި ޖެހޭ މީހުންގެ ތެރެއިން ބައެއް މީހުންގެ އެއް ލޯ ނަގަން ޖެހިފައި ވެސް އެބަހުރި ކަމަށް ޑޮކްޓަރު ވިދާޅުވި އެވެ.\n"ބްލެކް ފަންގަސް"ގެ ނަމުން މަޝްހޫރުވެފައިވާ މި ފަންގަސް އަކީ މާހައުލުގައި އުޅޭ އެއްޗެކެވެ. ދިފާއީ ނިޒާމު ބަލިކަށި މީހުންނާއި ހިނގާބިނގާވެ ނޫޅެވޭ މީހުންނަށް މި ބަލި ޖެހުމުގެ ފުރުސަތު ބޮޑެވެ.\nމިއުކޯމައިކޯސިސް ޖެހިފައިވާ ކަމުގެ އަލާމާތްތަކުގެ ތެރޭގައި ބޮލުގައި ރިއްސުން، ހުން އައުން، ލޮލުގެ ތިރީ ބައިގައި ރިއްސުން، ނޭފަތް ނުވަތަ ސައިންސް ބްލޮކްވުން، ލޮލުގެ ފެނުން ކޮންމެވެސް ވަރަކަށް ދަށްވުން ހިމެނެ އެވެ.\nމި ބައްޔަށް ފަރުވާ ކުރަނީ 21 ދުވަސް ވަންދެން އިންޖެކްޝަނެއް ޖަހައިގެންނެވެ.\nމި ބަލީގެ އަލާމާތްތައް އާއްމުގޮތެއްގައި ފެންނަނީ ބަލިން ރަނގަޅުވާތީ ދެ ހަފުތާއެއްހާ ދުވަސް ފަހުންނެވެ. ނަމަވެސް މި ފަހަކަށް އައިސް ކޮވިޑަށް ފަރުވާ ހޯދަމުންދާ މީހުންގެ ފަރާތުން ވެސް މި ބަލީގެ އަލާމާތްތައް ފެންނަކަން ފާހަގަ ކުރެވިފައިވާ ކަމަށް ޑޮކްޓަރު ވިދާޅުވި އެވެ.\nމި ބަލި ޖައްސަނީ މިއުކޯ ކިޔާ ފަންގަސް އަކުންނެވެ. މި ފަންގަސް ހުންނަނީ ތެތް ސާފަސް ތަކުގަ އެވެ. މި ބަލި އާއްމުވެފައިވަނީ ހަކުރުބަލި ހުންނަ މީހުންގެ މެދުގަ އެވެ. ހަކުރުނެތް މީހަކަށް މި ބަލި ވަރަށް ނުޖެހޭ ކަމަށް ވެއެވެ.


America in igthisaadhee fiyavalhu elhee hanguraama kuran jehilunvaathe: Iran | Mihaaru\nއީރާނުގެ ރިވޮލިއުޝަނަރީ ގާޑުގެ ކޮމާންޑަރު ސަލާމީ. --ފޮޓޯ:ރޮއިޓާސް\nއެމެރިކާ އިން އިގްތިސާދީ ފިޔަވަޅު އެޅީ ހަނގުރާމަ ކުރަން ޖެހިލުންވާތީ: އީރާން\n04 ޖުލައި 2019 - 11:405comments\nތެހެރާން (ޖުލައި 4) - އީރާނާ ދެކޮޅަށް އެމެރިކާ އިން އިގްތިސާދީ ފިޔަވަޅު އެޅީ އީރާނާ ހަނގުރާމަ ކުރަން ޖެހިލުންވާތީ ކަމަށް ރިވޮލިއުޝަނަރީ ގާޑުގެ ވެރިޔާ މޭޖާ-ޖެނެރަލް ހުސައިން ސަލާމީ ވިދާޅުވެއްޖެ އެވެ.\nއޭނާ ވިދާޅުވީ އަސްކަރީ ގޮތުން ބަލާއިރު ދުޝްމަނުންގެ ހުރިހާ މަގެއް އީރާނުން ބަންދުކޮށްފައިވާ ކަމަށެވެ.\n"މިހާރުގެ ހާލަތަށް ބަލާއިރު ހަނގުރާމައެއް ފެށިދާނެތީ އެންމެ ކަންބޮޑުވަނީ ދުޝްމަނުން. އެހެންވެ މި ހާލަތުގައި ދުޝްމަނުން އީރާނާ ކުރިމަތިލީ އިގްތިސާދީ ހަނގުރާމައަކާ އެކު،" ސަލާމީ ވިދާޅުވި އެވެ.\nއީރާނާއި އެމެރިކާ އިން އަސްކަރީ ކުރިމަތިލުމަކަށް މިދިޔަ މަހު ނުދިޔައީ ކިރިޔާ އެވެ. އެމެރިކާގެ އަސްކަރީ ޑްރޯނެއް އީރާނުން ވައްޓާލުމާ ގުޅިގެން ދެ ގައުމުގެ މަސްރަހު ވަރަށް ގޯސްވި އެވެ. އީރާނުން ބުނީ ޑްރޯން ވައްޓާލީ އެ ގައުމުގެ ވައިގެ ސަރަހައްދަށް ގަވާއިދާޚިލާފަށް ވަނުމުން ކަމަށެވެ. ޑްރޯން ވައްޓާލުމުން ރައްދު ދިނުމުގެ ގޮތުން އީރާނަށް ހަމަލާ ދިނުމަށް ރައީސް ޑޮނަލްޑް ޓްރަމްޕް ހުއްދަ ވެސް ދެއްވި އެވެ. ނަމަވެސް އެންމެ ފަހު ވަގުތު ވަނީ އެކަން ކެންސަލް ކުރައްވައިފަ އެވެ.\nރައީސް ހަސަން ރޫހާނީގެ އެޑްވައިޒަރު ހިސާމުއްދިން އަޝެނާ ވަނީ ޓްރަމްޕުގެ ސަރުކާރުގެ ތެރޭގައި ހިމެނޭ ހަރުކަށި މީހުންގެ ބަސްތައް ގަބޫލް ނުކުރަށް އެދިވަޑައިގެންފަ އެވެ. އަދި އީރާނަށް ހަމަލާދީފި ނަމަ ޓްރަމްޕް ވަނީ "އެއް ދައުރުގެ ރައީސަކަށް" ކަމަށް އޭނާ ވިދާޅުވި އެވެ.\n"މީގެ ކުރިން ވެސް ވާނީ އެމެރިކާގެ ރައީސުންގެ ގޮނޑި ގެއްލުވާލާފައި. ދެން ވެސް އެކަން ކުރެވިދާނެ،" 1980 ވަނަ އަހަރު ކުރިމަތިވި އީރާނުގެ ރަހީނުންގެ މައްސަލައާ ގުޅިގެން ޖިމީ ކާޓަރަށް ވެރިކަމުގެ ދެ ވަނަ ދައުރު ކާމިޔާބު ނުވި ހާދިސާ އަށް އިޝާރާތް ކުރައްވައި އޭނާ ވިދާޅުވި އެވެ.\nރޫހާނީ ވިދާޅުވީ 2015 ވަނަ އަހަރު ސޮއިކުރި ނިއުކްލިއާ އެއްބަސްވުމުގައި ބުނާ އަދަދަށް ވުރެ އިތުރަށް އީރާނުން ޔުރޭނިއަމް ފައްކާކުރަން ވަރަށް އަވަހަށް ފަށާނެ ކަމަށެވެ.\nއިތުރު ލިޔުންތައް އީރާން އެމެރިކާ


R. Meedhoo MJS ge futsal mubaarai May mahu baavvanee | Fainu Online\n19 މާރިޗު 2022, ހޮނިހިރު, 23:22\nރ. މީދޫގައި ހަރަކާތްތެރިވާ އެންމެ ގިނަ ދުވަސްވީ ޖަމިއްޔާ ކަމަށްވާ ޖަމިއްޔަތުއް ސަލާހުން އެރަށު ޒުވާނުންނަށް ހާއްސަކޮށްގެން ފުޓްސަލް މުބާރާތެއް ބާއްވަން ނިންމައިފިއެވެ.\nއެމްޖޭއެސްއިން މައުލޫމާތު ދިންގޮތުގައި، މެއި2ގައި ފަށާ މި މުބާރާތަކީ އެ ރަށު ޒުވާނުންނަށް ހާއްސަކޮށްގެން ބާއްވާ މިފަދަ ފުރަތަމަ މުބާރާތެވެ.\nމީގެ ކުރިން އެ ޖަމިއްޔާއިން ބާއްވަމުން ގެންދަނީ، ފުޓްބޯޅަ މުބާރާތެކެވެ. އަދި އިންޓަރ ރިސޯޓް ފުޓްސަލް މުބާރާތެއް މީގެ ކުރިން ކުރިޔަށް ގެންގޮސްފައިވެއެވެ.\nއެމްޖޭއެސްއިން ބުނީ، ފުޓްސަލް މުބާރާތެއް ބާއްވަން ނިންމީ، އެ ރަށު ފުޓްބޯޅަ ދަނޑު ހެދުމުގެ މަސައްކަތް ދިގުލައިގެންގޮސް ގިނަ ދުވަސްތަކެއް ވެފައިވާތީ، ބޮޑު ފުޓްބޯޅަ މުބާރާތެއް މި ދަނޑިވަޅުގައި ބާއްވަން ދަތިވެފައިވާތީ ކަމަށެވެ.\nނަމަވެސް، ދަނޑުގެ މަސައްކަތް ނިމުމުން ކުރިން ބާއްވާ ފުޓްބޯޅަ މުބާރާތް އަލުން ބާއްވަން ފެށޭނެކަމަށް ވެސް އެ ޖަމިއްޔާއިން މައުލޫމާތު ދެއެވެ.\nޖަމިއްޔަތުއް ސަލާހަކީ އެ ރަށުގައި ކާމިޔާބު ގިނަ މުބާރާތްތަކެއް ވަރަށް ކުރީއްސުރެވެސް ހިންގަމުން ގެންދާ ޖަމިއްޔާއެކެވެ. އަދި އިޖުތިމާއީގޮތުން އަތޮޅު ފެންވަރުގައި ވެސް ފާހަގަކޮށްލެވޭ ޖަމިއްޔާއެކެވެ.\nއިތުރު ލިޔުންތައް ރ. މީދޫ ޖަމިއްޔަތުއް ސަލާހް\nމެންބަރު އިސްމާޢީލް ބާއްވާ ފުޓްބޯޅަ މުބާރާތް ފަށައިފި


BML Islamic personal financing ah heyo badhaluthakeh genesfi\nބީއެމްއެލް އިސްލާމިކް ޕަރސަނަލް ފައިނޭންސިންއަށް ހެޔޮ ބަދަލުތަކެއް\n07 ޖޫން 2021 - 18:21:10\nބޭންކް އޮފް މޯލްޑިވްސްގެ އިސްލާމިކް ޕާސަނަލް ފައިނޭންސިންއަށް އެދޭ ފަރާތްތަކަށް ފަސޭހަކޮށްދިނުމުގެ ގޮތުން ހެޔޮ ބަދަލުތަކެއް ގެނެސްފިއެވެ.\nބީއެމްއެލްއިން ބުނީ އިސްލާމިކް ޕާސަނަލް ފައިނޭންސިންގ އަށް އެދި ހުށަހެޅުމުގެ ޝަރުތުތަކަށް މިއަދުން ލުއިތަކެއް ދީފައިވާ ކަމަށެވެ. އެގޮތުން ލުއި އެކްސްޕްރެސް ލޯނު ނަގާފައިވާ ފަރާތްތަކަށް ވެސް އިސްލާމިކް ޕާސަނަލް ފައިނޭންސިން އަށް އެދި ހުށަހެޅޭނެ ކަމަށް ބީއެމްއެލްއިން ބުނެއެވެ.\nމީގެ އިތުރުން ކަސްޓަމަރުންނަށް މުސާރައިގެ5ގުނަ އާ ހަމަޔަށް ފައިނޭންސިންއަށް ހުށަހެޅުމުގެ ފުރުސަތު ހުޅުވާލާފައިވާއިރު އެކަމަށް ހުށަހަޅާ ތާރީހުން ފެށިގެން7ދުވަސް ތެރޭގައި ކަސްޓަމަރަށް މުދާ ލިބޭނެ ކަމަށް ވެސް ބީއެމްއެލްއިން މައުލޫމާތުދެއެވެ.\nބީއެމްއެލް ގެ ސީއީއޯ އަދި މެނޭޖިން ޑައިރެކްޓަރު ޓިމް ސޯޔަ ވިދާޅުވީ މިއަދުގެ މި ގެނެވުނު ބަދަލުތަކުން ބޭންކުން ކަސްޓަމަރުންގެ ބޭނުންތައް ފުރިހަމަކުރުމަށް ކެނޑިނޭޅި ކުރަމުންދާ މަސައްކަތް ދައްކުވައިދޭ ކަމަށެވެ.\n"ބޭންކް އޮފް މޯލްޑިވްސްގެ ކަސްޓަމަރުންގެ ބޭނުންތައް ފުއްދުމަށް މިހާރު ރީޓެއިލް އަދި އިސްލާމިކް ފައިނޭންސިންގެ ބޭނުންކުރުމުގެ ފުރުސަތު މިވަނީ ފަހިވެގެންގޮސްފައި." ޓިމް ސޯޔަ ވިދާޅުވިއެވެ.\nބީއެމްއެލް އިސްލާމިކް ޕަރސަނަލް ފައިނޭންސިން އަށް އިންޓަރނެޓް ބޭންކިން މެދުވެރިކޮށް ނުވަތަ ބޭންކުގައި ރަޖިސްޓްރީ ކޮށްފައިވާ އީމެއިލްއަކުން ވެސް ހުށަހެޅޭނެއެވެ. އީމެއިލްކޮށް ހުށަހަޅާ ފަރާތްތައް ހުށަހަޅަން ޖެހޭނީ [email protected] އަށެވެ.


Lanka gai visa nethi ulhey meehun deport kuranee, 291 Dhivehin himeney!\nލަންކާގައި ހުންނަ ދިވެހި އެމްބަސީން ބޭއްވި ހަރަކާތެއްގައި އެ ގައުމުގައި އުޅޭ ދިވެހިންތަކެއް ބައިވެރިވަނީ.\n23 ޖޫން 20196ކޮމެންޓް\nލަންކާގައި ވިސާ ނެތި އުޅޭ މީހުން ޑީޕޯޓް ކުރަނީ، 291 ދިވެހިން ހިމެނޭ!\nއަވައްޓެރި ސްރީ ލަންކާގައި ވިސާ ނެތި 8،000 ވުރެ ގިނަ މީހުން އުޅެމުން އަންނަ ކަމަށާއި، އެ އެންމެން ޑީޕޯޓް ކުރަން ތައްޔާރުވަމުން އަންނަ ކަމަށް ބުނެފި އެވެ.\nއީސްޓާ ސަންޑޭ ހަމަލާ އަށް ފަހު އެ ގައުމުގެ ސެކިއުރިޓީ ވަރުގަދަ ކުރުމުގެ ގޮތުން އަޅާ ފިޔަވަޅު ތަކުގެ ތެރެއިން، ވިސާ ނެތި އުޅެމުން އަންނަ މީހުން ޑީޕީޓް ކުރަން ތައްޔާރުވަމުން އަންނަ އިރު އޭގެ ތެރޭގައި 291 ދިވެހިން ހިމެނޭ ކަމަށް އެ ގައުމުގެ އޮފިޝަލުންނާ ހަވާލާދީ މީޑިއާތަކުން ބުނެ އެވެ.\nއޭގެ އިތުރުން އިންޑިއާގެ 1,680 މީހުން، ޕާކިސްތާނުގެ 936 މީހުން އަދި ޗައިނާގެ 683 މީހުންގެ އިތުރުން ނެދަލޭންޑްސްގެ 541 މީހުން ލަންކާގައި ވިސާ ނެތި އުޅެމުން އަނަން ކަމަށް ތަފާސްހިސާބުތަކުން ދައްކަ އެވެ. އޭގެ އިތުރުން ދެން އެންމެ ގިނައިން ވިސާ ނެތި ލަންކާގައި އުޅެނީ ދިވެހިންނެނެވެ.\nއެ ލިސްޓުގައި ހިމެނޭ އިތުރު ގައުމުތައް:\n- ބަންގްލަދޭޝަ، 152 މީހުން\n- ޔޫކްރޭން، 167 މީހުން\n- ސައުދީ އަރަބިއްޔާ، 172 މީހުން\n- ރަޝިޔާ، 157 މީހުން\n- ލުބުނާން، 157 މީހުން\n- އޮސްޓްރޭލިއާ، 155 މީހުން\n- ނައިޖީރިއާ، 130 މީހުން\n- ފްރާންސް، 110 މީހުން\n- އިނގިރޭސިވިލާތް، 44 މީހުން\nލަންކާ މީޑިއާތަކުން ބުނާ ގޮތުގައި އެ ގައުމަށް ޓޫރިސްޓް ވިސާގައި އެތެރެވުމަށް ފަހު، ވިސާ މުއްދަތު ހަމަވުމުން ވެސް އަނބުރާ ނުގޮސް ތިބި ގިނަ މީހުން އުޅެނީ އެ ގައުމުގެ އެކި ވަޒީފާ ތަކުގަ އެވެ. އެގޮތުން ކޮންސްޓްރަކްޝަން މަސައްކަތްތަކާއި، ރެސްޓޯރަންޓްތަކުގެ އިތުރުން ދަނޑުވެރިކަމުގެ މަސައްކަތް ވެސް އޭގެ ތެރެއިން ބައެއް މީހުން ކުރާ ކަމަށް ބުނެ އެވެ.\nއެ ގައުމުގެ އިމިގްރޭޝަން އެންޑް އެމިގްރޭޝަނުން ވަނީ އެ މީހުން ޑީޕޯޓް ކުރުމަށް ބޭނުންވާ ބަޖެޓް ހަމަޖެއްސުމަށް ކެބިނެޓުގައި އެދިފަ އެވެ. އަދި އެކަން ހަމަޖެހުމާ އެކު އެ މީހުން ކޮލަމްބޯގެ އެއް ތަނަކަށް ގެނެސް، ޑީޕޯޓް ކުރުމާއި ހަމަ އަށް އެ ތަނުގައި ބައިތިއްބާނެ ކަމަށް ވެސް އޮފިޝަލުންނާ ހަވާލާދީ ލަންކާގެ މީޑިއާ ތަކުން ބުނެ އެވެ.\nވިސާ ލަންކާ ލަންކާ-ރާއްޖެ\nމިރާއްޖޭ ގަ އުޅޭ ސުޕުން (ލަންކާ ވައިޓް ޓޯޓަލް) ޑީޕޯޓް ކުރަން ވީ\nތިކަމެއް މި ގައުމުގަ ނުކުރާނެ..\nމޭޖު ދަށުން ދަށުން ދާމަ ކުޅޭ މިނިސްޓްރީ ތިބި.\nބާއި އެޅިމަ ބޮނދު އޯކޭ ވިސާ ނެތަސް.\nރާއްޖޭގައި ގަވައިދާއި ޚިލާފަށް އުޅޭ މީހުން ފޮނުވާލުމުގެ ހިތްވަރެއް ގާބިލުކަމެއް ނެތް. އިމިގްރޭޝަން ގެ ބައެއް އޮފިސަރުން ބޭނުމެއް ނުވާނެ ޑިޕޯޓުކުރަން. ސަބަބު ވަރަށް ސާފު ދޯ؟. އެހެން އުޅޭ މީހުން ގަވައިދަށް ފައްތާނީ.\nދިވެހިރާއްޖޭގައި އެކަނިި އުޅެވޭނީ ވިސާ ހަމަވެގެން ލަންކާ މީހުން އެމީހުންގެ ގައުމު ދެކެލޯބިވޭ މި ދިވެހިންނަކީ ވޯޓުން ހޮވުމަށްފަހު ފިޔަލަ ބޮލަށް ނައު ދުއްވާ ބައެއް\nލަންކާގަ ވިސާ ނެތި 8000 މީހުން. އެއީ 20 މިލިއަން މީހިން އުޅޭ ގައުމެއް. ރާއްޖޭގަ ވިސާ ނެތި 70000 މީހުން. ބިރު ނުގަނޭތަ؟\nރާއްޖޭގައިވެސް ތިޔަހެން ކަންތައް ކުރަން ވެއްޖެތާ ކިތަންމެ ދުވަހެއް..


ރަމަޟާން މަހުގެ ރޭތައް އިޙްޔާކޮށް ދިރުވުމުގެ ޕްރޮގްރާމުގެ އަށްވަނަ ޖަލްސާގައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބަދުލްޤައްޔޫމް ދެއްކެވި ވާހަކަފުޅު - The President's Office\nރަމަޟާން މަހުގެ ރޭތައް އިޙްޔާކޮށް ދިރުވުމުގެ ޕްރޮގްރާމުގެ އަށްވަނަ ޖަލްސާގައި ރައީސުލްޖުމްހޫރިއްޔާ އަލްއުސްތާޛު މައުމޫން ޢަބަދުލްޤައްޔޫމް ދެއްކެވި ވާހަކަފުޅު\n7 އޮކްޓޫބަރު 2007، ރިފަރެންސް: PPS/2007/100\nاَلحَمْـدُ لِلّـهِ رَبّ العَـالَمِـين، وَالصّـلاة وَالسّلام علـى أشرف المرسلين، سيدنا محـمَّدٍ، وعلى آله وأصحـابه أجمعـين.\nއާދެ! ބަރަކާތްތެރި ރަމަޟާންމަހުގެ ދުވަސްތަކާއި ރޭތައް ފާއިތުވަމުންގޮސް އަޅުގަނޑުމެން މިހާރު ވޭތުކުރަމުން މިގެންދަނީ، އެމާތް މައްސަރުގެ ފަހުދިހައިގެ ދުވަސްތަކާއި ރޭތައް. ޝައްކެއްނެތްގޮތުގައި، ފަހުދިހައިގެ ދުވަސްތަކާއި ރޭތަކަކީ، މާތްﷲ މާތް ކުރައްވާފައިވާ ދުވަސްތަކަކާއި ރޭތަކެއް. އެހެންކަމުން، މިމާތް ދުވަސްތަކާއި ރޭތަކުގެ ބޭނުން އެންމެ ހެޔޮގޮތުގައި ހިފުމުގެ ތައުފީޤު އަޅުގަނޑުމެން އެންމެންނަށް ދެއްވުން އެދި އަޅުގަނޑު، މާތްﷲގެ ޙަޟްރަތުގައި ދުޢާ ދަންނަވަން. ހަމައެހެންމެ، މިމާތް މައްސަރުގެ ބަރަކާތާއި، ރަޙްމަތާއި، މަޣްފިރަތާއި، ދަރުމައާއި، ސަވާބު އަޅުގަނޑުމެން އެންމެންނަށް މިންވަރުކޮށްދެއްވުންއެދި އެކަލާނގެ ޙަޟްރަތުގައި ދުޢާ ދަންނަވަން.\nއާދެ! ބަރަކާތްތެރި ރަމަޟާންމަސް ފާއިތުވެގެން މިދަނީ އަޅުގަނޑުމެންނަށް ވަރަށް އަގުހުރި ފިލާވަޅުތަކެއް ދަސްކޮށްދީފައި. އޭގެތެރޭގައި ހިމެނޭ އެންމެ މުހިންމު އެއް ފިލާވަޅަކީ، އަޅުގަނޑުމެންގެ އެކުވެރިކަމާއި އެއްބައިވަންތަކަމުގެ ފިލާވަޅު. އިސްލާމީ އުންމަތަކީ އެއް އުންމަތެއްކަމުގެ ފިލާވަޅު. އާދެ! ދުނިޔޭގެ އެކި ކަންކޮޅުތަކުގައި ދިރިއުޅެމުންދާ އަޅުގަނޑުމެން މުސްލިމުން، ގަޑި ތަފާތުވިޔަސް، ވަގުތު ތަފާތުވިޔަސް، ބަރަކާތްތެރި ރަމަޟާންމަހުގެ ތެރޭގައި، ކުރަމުން މިގެންދަނީ އެއްކަންތައްތަކެއް. ކޮންމެ ދުވަހެއްގެ ފަޖުރުލީއްސުރެ އެދުވަހެއްގެ އިރުއޮއްސިއްޖައުމަށް ދާންދެން އަޅުގަނޑުމެން މި ތިބެނީ ނުކައި ނުބޮއެ ރޯދައަށް. ވަރަށް މާތް އަޅުކަމެއް އަދާކުރުން މަތީގައި. އެ މައްސަރުގެ ރޭތައް އަޅުގަނޑުމެން މިވޭތުކުރަމުން ގެންދަނީ ތަރާވީޙު ނަމާދު ކުރުމާއި، ކީރިތި ޤުރްއާން ކިޔެވުމާއި، އަދި ރޭ އަޅުކަން ކުރުމުގައި.\nއެހެންވީމާ، މިކަމުން އިސްލާމީ އުންމަތުގެ އެއްބައެއްވަންތަކަން ނުވަތަ މިއުންމަތަކީ އެއް އުންމަތެއްކަން، މި އުންމަތް މާތްﷲ ލައްވާފައި މިވާ ގޮތް އަޅުގަނޑުމެންނަށް ވަރަށް ރަނގަޅަށް ފެނިގެން އެބަދޭ. މިއީ، ބަރަކާތްތެރި ރަމަޟާންމަސް އަޅުގަނޑުމެންނަށް ދަސްކޮށްދޭ އެންމެ މުހިންމު އެއް ފިލާވަޅު. އެހެންވީމާ، ރަމަޟާންމަސް އަޅުގަނޑުމެންނާ ވަކިވެގެންދާއިރު، އަޅުގަނޑުމެން މުސްލިމުން ތިބެންޖެހޭނީ އޭގެކުރިން ތިބި ވަރަށްވުރެވެސް ބޮޑަށް އެކުވެރި ބައެއްގެ ގޮތުގައި. އެއްބައިވަންތަ ބައެއްގެ ގޮތުގައި.\nހަމައެހެންމެ، ރަމަޟާންމަސް އަޅުގަނޑުމެންނަށް ދަސްކޮށްދޭ އަނެއް ފިލާވަޅަކީ، އެކަކު އަނެކަކަށް ކަމޭހިތުމާއި، އެކަކު އަނެކަކަށް އިޙްތިރާމް ކުރުމާއި، އިޙްސާންތެރިވުމާއި، ބަހާ ޢަމަލުގައި މީސްތަކުންނަށް ފައިދާ ހުރި ގޮތްގޮތަށް ކަންތައް ކުރުމާއި، އަޅުގަނޑުމެންގެ މެދުގައި އުޚުއްވަތްތެރިކަމުގެ ޝުޢޫރު އާލާކޮށް ފާޅުކުރުމާ މިކަންތައްތައް. އާދެ! މިއީވެސް މިފަދަ މަހެއް ވޭތުވެގެންދާއިރު އަޅުގަނޑުމެން ވަރަށް ބޮޑަށް ހަނދާންކުރަންޖެހޭނެ ކަމެއް.\nއާދެ! އަޅުގަނޑުމެންގެ ރާއްޖެއަކީ، ދުނިޔޭގެ އެހެން ޤައުމުތަކާ އަޅާ ބަލާއިރު ރައްޔިތުންގެ މެދުގައި ޒަމާނުއްސުރެ އެކުވެރިކަމާއި އެއްބާރުލުން އާލާވެފައިވާ ޤައުމެއްގެ ގޮތުގައި ފާހަގަކުރެވޭ ޤައުމެއް. އެހެން ޤައުމުތަކުގައި ބައެއް ކަހަލަ ކަންތައްތަކުގައި، މީހުންގެ މެދުގައި ބައިބައިވުން އުފެދި، ފިތުނަ އުފެދި، ދެކޮޅުވެރިކަމުގެ ހަރަކާތްތައް ފެންނަމުންދޭ. އަދި އެކަންތައްތައް އެގޮތަށް ވަމުން ދިޔުމުގެ ސަބަބުން އެ ޤައުމުތަކަށް ކުރިމަތިވާ ނުރައްކާތަކާއި، މުޞީބާތްތަކާއި، އަދި އެ ޤައުމުތަކުގެ ތަރައްޤީއަށް އެޅޭ ހުރަސްތައް އަޅުގަނޑުމެންނަށް މިދަނީ އަބަދުވެސް ފެންނަމުން. އެހެންނަމަވެސް، މާތްﷲގެ ހެޔޮ ރަޙްމަތްފުޅުން ރާއްޖެ މިވަނީ ޒަމާނުއްސުރެ ވަރަށް އެކުވެރި ރައްޔިތަކު ދިރިއުޅޭ ޤައުމެއްގެ ގޮތުގައި.\nއެންމެ ފުރަތަމަ ކަމަކީ، އަޅުގަނޑުމެން އެންމެންނަކީ، މާތްވެގެންވާ އިސްލާމްދީނުގެ އަހުލުވެރިންކަމުގައިވާކަން. ދިވެހިރާއްޖެއަކީ، ސައްތައިންސައްތަ މުސްލިމް ޤައުމަކަށްވާކަން. ހަމައެއާއެކީގައި ޒަމާނުއްސުރެ އިޖުތިމާޢީގޮތުން އަޅުގަނޑުމެންގެ ތެރޭގައި އުފެދިފައިވާ ގުޅުންތަކުގެ ވަރުގަދަކަން. އަޅުގަނޑުމެންގެ މެދުގައި އޮތް އުޚުއްވަތްތެރިކަމުގެ ހަރުދަނާކަން. އެހެންނަމަވެސް، ފަހަކަށް އައިސް އަޅުގަނޑުމެންގެ ތެރޭގައިވެސް، މިކަންކަމަށް ބަދަލުއަންނަތަން އަޅުގަނޑުމެންނަށް ފެންނަމުން އެބަދޭ. އަދި އޭގެ ނުރަނގަޅު ނަތީޖާތައްވެސް އަޅުގަނޑުމެންނަށް މިދަނީ އިޙްސާސް ކުރެވެމުން.\nއެގޮތުން މިދިޔަ ސެޕްޓެމްބަރު މަހުގެ 29 ވަނަ ދުވަހު މާލޭގައި ހިނގި ހިތާމަވެރި ހާދިސާ އަކީވެސް، އަޅުގަނޑުމެންގެ ރާއްޖޭގައި ފެށިގެން މިއުޅޭ ބައިބައިވުންތަކުގައި ހައްދުފަހަނަޅައި ދިޔުމުގެ ސަބަބުން ދިމާވި ހާދިސާއެއް ކަމުގައި ދަންނަވަންޖެހޭ. ޝައްކެއްނެތް. މިފަދަ ހާދިސާއެއް ހިނގުމަކީ، ވަރަށް ހިތާމަހުރި ކަމެއް. އަމުދުން ބަރަކާތްތެރި ރަމަޟާންމަސްފަދަ އަޅުގަނޑުމެން އެންމެން އެމަހަކަށް އިޙްތިރާމްކުރަންޖެހޭ، އެމަހެއްގައި އަޅުގަނޑުމެންގެ ބަހާއި ޢަމަލު ސީދާކުރަންޖެހޭ، އެމަހެއްގައި އަޅުގަނޑުމެން މާތްﷲގެ ޙަޟްރަތަށް ތަޤުވާވެރިވެ، އެކަލާނގެ އެންގެވި ހެޔޮގޮތުގައި އުޅެން ހަމަޖެހިފައިވާ މަހެއްގައި މިބާވަތުގެ ކަމެއް ހިނގުމަކީ ވަރަށް ހިތާމަހުރި ކަމެއް. އާދެ! އެއީ ބަރަކާތްތެރި ރަމަޟާންމަހުގެ ޙުރްމަތް ކަނޑާލެވޭފަދަ ނުބައި ޢަމަލެއް.\nއާދެ! ބަރަކާތްތެރި ރަމަޟާންމަހުގެ ތެރޭގައި އަޅުގަނޑުމެން ކުރާ ހެޔޮ ކަންތައް އެތައް ގުނައަކަށް މާތްﷲ އިތުރު ކޮށްދެއްވާ. އެކަމުގެ ސަވާބު އެތައް ގުނައަކަށް ފަށްފަށް ކޮށްދެއްވާ. ހަމައެހެންމެ، މިފަދަ މާތް މައްސަރެއްގައި ކުރާ ކުށްތަކުގެ މިންވަރުވެސް ދާނީ އެތައް ގުނައަކަށް އިތުރުވެގެން، ބޮޑުވެގެން. މިމާތް މައްސަރުގައި ކުރެވޭ ފާފަތައް ވާނީ އެހެން މަސްމަހުގައި ކުރެވޭ ފާފަތަކަށްވުރެ މާ ބޮޑެތި ފާފަތަކަކަށް. މިއީ އަޅުގަނޑުމެން ޤަބޫލުކުރަންޖެހޭ ޙަޤީޤަތެއް.\nބަޔަކު މީހުންގެ ފުރާނައަށް ގެއްލުން ލިބޭފަދަ ޢަމަލެއް، ނުވަތަ އެބަޔަކަށް އެކިއެކި ޖިސްމާނީ ނުވަތަ ނަފްސާނީ ގެއްލުންތައް ލިބޭފަދަ ކަމެއް ކުރުމަކީ، ހަމައެކަނި މަދަނީގޮތުން ބަލާއިރު ނުވަތަ އަޅުގަނޑުމެންގެ އާދައިގެ ދިރިއުޅުމުގެ ގޮތުން ބަލާއިރު ޖަރީމާއެއް ނޫން. އެއީ، ދީނީ ނަޒަރަކުން ބަލާއިރު ވަރަށް ބޮޑު ފާފައެއް. އެފަދަ ފާފައެއް ބަރަކާތްތެރި ރަމަޟަންމަހުގެ ތެރޭގައި ކުރާނަމަ އެކަމުގެ ބޮޑުކަން އެތައް ގުނައަކަށް އިތުރުވެގެންދާނެ ކަމާމެދަކު ޝައްކެއްނެތް.\nއާދެ! ރަމަޟާންމަހަކީ އެކުވެރިކަމާއި، އެއްބާރުލުމާއި، އިޙްތިރާމް ކުރުމުގެ މަސް. އެމަހަކީ، ރަޙްމަތުގެ މަސް. ކީރިތިﷲ އިސްލާމްދީން ބާވައިލައްވާފައިވަނީ ރަޙްމަތެއްގެ ގޮތުގައި. ކީރިތި ރަސޫލާ ފޮނުއްވާފައިވަނީ ޢާލަމްތަކަށް ރަޙްމަތެއްގެ ގޮތުގައި. ކޮބައިތޯ ޢާލަމްތަކަކީ؟ ޢާލަމްތަކަކީ، އެންމެހާ އިންސާނުން. އެންމެހާ މަޚްލޫޤާތު. ހުރިހާ ޒަމާނަކާއި ހުރިހާ ތަނެއްގައި ދިރިއުޅޭ އިންސާނުން. އެކި ކުލަކުލައިގެ މީހުން. ކަޅު މީހުންނާއި ދޮންމީހުން. އަދި އެނޫން ކުލަކުލައިގެ މީހުން. އެކިއެކި ޤައުމުތަކުގެ މީހުން. އެކިއެކި ޖިންސްތަކުގެ މީހުން. އެކިއެކި ޢަޤީދާތައް ޤަބޫލުކުރާ މީހުން.\nއިސްލާމްދީނަކީ، މިއެންމެންނަށް މާތްﷲ ފޮނުއްވާފައިވާ މަތިވެރި ރަޙްމަތެއް. އެ ރަޙްމަތް ފޮނުއްވާފައިވަނީ ހަމައެކަނި މުސްލިމުންނަކަށް ނޫން. މުސްލިމުންނާއި ޣައިރު މުސްލިމުންނަށް. ދުނިޔޭގެ ހުރިހާ ތަނެއްގައި އުޅޭ އެންމެންނަށް ރަޙްމަތެއްކަމުގައި މާތްﷲ މި މާތް ދީން ބާވާލައްވާފައިވަނީ. އެހެންވީމާ، ކީރިތި ޤުރްއާނުގައި މާތްﷲ ކީރިތި ރަސޫލާއާ މުޚާޠަބު ކުރައްވާ ވަޙީކުރައްވަނީ، ޢާލަމްތަކަށް ރަޙްމަތެއްގެ ގޮތުގައި މެނުވީ ތިމަންރަސްކަލާނގެ ކަލޭގެފާނު ނުފޮނުއްވަމޭ. ޢާލަމްތަކަކީ މިދެންނެވީ. އެންމެހާ އިންސާނުން. އެހެންވީމާ، މިއީ އަޅުގަނޑުމެން ހަނދާންކުރަންޖެހޭ ވަރަށް ބޮޑު ޙަޤީޤަތެއް.\nއިސްލާމްދީނުގައި ޣައިރު މުސްލިމުންގެ ފުރާނައަށާއި، ހަށިތަކަށް ގެއްލުން ލިބޭފަދަ ކަމެއް ކުރުމަކަށް ތަނެއް ނުދޭ. އިސްލާމްދީނުގައި ޣައިރު މުސްލިމުންގެ ޙައްޤުތަކަށް އަރައިގަތުމަކަށް ތަނެއް ނުދޭ. އިސްލާމްދީނުގައި އަންގަވާފައިވަނީ، އެންމެންގެ ޙައްޤުތަކަށް ރައްކާތެރިވާން. އެންމެންގެ ފުރާނައަށާއި، ޙައްޤުތަކަށާއި، މުދާތަކަށާއި، ގެދޮރަށާ، މިހުރިހާ ކަމަކަށް ރައްކާތެރިވާން.\nއާދެ! ސެޕްޓެމްބަރު 29 ވަނަ ދުވަހު ހިނގާދިޔަ ހާދިސާއަކީ، ކަންދިމާވި ގޮތުން އޭގެ ގެއްލުން ހަމައެކަނި ރާއްޖެއަށް ޒިޔާރަތްކުރި ބަޔަކަށް ވެގެންދިޔަ ކަމެއް. އެހެންނަމަވެސް އެކަން ރޭވިފައި އޮތް ގޮތުން އަދި އެކަން ހިނގި ގޮތުން އެއީ، ފަހަރެއްގައި އަޅުގަނޑުމެންގެ ދިވެހިންގެ ތެރެއިންވެސް ވަރަށް ގިނަ ބަޔަކަށް އޭގެ ގެއްލުން ފޯރާވަރުގެ ކަމެއް. އެހެންވީމާ، މިކަމަކީ ވަރަން ނުރަނގަޅު، ވަރަށް ނުބައި، އަޅުގަނޑުމެން އެންމެން ވަރަށް ވަރުގަދައަށް ކުށްވެރިކުރަންޖެހޭފަދަ ގޯސް ޢަމަލެއް.\nއާދެ! އިސްލާމްދީނުގައި އަންގަވާފައިވަނީ، ޣައިރު މުސްލިމުންގެ ތެރެއިންވެސް ޞުލްޙަވެރިކަމާއެކީގައި މުސްލިމުންނާއެކީ ދިރިއުޅޭ މުސްލިމުންނާ ދޭތެރޭގައި ޢަދާވަތްތެރިކަމެއް ނުބާއްވާ، އެކިއެކި ހަމަތަކާ އުސޫލުތަކުގެ މަތިން މުސްލިމުންނާ މުޢާމަލާތުކުރާ މީހުންނާ ދޭތެރޭގައި ހެޔޮގޮތުގައި މުޢާމަލާތު ކުރަން. އެމީހުންގެ ފުރާނަތަކަށް ރައްކާތެރިވާން. އެމީހުންގެ މުދަލަށާއި ގެދޮރަށް ރައްކާތެރިވާން. އެމީހުންގެ ޙައްޤުތަކަށް ރައްކާތެރިވާން. ޝަރުޢީ ދަލީލުތައް އަންގައިދޭ ގޮތުގައި ޒިއްމީންނާއި މުޢާހަދުންނާ، އާދެ! ޒިއްމީންނަކީ އަޅުގަނޑުމެންގެ ތެރޭގައި އުޅޭ ޣައިރު މުސްލިމުން. މުޢާހަދުންނަކީ އެކިއެކި އެގްރީމެންޓްތަކާއި ކޮންވެންޝަންތަކުގެ ދަށުން މުސްލިމު ޤައުމުތަކަށް ޒިޔާރަތްކުރާ، ނުވަތަ އެމީހުންނާއެކީ އެކި ކަންކަމުގައި މުޢާމަލާތުކުރާ ޣައިރު މުސްލިމުން. އިސްލާމްދީނުގައި އަންގަވާފައިވަނީ މިއެންމެންނަށްވެސް ހެޔޮކޮށް ހިތަން. އެމީހުންގެ ޙައްޤުތަކަށް ރައްކާތެރިވާން. އެމީހުންގެ ފުރާނަތަކަށް ރައްކާތެރިވާން. އެމީހުންނަށް އެއްވެސް ކަހަލަ ގެއްލުމެއް ނުދޭން.\nޝަރުޢީ ދަލީލުތައް ބުނާ ގޮތުގައި އެބައިމީހުންނަށް ލިބިގެންވަނީ ހަމަ މުސްލިމުންނަށް ލިބިގެންވާ ޙައްޤުތައް. އެބައިމީހުންގެ މައްޗަށް ވާޖިބުވެގެންވަނީ ހަމަ މުސްލިމުންގެ މައްޗަށް ވާޖިބުވެގެންވާ ކަންތައްތައް. އެމީހުންގެ ޙައްޤުތަކަކީ މިދެންނެވީ. އަޅުގަނޑުމެންގެ ތެރޭގައި އުޅެންޏާ އެމީހުންނަށް ހެޔޮކޮށް މުޢާމަލާތު ކުރުމާއި، އިޙްސާންތެރިވުމާއި، އެމީހުންގެ ފުރާނައަށާއި، މުދަލަށާއި، ގޯތިގެދޮރަށް ރައްކާތެރިވުން. އަޅުގަނޑުމެންގެ އަމިއްލަ މީސްމީހުންގެ ފުރާނައަށާއި، މުދަލަށާއި ގޯތިގެދޮރަށް އަދި އެހެން ޙައްޤުތަކަށް ރައްކާތެރިވާ ފަދައިން މިދެންނެވި ޒިއްމީންނާއި މުޢާހަދުންގެވެސް ފުރާނަތަކަށާއި، ގޯތިގެދޮރަށާއި، ޙައްޤުތަކަށް ރައްކާތެރިވާން.\nމިނޫން ގޮތަކަށް އަޅުގަނޑުމެން ޢަމަލުކުރުން އިސްލާމްދީނުގައި ހުއްދަކުރައްވާފައިވަނީ ހަމައެކަނި މުސްލިމުންނާ ހަނގުރާމަކުރާ ޣައިރު މުސްލިމުންނާ ދޭތެރޭގައި. ހަމައެކަނި އަޅުގަނޑުމެންގެ ޤައުމުތަކަށް ޢުދުވާނީ ޙަމަލަދީ، ގޯތިގެދޮރުން އަޅުގަނޑުމެން ބޭރުކޮށް، އަޅުގަނޑުމެންނަކީ، މުސްލިމުން ކަމަށްވީތީ، އަޅުގަނޑުމެންނާމެދު އިހާނެތި ޢަމަލުތައްކުރާ މީހުންނާ މެދުގައި.\nއާދެ! މިދެންނެވި ބަހުގައި "ހަމައެކަނި" އެހެން އަޅުގަނޑު މިދަންނަވަނީ އޭގެ ތިރީގައި އެއް ރޮނގެއްނޫން، ދެރޮނގު، ތިންރޮނގު ދަމާލާފައި. އަޅުގަނޑުމެންނަށް އެބަޔަކާ ދޭތެރޭގައި ޞުލްޙަވެރި ނޫންގޮތަކަށް ޢަމަލުކުރުން ހުއްދަކުރައްވާފައިވަނީ ހަމައެކަނި މުސްލިމުންނާ ޢަމަލީގޮތުން ހަނގުރާމަކުރާ ނުވަތަ މުސްލިމު ޤައުމުތަކަށް ޢުދުވާނީ ޙަމަލަދީ، މުސްލިމުން އެބައިމީހުންގެ ގޯތިގެދޮރުން ބޭރުކޮށްލާ، މިފަދަ އަނިޔާވެރި ޢަމަލުތައް ކުރާ މީހުންނާ މެދުގައި އެކަނި. އެ ނޫން އެހެން އެންމެންނަކީ އަޅުގަނޑުމެންގެ ފުރިހަމަ އިޙްތިރާމް ލިބިގެންވާންޖެހޭނެ ބައެއް.\nއާދެ! މިއީ ސަމާސާ ވާހަކައެއް ނޫން. މިއީ، އަޅުގަނޑު އަމިއްލައަށް ދަންނަވާ ވާހަކައެއް ނޫން. މިއީ، މާތްﷲގެ ކަލާމްފުޅު. އެކަލާނގެ އަމުރުފުޅު. އިސްލާމްދީނުގެ ބަސް. މާތްﷲ ކީރިތި ޤުރުއާނުގެ الممتحنة ސޫރަތުގައި ވަޙީކުރައްވާފައިވޭ: "لاَ يَنْهَاكُمُ اللَّهُ عَنِ الَّذِينَ لَمْ يُقَاتِلُوكُمْ فِي الدِّينِ وَلَمْ يُخْرِجُوكُم مِّن دِيَارِكُمْ أَن تَبَرُّوهُمْ وَتُقْسِطُواْ إِلَيْهِمْ إِنَّ اللَّهَ يُحِبُّ الْمُقْسِطِينَ ، إِنَّمَا يَنْهَاكُمُ اللَّهُ عَنِ الَّذِينَ قَاتَلُوكُمْ فِي الدِّينِ وَأَخْرَجُوكُم مِّن دِيَارِكُمْ وَظَاهَرُواْ عَلَى إِخْرَاجِكُمْ أَن تَوَلَّوْهُمْ وَمَن يَتَوَلَّهُمْ فَأُوْلَـٰئِكَ هُمُ الظَّالِمُونَ" (الممتحنة: 9،8) މާނައަކީ، "ތިޔަބައިމީހުންގެ ދީނާހުރެ، ތިޔަބައިމީހުންނާ ހަނގުރާމަނުކުރާ، އަދި ތިޔަބައިމީހުންގެ ގޮވަތި ގެދޮރުން ތިޔަބައިމީހުން ބޭރުކޮށްނުލާ މީހުންނަށް ތިޔަބައިމީހުން ހެޔޮކޮށް ހިތައި، އަދި އެއުރެންނަށް ޢަދްލުވެރި ގޮތުގައި ކަންތައްކުރުން، ﷲ ތިޔަބައި މީހުންނަކަށް މަނައެއް ނުކުރައްވަތެވެ. ހަމަކަށަވަރުން ޢަދްލުވެރިން ދެކެ ﷲ ލޯބިވެވޮޑިގެންވެތެވެ. ﷲ، ތިޔަބައިމީހުންނަށް މަނާކުރައްވާކަން ކަށަވަރީ، ތިޔަބައިމީހުންގެ ދީނާހުރެ ތިޔަބައިމީހުންނާ ހަނގުރާމަކޮށް، އަދި ތިޔަބައިމީހުންގެ ގޮވަތި ގެދޮރުން ތިޔަބައިމީހުން ނެރެލައި، އަދި ތިޔަބައިމީހުން ބޭރުކޮށްލުމަށް ވާގިވެރިވާ މީހުންނާ އެކުވެރިކަން ބެހެއްޓުމެވެ. އެއުރެންނާ އެކުވެރިކަން ބަހައްޓާ މީހުން (ދަންނާށެވެ!) ފަހެ، އެއުރެންނީ، ހަމަ އަނިޔާވެރިންނެވެ."\nއާދެ! ވަރަށް ޞަރީޙަކޮށް މި ދެއާޔަތުގައި މާތްﷲ އަންގަވާފައި އެވަނީ ކުރިން އަޅުގަނޑު ދެންނެވޭތޯ މަސައްކަތްކުރި ވާހަކަ. އަޅުގަނޑުމެންގެ ތެރޭގައި ޞުލްޙަވެރިކަމާއި އަމާންކަމާއެކީގައި، ރަޙްމަތްތެރިކަމާއެކީގައި ދިރިއުޅޭ ޣައިރު މުސްލިމުންނާއި އަޅުގަނޑުމެންގެ ޤައުމުތަކަށް ޒިޔާރަތްކުރާ ޣައިރު މުސްލިމުންގެ ޙައްޤުތައް ރައްކާތެރިކޮށްދޭންޖެހޭނެ ކަމަށް މިއާޔަތްތަކުގައި މާތްﷲ އަންގަވާފައި އެވަނީ. މިއާ ދެކޮޅުވެރި ގޮތަކަށް ނުވަތަ މިއާ އިދިކޮޅުގޮތަކަށް އަޅުގަނޑުމެންނަށް ޢަމަލުކުރެވެން އޮތީ ހަމައެކަނި މުސްލިމުންނާ ހަނގުރާމަކުރާ ޢަދުއްވުންނާ ދޭތެރޭގައިކަން މިއާޔަތުގައި ބަޔާންކުރައްވާފައި އެބަވޭ. މުސްލިމުންނާ ހަނގުރާމަކޮށް، މުސްލިމުން، އެބައިމީހުންގެ ގެދޮރުން ބޭރުކޮށްލާ އެކަންތައް ކުރުމުގައި އެހީތެރިވާ މީހުންނާ ދެކޮޅަށް އެކަނިކަން އަޅުގަނޑުމެންނަށް އެހެން ގޮތަކަށް ޢަމަލުކުރެވެންވާނީ މިއާޔަތުގައި ޞަރީޙަކޮށް މާތްﷲ އަންގަވާފައި އެބައޮތް.\nއެހެންވީމާ، ރާއްޖެއަށް ޒިޔާރަތްކުރާ ބޭރު މީހުންނަށް އެއްވެސް މަޤްޞަދެއްގައި އެއްވެސް ބޭނުމެއްގައި ޙަމަލާ ދިނުމަކީ، އިސްލާމްދީން ހުއްދަކުރާ ކަމެއްނޫން. އެއީ، މާތްﷲ ހުއްދަކުރައްވާ ކަމެއްނޫން. އެއީ، ކީރިތި ޤުރްއާން ހުއްދަކުރާ ކަމެއްނޫން. މިކަން އަޅުގަނޑުމެން އެންމެން ރަނގަޅަށް ދަންނަން އެބަޖެހޭ.\nއެހެންނަމަވެސް، މިވާގޮތަކީ، އަޅުގަނޑުމެންގެ ތެރޭގައިވެސް ދީނުގެ ކަންތައްތައް އޮޅުވާލަން މަސައްކަތްކުރާ ބަޔަކު އެބައުޅޭ. ބޭރުގެ އެކިއެކި ނުފޫޒުގެ ދަށުން، އެކިއެކި ސިޔާސީ ބޭނުންތަކުގައި ދީނުގައި އޮތް ހަމަހަމަކަމާއި އިންސާފު އޮޅުވާލައި މުޅިން އެހެން ސިފަޔަކަށް ދީނުގެ ކަންތައްތައް ބަދަލުކޮށްލުމަށް މަސައްކަތްކުރާ ބަޔަކު އެބައުޅޭ. މިއީ އަޅުގަނޑުމެން މިއަދު އެންމެ ބޮޑަށް ކަންބޮޑުވާންޖެހޭ ކަމަކީ. މިފަދަ ކަމެއް ރާއްޖޭގައި ހިނގިޔަދީގެން ނުވާނެ. ރާއްޖެއަކީ ސައްތައިންސައްތަ މުސްލިމު ޤައުމެއް. ރާއްޖޭގައި ހިނގަންޖެހޭނީ އިސްލާމީ އުޞޫލުތައް. ރާއްޖޭގައި އޮންނަންޖެހޭނީ ޙަޤީޤީ އިސްލާމީ ރޫޙު. އިސްލާމްދީނުގެ މަތިވެރި ޢަޤީދާއާއި މަތިވެރި އުޞޫލުތައް. ބަޔަކުމީހުން މިކަންކަން އޮޅުވާލަން ކުރާ މަސައްކަތަކަށް އަޅުގަނޑުމެން ޖާގަދީގެނެއް ނުވާނެ.\nއަޅުގަނޑު މިދެންނެވި ކަންތައްތަކަކީ އިސްލާމްދީނުގެ ހުރިހާ އިމާމުން އެއްބަސްވެވަޑައިގެންފައިވާ ކަންތައްތަކެއް. ހުރިހާ ޢިލްމުވެރިން އެއްބަސްވެވަޑައިގެންފައިވާ ކަންތައްތަކެއް. މިއާ ދެކޮޅަށް އެއްޗެއް ބުނެވޭނެ އެއްވެސް މީހަކު ނެތް. މިއާ ދެކޮޅަށް އެއްޗެއް ބުނެވޭނެ އެއްވެސް އިންސާނަކު ނުހުންނާނެ. މުސްލިމަކުވިޔަސް، ޣައިރު މުސްލިމަކުވިޔަސް، އަދި މުސްލިމުންގެ ތެރެއިން ކޮންމެ ޖަމާޢަތެއްގެ މީހަކަށްވިޔަސް. އެއިން އެއްވެސް މީހަކަށް ﷲގެ ކަލާމްފުޅާ ދިމާ އިދިކޮޅަށް އެއްޗެއް ބުނުމުގެ ޙައްޤެއް ނޯންނާނެ. އެގޮތަށް ޢަމަލުކުރުމުގެ ޙައްޤެއްވެސް ނޯންނާނެ.\nއާދެ! އަޅުގަނޑު ކުރިން ދަންނަވާލި ފަދައިން، އެކިއެކި ސިޔާސީ ނުވަތަ މަޒްހަބީ ޚިލާފުތަކުގެ ސަބަބުން އެހެނިހެން ޤައުމުތަކުގައި ކަންތައްތައް ވަމުންދާގޮތް އަޅުގަނޑުމެންނަށް އެދަނީ އަބަދާއަބަދު ފެންނަމުން. އެހެން ޤައުމުތަކުގައި މިހިނގާ ލޭ އޮހޮރުވުމުގެ ހާދިސާތަކާއި، ތަންތަނަށާއި ތަކެއްޗަށް ގެއްލުން ދިނުމުގެ ހަރުކަށި ޢަމަލުތައް އަޅުގަނޑުމެންނަށް ފެންނަމުން އެބަދޭ. އޭގެ ސަބަބުން އެޤައުމުތަކުގައި އުފެދޭ ބޮޑެތި ފިތުނަ، އެޤައުމުތަކުގެ މީހުންނަށް ވަމުންދާ ގޮތް، އެޤައުމުތަކުގެ ތަރައްޤީއަށް އެޅޭ ހުރަސްތައް، މިހުރިހާ އެއްޗެއް އަޅުގަނޑުމެންނަށް ފެންނަމުން އެއޮއްދަނީ. މިކަންކަމުން އަޅުގަނޑުމެން އެބަޖެހޭ ޢިބްރަތް ޙާޞިލުކުރަން. މިކަންކަމުން އަޅުގަނޑުމެން އެބަޖެހޭ ފިލާވަޅު ނަގަން.\nއަޅުގަނޑުމެންގެ ރާއްޖެއަކީ، މީސްކޮޅު ވަރަށް މަދު، ކުރިއަށް ދިޔުމުގެ ވަސީލަތްތައްވެސް މަދު ޤައުމެއް. އެހެންނަމަވެސް، މާތްﷲ އަޅުގަނޑުމެންނަށްވަނީ ވަރަށް މަތިވެރި ވަރަށް އަގުހުރި ރައުސްމާލެއް ދެއްވާފައި. އެ ރައުސްމާލަކީ، އަޅުގަނޑުމެން އެންމެންނަކީ، މާތްވެގެންވާ އިސްލާމްދީނުގެ އަހުލުވެރިންކަމުގައި ވާކަން. އަޅުގަނޑުމެންނަކީ ސައްތައިންސައްތަ މުސްލިމު ޤައުމަކަށް ވާކަން. މިއަށްވުރެ އަގުހުރި ރައުސްމާލެއް ނޯންނާނެ. މިއަށްވުރެ މަތިވެރި ނިޢުމަތެއް ނޯންނާނެ. އެހެންވީމާ، އަޅުގަނޑުމެން އެބަޖެހޭ މި ރައުސްމާލަށް ރައްކާތެރިވާން. މި ނިޢުމަތަށް ރައްކާތެރިވާން. މި ނިޢުމަތް ދަމަހައްޓަން. އެހެންނޫންނަމަ، އަޅުގަނޑުމެންގެ މުސްތަޤްބަލްދާނީ ވަރަށް ބޮޑަށް ބަނަވެގެން.\nއިޖްތިމާޢީ ގޮތުންނާއި އިޤްތިޞާދީ ގޮތުން އަޅުގަނޑުމެންނަށް ކުރިއަށް ދެވެން އޮތީ މިދެންނެވި އަގުހުރި ރައުސްމާލުގެ ބޭނުންކޮށްގެން. އަޅުގަނޑުމެންގެ އެއްބައިވަންތަކަން، އަޅުގަނޑުމެންގެ އެކުވެރިކަން، އަޅުގަނޑުމެންގެ މާތްދީން، އަޅުގަނޑުމެންނަކީ ސައްތައިންސައްތަ މުސްލިމު ޤައުމަކަށް ވާކަން. ހަމައެއާއެކުގައި، މާތްﷲގެ ހެޔޮ ރަޙްމަތްފުޅުން އަޅުގަނޑުމެންގެ ރާއްޖެއަށް ދެއްވާފައި މިވާ ޤުދުރަތީ ރީތިކަމާއި ހަމަހިމޭންކަން. މިއީ، އަޅުގަނޑުމެންނަށް ލިބިފައިވާ ހަމައެކަނި ރައުސްމާލަކީ. އެހެންނަމަވެސް، އެއީ އެހެން ހުރިހާ ރައުސްމާލުތަކާ ނުބައްދަލު، އެހެން ހުރިހާ ނިޢުމަތްތަކާ ނުބައްދަލު، އެހެން ހުރިހާ ކަންތައްތަކަށްވުރެ މާ އަގުބޮޑު ރައުސްމާލެއް. އެހެން ހުރިހާ ނިޢުމަތްތަކަށްވުރެ މާ އަގުހުރި މާ މަތިވެރި ނިޢުމަތެއް.\nއެހެންވީމާ، އަޅުގަނޑުމެން އެބަޖެހޭ މި ރައުސްމާލު، އޭގެ އެންމެ ރަނގަޅު ގޮތުގައި ބޭނުންކުރަން. މި ނިޢުމަތް ދަމަހައްޓަން. ރައްކާތެރިކުރަން. މާތްﷲ އަންގަވާ ގޮތުގައި ނިޢުމަތްތަކަށް ޝުކުރު ކުރުމަކީ އެ ނިޢުމަތްތައް އިތުރުކޮށްދެއްވާނެ ކަމެއް. އެ ނިޢުމަތްތަކަށް ފުރަގަސް ދިނުމަކީ އެ ނިޢުމަތްތައް އަޅުގަނޑުމެންނަށް އަލްވަދާޢު ކިޔާނެކަމެއް. މިކަންކަން އެބަޖެހޭ އަޅުގަނޑުމެން ވަރަށް ރަނގަޅަށް ދަންނަން.\nއާދެ! ބަރަކާތްތެރި ރަމަޟާންމަސް ވަކިވެގެންދާއިރު، މިދެންނެވި ކަންކަމަށް އަޅުގަނޑުމެން އެބަޖެހޭ ސަމާލުކަން ދޭން. މިދެންނެވި ފިލާވަޅުތައް އަޅުގަނޑުމެން އެބަޖެހޭ ދަސްކުރަން. ހަނދާންނެތިފައިވަންޏާ އެބަޖެހޭ ހަނދާން އާކުރަން. އަދި އަޅުގަނޑުމެންގެ ޢަޒުމްތައް އެބަޖެހޭ ވަރުގަދަކުރަން. ކީރިތި ޤުރްއާނާއި މާތް ރަސޫލާގެ ސުންނަތާ މިކަންކަމުގައި އަޅުގަނޑުމެންނަށް އަންގަވާފައިމިވާ މަތިވެރި އިރުޝާދުތަކަށް ބޯލަނބައި، އެއާ އެއްގޮތަށް ޢަމަލުކުރަމުން ގެންދަން. އާދެ! އެހެންކަމުން، އަޅުގަނޑު މިދެންނެވި މަތިވެރި ނިޢުމަތަށް ރައްކާތެރިވުމަކީ އަޅުގަނޑުމެންގެ ވާޖިބެއް ކަމުގައި ނުވެ ނުދާނެ.\nއާދެ! ބަރަކާތްތެރި ރަމަޟާންމަސް އަޅުގަނޑުމެންނާ ވަކިވެގެން މިދަނީ. ވަކިވެގެންދާއިރު، މި މާތް މަހުގެ ތެރޭގައި އިސްލާމީ މަރުކަޒުގެ މި ޖަލްސާކުރާ މާލަމްގައި އިޙްޔާގެ ޕްރޮގްރާމްތަކެއް ހިނގަމުން ގޮސްފައިވޭ. އަދި އޭގެ ބޭރުން މާލެއާއި ރާއްޖޭގެ އެހެން ރަށްރަށުގެ މިސްކިތްތަކުގައިވެސް މިޕްރޮގްރާމްގެ ސިލްސިލާތައް ވަނީ ހިނގާފައި. އެހެންކަމުން، ރަމަޟާންމަހުގެ ރޭތައް އިޙްޔާކުރުމުގެ ޕްރޮގްރާމް ހިންގަވައި ދެއްވިލެއް ފުރިހަމަކަމަށްޓަކައި އިސްލާމީ ކަންތައްތަކާބެހޭ އެންމެ މަތީ މަޖިލީހުގެ ރައީސް ފަޟީލަތު އަލްއުސްތާޛުއްޝައިޚް މުޙަންމަދު ރަޝީދު އިބްރާހީމަށާއި، އެމަޖިލީހުގެ ނާއިބު ރައީސް ފަޟީލަތު އަލްއުސްތާޛުއްޝައިޚް އަޙްމަދު ފާރޫޤް މުޙަންމަދަށާއި، އެ މަޖިލީހުގެ އެންމެހާ ވެރިންނަށާއި މުވައްޒަފުންނަށް ވަރަށް އިޚްލާޞްތެރިކަމާއެކު އަޅުގަނޑު ޝުކުރު ދަންނަވަން. އަދި މި ޕްރޮގްރާމުގައި ބައިވެރިވެވަޑައިގެން ދެއްވި ބޭރުގެ ޤާރީންނަށާއި، ވާޢިޒުންނަށާއި، އެ ބޭބޭފުޅުން ފޮނުއްވައިދެއްވި ޤައުމުތަކުގެ ސަރުކާރުތަކަށާއި، ޖަމާޢަތްތަކަށްވެސް ވަރަށް ބޮޑަށް ޝުކުރު ދަންނަވަން. ހަމައެހެންމެ، ވާޢިޒުންގެ ވާހަކަފުޅުތައް ދިވެހިބަހަށް ތަރުޖަމާ ކޮށްދެއްވި ފަޟީލަތު އަލްއުސްތާޛުއްޝައިޚް އަޙްމަދު ފާރޫޤް މުޙަންމަދަށާއި، އަލްއުސްތާޛު އިބްރާހީމް ރަޝީދު މޫސާ އަށާއި، ފަޟީލަތު އަލްއުސްތާޛުއްޝައިޚް މުޙަންމަދު ޤުބާދު އަބޫބަކުރަށްވެސް އަޅުގަނޑު ވަރަށް އިޚްލާޞްތެރިކަމާއެކު ޝުކުރު ދަންނަވަން.\nރަމަޟާންމަސް ދިޔުމާއެކު، އަޅުގަނޑުމެންނާ ބައްދަލުކުރަނީ ބަރަކާތްތެރި ފިޠުރުޢީދު ދުވަސް. އެހެންކަމުން، ތިޔަ ހުރިހާ ލޮބުވެތި އަޚުންނާއި އުޚުތުންނަށް އަދި ދިވެހިރާއްޖޭގެ ލޮބުވެތި އެންމެހާ ރައްޔިތުންނަށް، ކުރިއަށް މިއޮތް ބަރަކާތްތެރި ފިޠުރުޢީދުގެ ތަހުނިޔާއާއި ހެޔޮ ދުޢާ ދަންނަވަން. ހަމައެހެންމެ، ދުނިޔޭގެ އެކި ކަންކޮޅުތަކުގައި ދިރިއުޅޭ ހުރިހާ މުސްލިމުންނަށްވެސް މިބަރަކާތްތެރި ފިތުރުޢީދުގެ ތަހުނިޔާއާއި މުބާރަކްބާދީ އަޅުގަނޑު ފޮނުވަން. އަދި ކުރިއަށް އޮތް ދުވަސްތަކާއި އަހަރުތަކަކީ، ދިވެހިރާއްޖެއަށާއި، ދިވެހިރާއްޖޭގެ ރައްޔިތުންނަށާއި، މުޅި އިސްލާމީ އުންމަތަށް އުފާ ފާގަތި އަދި ހުރިހާ ރޮނގަކުންވެސް ކުރިއެރުމާއި ތަރައްޤީ ޙާޞިލުކުރުމުގެ ދުވަސްތަކަކާއި އަހަރުތަކެއް ކަމުގައި ލެއްވުން އެދި އަޅުގަނޑު މާތްﷲގެ ޙަޟްރަތުގައި ދުޢާ ދަންނަވަން.\nމި ވާހަކަ ދަންނަވާލުމަށްފަހުގައި ތިޔަ ހުރިހާ ބޭފުޅުންނަށް ފުރިހަމަ ޞިއްހަތާއި ޢާފިޔަތަށް އެދެމުން، އަދި ތިޔަ ހުރިހާ ބޭފުޅުންނަށް މި ބަރަކާތްތެރި ރަމަޟާންމަހުގެ ސަވާބާއި ދަރުމަ މިންވަރުކޮށްދެއްވުންއެދި މާތްﷲގެ ޙަޟްރަތުގައި ދުޢާ ދަންނަވަމުން، އަޅުގަނޑުގެ ވާހަކަކޮޅު ނިންމާލާނަން. كلّ عـام وأنتـم بخـير.


Majilihuge jalsaa thah fesheynee kulli haalathu nimumun: Nihan – adduLIVE\nމަޖިލިސް ފަށާނީ ކުއްލި ނުރައްކަލުގެ ހާލަތު ނިމުމުން: ނިހާން\n0 Feb 13, 2018, 11:51 ލިޔުނީ އަހުމަދު ނަސޫހް\nރައްޔިތުންގެ މަޖިލީހުގެ މިއަހަރުގެ ފުރަތަމަ ދައުރުގެ ފުރަތަމަ ޖަލްސާ ބާއްވާނީ ރައީސުލް ޖުމުހޫރިއްޔާ އިއުލާން ކޮށްފައިވާ ކުއްލި ނުރައްކަލުގެ ހާލަތު ނިމުމުން ކަމަށް ޕީޕީއެމްގެ ޕީޖީ ގްރޫޕުގެ ލީޑަރު އަހުމަދު ނިހާން ހުސެއިންމަނިކު ވިދާޅުވެއްޖެއެވެ.\nރައްޔިތުންގެ މަޖިލީހުގެ ގަވާއިދުގައި ބުނެފައިވާ ގޮތުގައި ކޮންމެ އަހަރެއްގެ ފުރަތަމަ ދައުރުގެ ފުރަތަމަ ޖަލްސާ ފެބްރުއަރީ މަހުގެ ފުރަތަމަ ހަފްތާ ތެރޭގައި ތާވަލުކޮށް، ބާއްވަން ޖެހޭނެއެވެ. މި ޖަލްސާގައި ރައީސުލް ޖުމުހޫރިއްޔާ ރައްޔިތުންނާ މުޚާތަބުކޮށް، ރިޔާސީ ބަޔާންވެސް އިއްވަން ޖެހޭނެއެވެ.\nނަމަވެސް މިއަހަރުގެ ފުރަތަމަ ޖަލްސާ މަޖިލީހުން ވަނީ މަސްލަހަތު ގޯސްވުމުން ކެންސަލް ކޮށްފައެވެ. އަދި އޭގެ ފަހުން ރައީސް ޔާމީން ވަނީ ގައުމުގެ ހާލަތު ގޯސްވެފައިވާ ކަމަށް ބުނެ ކުއްލި ނުރައްކަލުގެ ހާލަތު އިއުލާންކޮށް، ގާނޫނު އަސާސީގެ ބައެއް މާއްދާތައް ވަގުތީ ގޮތުން ސަސްޕެންޑުކޮށްފައެވެ.\nނަމަވެސް ގައުމު އަމާންވެފައިވާ ކަމަށާއި 15 ދުވަހުގެ ކުއްލި ނުރައްކަލުގެ ހާލަތު ނިމުމުން މަޖިލިސް ފަށާނެ ކަމަށް ޕީޕިއެމުން ވަނީ މިހާރު ބުނެފައެވެ. ފެބްރުއަރީ މަހުގެ އެއްވަނަ ދުވަހު ސުޕްރީމް ކޯޓުން ނެރުނު އަމުރުގައި 12 މެމްބަރެއްގެ ގޮނޑި ނުގެއްލޭ ކަމަށް ކުރި ހުކުމާއެކު ރައްޔިތުންގެ މަޖިލީހުގައި އޮތް ސަރުކާރު ކޯލިޝަނުގެ މެޖޯރިޓީ ގެއްލި، އިދިކޮޅު ފަރާތްތަކަށް ވަނީ ފުރިހަމަ މެޖޯރިޓީ ލިބިފައެވެ.


Central zone mubaaraathah thayyaaruvumah Rajjeyge volley team in Lanka aa dhekolhah3match eh - One Online\nސީނިއާ ގައުމީ ވޮލީ ޓީމު 2019 ވަނަ އަހަރު ލަންކާއާ ދެކޮޅަށް ކުޅުނު އެކުވެރިކަމުގެ މެޗުގެ ތެރެއިން --- ފޮޓޯ: ވީއޭއެމް\nގައުމީ ވޮލީބޯޅަ ޓީމު\nބަންގުލަދޭޝްގައި މި މަހު ބާއްވާ ސެންޓްރަލް ޒޯން ފިރިހެން ވޮލީބޯޅަ މުބާރާތަށް ތައްޔާރުވުމަށް ރާއްޖޭގެ ގައުމީ ސީނިއާ ވޮލީ ޓީމުން ސްރީލަންކާގެ ގައުމީ ވޮލީ ޓީމާ ދެކޮޅަށް ރާއްޖޭގައި ތިން މެޗެއް ކުޅޭ ގޮތަށް ހަމަޖެހިއްޖެއެވެ.\nވޮލީ ޓީމަށް ހޯދި ފުރުސަތަކީ ޔޫތު މިނިސްޓަރު އަހުމަދު މަހުލޫފް، މަހިންދަ ރާޖަޕަކްސަ ފޯ ނޭޝަންސް ކަޕަށް ކުރެއްވި ދަތުރުފުޅުގައި މަޝްވަރާކޮށް ހޯއްދަވައިދެއްވި ފުރުސަތެކެވެ.\nމެޗުތަކަށް މިމަހުގެ އަށްވަަނަ ދުވަހު ލަންކާ ޓީމު ރާއްޖެ އަންނާނެއެވެ. މެޗުތައް ކުޅެން ހަމަޖެހިފައިވަނީ މި މަހު ނުވައަކާއި 10 އަދި 12 ވަނަ ދުވަހުއެވެ. ލަންކާއަކީ ވޮލީގައި ރާއްޖެއަށްވުރެ ކުރީގައި އޮތް ގައުމެކެވެ. ސަރަހައްދީ ވޮލީގައި ލަންކާ ފާހަގަކޮށްލެވޭ އިރު، އެގައުމާ ދެކޮޅަށް ގައުމީ ވޮލީ ޓީމުން ވަނީ 2019 ވަނަ އަހަރުގެ އޮގަސްޓް މަހު މާލޭގައި ތިން މެޗެއް ކުޅެފައެވެ. ތިން މެޗުންވެސް ގައުމީ ޓީމު ވީ ބައްޔެވެ.\nމީގެ ކުރިން 2015 ވަނަ އަހަރު އޭވީސީ ސެންޓްރަލް ޒޯން މުބާރާތުގައި ރާއްޖެއަށް ރިހި މެޑަލް، އަދި 2016 ވަނަ އަހަރުގެ މުބާރާތުގައި ރާއްޖެއަށް ލޯ މެޑަލް ލިބިފައިވެއެވެ. އަދިވެސް އެ މުބާރާތުން ރާއްޖެއަށް މެޑަލްއަކަށް މަސައްކަތް ކުރަމުން އަންނަ އިރު، އެންމެ ބޮޑު އެއް ޗެލެންޖަކީ ތައްޔާރީތަކަށް އޮތް ވަގުތެވެ. އޭގެ އިތުރުން ދެން އޮތީ ޓީމުތައް އިތުރުވުމުން އައި ޗެލެންޖެވެ. މިފަހަރު މި ޒޯންގައި ކުރިން ވާދަނުކުރާ ދެޓީމު ކަމަށްވާ ސްރީ ލަންކާއާއި ކަޒަކިސްތާނު ވާދަކުރާނެއެވެ.\nކޮވިޑުގެ ކުރިން ސެންޓްރަލް ޒޯންގެ މުބާރާތް ބާއްވަން ގަސްދުކޮށްފައި ވަނީ ދެ ކެޓަގަރީއަކަށް ބަހާލައިގެންނެވެ. ދެ ކެޓަގަރީއަކަށް ބަހާލި އިރު، އެފަހަރު ރާއްޖެ ލައްވާލީ ބީ ކެޓަގަރީގައެވެ. މި ސަރަހައްދުގެ ޓީމުތައް ބީ ކެޓަގަރީގައި އެފަހަރު ކުޅެން ނިންމީ ސައުތު އޭޝިއަން ޗެލެންޖު ކަޕެވެ. އޭގެ އިތުރުން އަނެއް ކެޓަގަރީގައި ކުޅެން ނިންމީ ސެންޓްރަލް އޭޝިއަން ޗެލެންޖު ކަޕެވެ. އޭރު އޮތް ގޮތުން ކޮންމެ ކެޓަގަރީއަކުން އޭވީސީ މުބާރާތަށް ދާ ގޮތަށް އޮތީ ތިން ޓީމެކެވެ. އެހެން ނަމަވެސް އެ ދެ މުބާރާތްވެސް ކޮވިޑް 19ގެ ސަބަބުން ކެންސަލްވެގެން ގޮސް، މިހާރު ނިންމާފައި ވަނީ ސެންޓްރަލް ޒޯންގެ އެއް މުބާރާތް ބޭއްވުމަށެވެ.\nގުޅޭ ޓެގު ވޮލީ ބޯލް ވޮލީބޯޅަ އެސޯސިއޭޝަން ގައުމީ ވޮލީބޯޅަ ޓީމު އޭވީސީ ސެންޓްރަލް ޒޯން ވޮލީބޯޅަ މުބާރާތް\nރާއްޖޭގައި ބާއްވާ ވޯލްޑް ބީޗްވޮލީ ޕްރޯ ޓުއާގެ މުބާރާތް އޮކްޓޫބަރު މަހު\nގައުމީ ވޮލީ ޓީމުގެ ކޯޗަކަށް ބްރެޒިލްގެ ވެލޯސޯ\nއެކުވެރިކަމުގެ ދެވަނަ މެޗުގައި ބަންގުލަދޭޝް އަތުން ރާއްޖެ ބަލިވެއްޖެ\nއެކުވެރިކަމުގެ ފުރަތަމަ ވޮލީ މެޗުގައި ރާއްޖެއިން ބަންގްލަދޭޝް ބަލިކޮށްފި


ރަޝިޔާ އިން ޔޫކްރެއިން ހިފުމަށް ކުރާ މަސައްކަތް ދަނީ ހީކުރި ގޮތަށް!؟\nޔޫކްރެއިން ސިފައިން ރަޝިޔާ އިން ދޭނެ ހަމަލާ އަކަށް ތައްޔާރުވެގެން: ފޮޓޯ / ރޮއިޓާސް\nތާރީހުން މިހާތަނަށް ދައްކުވައި ދީފައި ވަނީ ހަނގުރާމައެއް ފެށުމަކީ އެ ހަނގުރާމައެއް ނިންމުމަށްވުރެ ވަރަށް ފަސޭހަ ކަމެއްގެ ގޮތުގައެވެ. މާޒީއަށް ޖެހިލާއިރު އެމެރިކާ އިން 2001ވަނަ އަހަރު އަފްގާނިސްތާނަށް އެރުމާއި 2003ވަނަ އަހަރު އިރާގަށް އެރުން އެކަނި މިސާލަކަށް ފުދެއެވެ. މި ތަންތަނަށް އަރާ ހަމަލާތައް ދިނުން ވެގެން ދިޔައީ ވަރަށް ފަސޭހަ ކަމަކަށެވެ. ނަމަވެސް އެ ހަނގުރާމަތައް ހުއްޓުވުން ވެގެން ދިޔައީ ދަތި އުނދަގޫ އަދި އިންސާނީ އެތައް ކާރިސާތަކެއް ކުރިމަތިވެގެން ދިޔަ ކަމަކަށެވެ. މިއަދު ރަޝިޔާގެ ރައީސް ލަޑީމިއާ ޕުޓީން ވެސް ދައްކަވަމުން އެ ގެންދަވަނީ އެ މިސާލެވެ.\nއެހެންނަމަވެސް ތަޖުރިބާކާރުން ދެކިލައްވާ ގޮތުގައި ރަޝިޔާ އިން އެންމެ ފުރަތަމަ އަމަލުތައް ގެންގުޅުނު ގޮތާއި ހިލާފަށް މިހާރު އެމީހުންގެ އަމަލުތައް ފެންނަނީ ހީކުރި މިންވަރަށްވުރެ ދަށް ކޮށެވެ. ޔޫކްރެއިން އާއި ރަޝިޔާ ގުޅޭ ބޯޑަރު ކައިރި އަށް އެހާ ގިނަ އަދަދެއްގެ ސިފައިންނާއި އަސްކަރީ އުޅަނދާއި ހަތިޔާރު ޖަމާކުރުމުން ގިނަ ބަޔަކަށް ހީވެގެން ދިޔައީ ދެންމެ ދެންމެ ޔޫކްރެއިން ހިފާފާނެހެންނެވެ. އަދި މިދިޔަ ބުރާސްފަތި ދުވަހު ޔޫކްރެއިން އަށް ހަމަލާ ދޭން ފެށި ނަމަވެސް ރަޝިޔާގެ ހަރަކާތްތައް ހީކުރި ވަރަށްވުރެ ލަސް ކަމަށް ރޯޔަލް ޔުނައިޓެޑް ސާވިސް އިންސްޓިޓިއުޓްގެ ޔޫރަޕިއަން ސެކްރެޓަރީ އާނޯލްޑް ވިދާޅުވިއެވެ.\nޔޫކްރެއިން ސިފައިންގެ ޓޭންކަރުތަކެއް: ފޮޓޯ / ރޮއިޓާސް\nއޭނާ ވިދާޅުވީ ރަޝިޔާގެ އަދިވެސް 150،000 އާއި 190،000އާ ދެމެދުގެ އަދަދަކަށް ސިފައިން ޔޫކްރެއިންގެ ބޯޑަރު ކައިރީގައި ހަރަކާތްތެރިވަމުން އަންނަ ކަމަށެވެ. އަދި އެއީ މިހާރު ދެމުން ގެންދާ ހަމަލާތަކުގައި އެއްވެސް ގޮތަކަށް އަދި ބޭނުން ނުކުރާ ސިފައިން ކަމަށް ވިދާޅުވިއެވެ. ފަހަރުގައި އެ ސިފައިންނަކީ ޔޫކްރެއިން އަށް އަރައިގެން މިހާރު ދެމުން ގެންދާ ހަމަލާތަކަށް ފަހުން ބޭނުން ކުރުމަށް ބައިތިއްބާފައި ތިބި ސިފައިން ކަމަށް ވެދާނެއެވެ. މިފަދަ ހަނގުރާމަތަކުގައި އަބަދުވެސް ރިޒާވް ސިފައިން ބަހައްޓައެވެ.\nރަޝިޔާ އިން ޔޫކްރެއިން އަށް ހަމަލާތައް ދެމުން ދިޔަ ނަމަވެސް އެގައުމުގެ އާޓިލަރީ ބަޑިތަކާއި ވައިގެ މަގުން ފޮނުވާ ހަމަލާތައް ދެމުން ގެންދަނީ ތަޖުރިބާކާރުން ހީކުރާ ވަރަށްވުރެ މަދުންނެވެ. ނަމަވެސް ބައެއް ފަރާތްތަކަށް އަދިވެސް ރަޝިޔާގެ ހަރަކާތްތަކާއި މެދު އެއްޗެއް ބުނަން ދައްޗެވެ. ސަބަބަކީ ޔޫކްރެއިން އަށް ހަމަލާ ދިން ގޮތުން ދެންވެސް އެމީހުންގެ އަމަލުތައް ހުންނާނެ ގޮތަކާއި މެދު އެއްޗެއް ބުނަން އަންދާޒާ ވެސް ނުކުރެވޭތީއެވެ.\nރަޝިޔާ އިން ޔޫކްރެއިން އަށް ދިން ހަމަލާއެއްގައި އުޅަނދެއްގައި ރޯވެ އަނދާ ހުލިފައި: ފޮޓޯ / ރޮއިޓާސް\nމިހާތަނަށް އައިއިރު، ޑޮނެސްކް އާއި ލުހަންސްކްގެ ހިފާފައިވާ ބިންތަކުން ޔޫކްރެއިންގެ ސަފުތައް ރޫޅާލުމަށް ރަޝިޔާއިން ވަނީ ވަރަށް މަސައްކަތް ކޮށްފައެވެ. ނަމަވެސް އެއީ ރަޝިޔާ އިން ހީކުރިހާ ފަސޭހަ ކަމަކަށް ނުވިއެވެ. ނަމަވެސް ރަޝިޔާ އިން ވަނީ ޔޫކްރެއިންގެ ވެރިރަށް ކިއޭވް ހިފުމަށް ކުރާ މަސައްކަތް ގަދަ ކޮށްފައެވެ. އެތަން ހިފުމަށް އެހާ ބޮޑަށް މަސައްކަތް ކުރަމުން ދަނީ އެއީ ޔޫކްރެއިން ސަރުކާރު ހިންގަމުން އަންނަ މައި ރަށް ކަމަށް ވާތީއެވެ.\nޑިމޮކްރަޓިކް ހަމަތަކުން މިހާރު ޔޫކްރެއިންގައި ރައީސްކަމުގެ ހުންނެވި ޒެލެންސްކީ އަކީ ރަޝިޔާގެ ޕަޕެޓެއް ނޫނެވެ. ރަޝިޔާގެ ރައީސް ޕުޓީން ބޭނުންފުޅު ވަނީ އެކަމާއި ހެދި ޔޫކްރެއިންގައި މިވަގުތު އޮތް ގާނޫނީ ސަރުކާރު ވައްޓާލާށެވެ. ސަބަބަކީ ޕުޓިން ބޭނުންވަނީ ރަޝިޔާގެ ބާރު ހިނގާ ރަޝިޔާ އިން ބުނާހާ ގޮތެއް ހަދައިގެން ހުންނަ އެގައުމުގެ ޕަޕެޓު ރައީސެއް ޔޫކްރެއިން އަށް އައްޔަން ކުރާށެވެ.\nރަޝިޔާ އިން ޔޫކްރެއިން އަށް ދީފައިވާ ހަމަލާތަކުގެ ތެރެއިން: ފޮޓޯ / ރޮއިޓާސް\nއާނޯލްޑް ވިދާޅުވާ ގޮތުގައި “ކިއޭވް ހިފުމަކީ ރަޝިއާގެ މަގްސަދުތައް ހާސިލް ވާނެ ކަމެއް ނޫން” ކަމަށެވެ.\nމިހާރު އުފެދޭ ސުވާލަކީ، ޔޫކްރެއިންގެ ވެރިރަށް ކިއޭވް ހިފުމަކީ ރަޝިޔާ އަށް ކިހާ ފަސޭހަ ކަމަކަށް ވާނެތޯއެވެ. ރަޝިއާގެ ސިފައިން އަންނަނީ އެ ސިޓީ ވަށާލުމަށް ވަރަށް ބޮޑަށް މަސައްކަތް ކުރަމުންނެވެ. ނަމަވެސް އެކަމުގެ ކުރިން ރަޝިޔާގެ އަސްކަރިއްޔާގެ ސިފައިންނަށް އެތަކެއް ކަންކަމާއި އަދި ކުރިމަތިލާން ޖެހޭނެ ކަމަށް ބެލެވެއެވެ. ސަބަބަކީ ޔޫކްރެއިން ވެސް އޮތީ އަމާން ދޭ ގޮތަކަށް ނޫނެވެ.\nއެކަމަކު 190،000 ސިފައިން އިންގިލާބެއް ގެންނަން ފުދޭނެ ކަމަށް އަސްކަރީ މާހިރުން ޝައްކު ކުރެއެވެ. ޔޫރަޕްގެ ދެވަނައަށް އެންމެ ބޮޑު ގައުމު ހިފުމަށް ފުދޭތޯ ނުވަތަ ނޫންތޯ އަސްކަރީ މާހިރުން ޝައްކު ކުރެއެވެ. ޔޫކްރެއިނަކީ ފަރަންސޭސިވިލާތަށްވުރެ ބޮޑު ގައުމެކެވެ. އިރާގުގައި އިނގިރޭސި އަސްކަރީ ކޮމާންޑަރެއްގެ ގޮތުގައި މަސައްކަތް ކުރެއްވި ޖެނެރަލް ބާންސް ވިދާޅުވަނީ “ޕޫޓިންގެ މަގުސަދަކީ ގާތްގަނޑަކަށް 150،000 މީހުންގެ ބާރު ބޭނުންކޮށްގެން މުޅި ޔޫކްރެއިން ހިސޯރުކުރުން ކަމުގައިވާނަމަ، އެއީ ހަމައެކަނި އާބާދީގެ ރުހުމާއެކު ކުރެވޭ މަސައްކަތެއް ކަމުގައި ނޫނީ ނުވާނެ” ކަމަށެވެ.


Basyaa - gina baehge loabi libunu salaanjahaa meeheh\nބަސްޔާ - ގިނަ ބައެއްގެ ލޯބި ލިބުނު ސަލާންޖަހާ މީހެއް\nހިއްޗާ ބަސާވާ މަރުވީ މަގުމަތީގެ އެކްސިޑެންޓެއްގައި\nސިކުނޑި ހަމަނުޖެހޭ މީހަކު ދެކެ ބަޔަކު އެހާ ލޯބިވެދާނެ ކަމަކަށް އެކަކުވެސް ގަބޫލެއް ނުކުރާނެ އެވެ. ޚާއްސަކޮށް އެމީހާއަކީ މަގުމަތީގައި ސަލާންޖަހަން އިންނަ މީހެއް ނަމައެވެ. ނަމަވެސް އިންޑިޔާގެ ކަރްނާޓަކާ ސްޓޭޓުގެ ބެލާރީ ޑިސްޓްރިކްޓްގައި ދިރިއުޅުނު 45 އަހަރުގެ ހުއްޗާ ބަސްޔާ ނުވަތަ މީހުން އޭނާއަށް ގޮވާ އާއްމު ނަމުން ނަމަ ބަސާވާ އަކީ ވަރަށް ތަފާތު މީހެކެވެ.\nސިކުނޑި ހަމަނުޖެހޭ މީހަކަށް ވުމުގެ އިތުރުން އިންތިހާއަށް ފަގީރު މީހަކަށް ވިޔަސް ބަސްޔާ ވަނީ އޭނާ ދިރިއުޅުނު ހިސާބުގެ ގިނަ ބައެއްގެ ލޯބި ހޯދާފަ އެވެ. މަގުމަތީ އެކްސިޑެންޓެއްގައި ދާދިފަހުން ބަސްޔާ މަރުވުމުން އޭނާގެ ޖަނާޒާގައި އެތައް ހާސް ބަޔަކު ބައިވެރިވުން މީހުން އޭނާ ދެކެ ލޯބިވީ ކަމުގެ ހެއްކަކަށް ފުދެ އެވެ. އެހެންނޫންނަމަ ފަގީރު ނިކަމެތި މީހެއްގެ ޖަނާޒާގައި ބައިވެރިވާނީ ހާލަކުން މީހެކެވެ.\nބަސްޔާގެ ގައިގައި ވެހިކަލުން ޖެހި ހިނގި އެކްސިޑެންޓުގައި އޭނާ މަރުވީ މިދިޔަ ހޮނިހިރު ދުވަހު އެވެ. އަދި ޖަނާޒާ ބާއްވާފައިވަނީ އާދިއްތަ ދުވަހު އެވެ.\nބަސްޔާގެ ޖަނާޒާގައި އެތައް ހާސް ބަޔަކު ބައިވެރިވީއިރު އޭނާ މަރުވެގެން ޖަނާޒާ ބާއްވާކަން އަންގައި މީހުން ވަނީ މަގުމަތީގައި ފޮތިގަނޑުތައް ވެސް ދަމާފަ އެވެ. އަދި އޭނާގެ ޖަނާޒާއޮތް ތަނަށް ހަށިގަނޑު ގެންދިޔަ އެމްބިއުލެންސް ބޮޑެތި މަގުތަކުން ދަތުރުކުރަމުން ދިޔައީ ބޭރު ދުންމާރި ތާޅަފިލީގައި މިއުޒިކާ އެކުގަ އެވެ.\nބަސްޔާ އާއި އެމީހުންގެ އޮތް ގުޅުން ވަރަށް ގިނަ ބަޔަކު ސޯޝަލް މީޑިއާގައި ހާމަކޮށްފައި ވެއެވެ. އެއްބަޔަކު ބުނީ ބަސްޔާ ހުރިހާ އެންމެންނާ ވެސް މުޚާތަބު ކުރާނީ 'އައްޕާޖީ" (ބައްޕަ) އޭ ކިޔާފަ ކަމަށެވެ. އަދި ކޮންމެ މީހަކު ވެސް އޭނާއަށް ދޭން ޖެހޭނީ އެންމެ ރުފިޔާއެއް ކަމަށެވެ. އިތުރަށް ދިނަސް ބާކީ އޭނާ އަނބުރާ ދޭނެ ކަމަށް ބަސްޔާގެ ވާހަކަ ދެއްކި މީހުން ބުނެފައި ވެއެވެ. އަދި ގަދަކަމުން ދޭން އުޅުނަސް އިތުރަށް އެންމެ ރުފިޔާ އެއް ވެސް ބަސްޔާ ނުހިފާކަމަށް ވެއެވެ.\nބަސްޔާގެ މައުސޫމްކަމުންނާއި ވާހަކަ ދައްކާލެއް ސާދާކަމުން އޭނާ އާ ބައްދަލުވާ ކޮންމެ މީހެއްގެ ހިތުގައި ވެސް އޭނާއަށް ޚާއްސަ ލޯތްބަކާއި ގަދަރެއް ދެވެ އެވެ. އަދި އޭނާއަށް އެއް ރުފިޔާ ދިނުމަކީ ނަސީބު ގަދަވާ ކަމެއް ކަމަށް ދެކޭ މީހުން ވެސް އެ ސަރަހައްދުގައި ވަރަށް ގިނަ ކަމަށް ވެއެވެ. ބަސްޔާގެ ޖަނާޒާގައި އެހާ ގިނަ ބަޔަކު ބައިވެރިވެ އެހާ ފުރިހަމަކޮށް ކުރިޔަށް ގެންދެވުނީ އޭނާ ދެކެ މީހުން ވާ ލޯބީގެ ރަމްޒެކެވެ.\nބާރަށް ލަވަޖެހުމުން ކުކުޅުތަކެއްގެ ހިތް ހުއްޓިއްޖެ\nފަގީރުންނަށް ޚާއްސަ އެއް ރުޕީސްގެ ހެދުން ފިހާރަ


ޕޮލިޓިކަލް ސައިންސް / އިންޓަރނޭޝަނަލް ރިލޭޝަންސް\nފެކަލްޓީ އޮފް އާރޓްސް\nމަހަކު 6,534.00 ރ\nއެމް.ކިއު.އޭ ގެ ލެވެލް 10 ގެ ސަނަދެއް ލިބިފައިވުން.\nސީނިއަރ ލެކްޗަރަރގެ މަޤަމަށް މީހަކު ނުލިބިއްޖެނަމަ، ލެކްޗަރަރގެ މަޤާމަށް ފުރުޞަތު ހުޅުވާލަމެވެ.\nއެމް.ކިޔު.އޭ ގެ ލެވެލް 7ގެ ސަނަދަކާއި ލެވެލް9ގެ ސަނަދެއް ޙާޞިލްކޮށްފައިވުން.\nޔުނިވަރސިޓީގެ އެކިއެކި ދާއިރާތަކުގެ ބައްދަލުވުންތަކާއި ކޮމިޓީ ތަކުގައި ބައިވެރިވެ، ފެކަލްޓީއާއި ޔުނިވަރސިޓީގެ ކަންކަން ހަރުދަނާކުރުމަށް ކުރެވޭ މަސައްކަތްތަކުގައި ބައިވެރިވެ އެފަދަ ކަންކަމުގައި އިސްދައުރެއް އަދާކުރުން.\n2017 އޮގަސްޓު 10 ވާ ބުރާސްފަތި ދުވަހުގެ މެންދުރު 12:00 ގެ ކުރިން ދިވެހިރާއްޖޭގެ ޤައުމީ ޔުނިވަރސިޓީ/އިދާރީ މަރުކަޒަށް\nސުންގަޑި: 10 އޮގަސްޓް 2017 1200


Barcelona ehvaruvi iru, Real fahu matchun ves bali | Mihaaru\nބެޓިސް ކުޅުންތެރިއަކު ކައިރިން ރެއާލްގެ އިސްކޯ ބޯޅަ ހިފައިގެންދަނީ.-- ފޮޓޯ: އޭއެފްޕީ\n20 މެއި 2019 - 10:41 13 comments\nބާސެލޯނާ ސީޒަން ނިންމާލީ 87 ޕޮއިންޓާ އެކު އެވެ. ދެ ވަނައިގައި އޮތް އެތުލެޓިކޯ މެޑްރިޑަށް 76 ޕޮއިންޓް ލިބުނުއިރު، ރެއާލް ސީޒަން ނިންމާލީ 68 ޕޮއިންޓާ އެކު އެވެ. އެއީ ޗެމްޕިއަންކަން ހޯދި ބާސެލޯނާ އަށް ވުރެން 19 ޕޮއިންޓް މަދުން ހޯދައިގެންނެވެ.\nލީގުގެ 12 ވަނައިގައި އޮވެ ސީޒަން ނިންމާލި އެއިބާ އިން ވަނީ އިއްޔެގެ މެޗުގައި ފުރަތަމަ ލީޑުނަގައިފަ އެވެ. ބާސެލޯނާގެ ލޯން އެއްބަސްވުމެއްގެ ދަށުން ކުޅެމުން އަންނަ މާކް ކުކުރޭލާ މެޗުގެ 20 ވަނަ މިނިޓްގައި އެއިބާ އަށް ލީޑުނަގައިދިންއިރު، ގާތްގާތުގައި ދެ ގޯލު ޖަހައި މެސީ ވަނީ ބާސެލޯނާ ކޮޅަށް ނަތީޖާ އަނބުރާލައިފަ އެވެ. މެސީ ގޯލުތައް ޖެހީ މެޗުގެ 31 އާއި 32 ދެ ވަނަ މިނިޓްގަ އެވެ.\nއެއިބާ އަށް ފުރަތަަމަ ހާފްގެ ފަހު މިނިޓްގައި ނަތީޖާ ހަަމަހަމަކޮށްދިނީ ޕަބްލޯ ޑި ބްލަސީސް އެވެ.\nމި ފަހަރުގެ ސީޒަނުގެ ރަން ބޫޓު "ޕިޗީޗީ އެވޯޑް" ހާސިލްކުރީ 36 ގޯލު ޖަހައިގެން މެސީ އެވެ. މިއީ މެސީ މި އެވޯޑް ހާސިލްކުރި ހަ ވަަނަ ފަހަރެވެ. ޔޫރަޕްގެ ރަން ބޫޓަށް ވެސް ވާދަކުރަމުން އަންނަ މެސީ ވަނީ ރޭގެ ގޯލުތަކާ އެކު މި ސީޒަނުގައި ވެސް 50 ލަނޑު ހަމަކޮށްފަ އެވެ.\nސީޒަނުގައި ބާސެލޯނާ އަށް ބާކީ އޮތީ އަންނަ ހަފްތާގައި ކުޅޭ ކޮޕަ ޑެލް ރޭ ފައިނަލެވެ. ޗެމްޕިއަންސް ލީގުގެ ނާކާމިޔާބީއާ ގުޅިގެން ބާސެލޯނާގެ ކޯޗު އާނެސްޓޯ ވަލްވޭޑޭގެ މުސްތަގުބަލާ މެދު ސުވާލު އުފެދިފައިވީ ނަމަވެސް އޭނާ އަށް އިތުބާރު އެބައޮތް ކަމަށް ބާސެލޯނާގެ ރައީސް ޖޯސެފް ބާޓޮމެއު ވަނީ ދާދި ފަހުން ވިދާޅުވެފަ އެވެ.\nރެއާލް ދަނޑުގައި ރޭ ކުޅުނު މެޗުގައި އެ ޓީމުގެ ފަރާތުން ދަށް ކުޅުމެއް ފެނިގެންދިޔައިރު، ބެޓިސްގެ ގޯލުތައް ޖެހީ ދެ ވަނަ ހާފްގައި ލޮރޯން މޮރޯން އާއި ޖެސޭ ރޮޑްރިގޭޒެވެ. މި ސީޒަނުގައި ބެޓިސް އިން ވަނީ ބާސެލޯނާ ދަނޑުގައި ވެސް މޮޅުވެފަ އެވެ.\nމޮޅަކާ އެކު ސީޒަން ނިންމާލުމުގެ އަޒުމުގައި ރޭގެ މެޗަށް ނުކުތް ރެއާލް ބަލިވިއިރު، މި ފަހަރުގެ ލީގުގައި އެ ޓީމުގެ ނަތީޖާ އަކީ މިދިޔަ 18 އަހަރު ތެރޭގައި އެންމެ ދަށް ނަތީޖާ އެވެ.\nރެއާލްގެ ކޯޗު ޒިނެދިން ޒިދާން ބުނީ މިހާރު އޮތް ހަމައެކަނި ހިތްހަމަ ޖެހުމަކީ އަންނަ ސީޒަނަށް ތައްޔާރުވާން ލިބިފައި އޮތް ވަގުތުކަމަށާއި މި ސީޒަނަކީ ރެއާލަށް ހުރިހާ ގޮތަކުން ވެސް ދަށް އަހަރެއް ކަމަށެވެ. އަދި މީގެއިން އިބްރަތް ހާސިލްކޮށް ކުރިއަށް އޮތް ދުވަސްތަކުގައި ކަންތައްތައް ރަނގަޅު ނުކޮށްފިނަމަ އެ ޓީމަށް ބޮޑެތި ގޮންޖެހުންތައް ކުރިމަތިވާނެ ކަމަށް ބުންޏެވެ.\nރޭގެ މެޗުގައި ވެސް ޒިދާން ވަނީ އެ ޓީމަށް ކުޅޭ ވޭލްސްގެ ތަރި ގަރެތު ބޭލް އަށް ފުރުސަތު ދޭން ދެކޮޅު ހަދައިފަ އެވެ. މެޗަށް ފަހު ޒިދާން ބުނީ ރެއާލްގެ ސިސްޓަމަށް ބޭލް ފިޓްނުވާކަމަށާއި އިއްޔެގެ މެޗުގައި ހަތަރު ވަނަ ބަދަލެއް ކުރަން ލިބުނު ނަމަވެސް ބޭލް ކުޅެން ނާރުވާނެ ކަމަށެވެ.


އައްނޫ ކަޕޫރު އަތުން ފްރާންސްގައި ހުއްޓައި ފޭރުން ވާހަކަ ހިއްސާކޮށްފި - DhiDaily\nއައްނޫ ކަޕޫރު އަތުން ފްރާންސްގައި ހުއްޓައި ފޭރުން ވާހަކަ ހިއްސާކޮށްފި\nބޮލީވުޑްގައި ކާމިޔާބު އެތައް ފިލްމެއް ކުޅެފައިވާ ބަތަލް އައްނޫ ކަޕޫރު ޔޫރަޕްއަށް ކުރި ދަތުރުގައި އޭނާ އަތުން ބަޔަކު ފޭރުން ވާހަކަ އޭނާ މީޑިއާއަށް ހިއްސާކޮށްފިއެވެ.\nއައްނޫ ހާމަ ކޮށްފައިވާ ގޮތުގައި ޔޫރަޕްގެ ފްރާންސްއަށް އޭނާ ކުރި ދަތުރުގައި އޭނާ އަތުން ފޭރިފައިވާ ދަބަހުގައި އޭނާގެ އައިޕެޑް އާއި ކޭޝް ކާރޑް އަދި ބައިވަރު ފައިސާގެ އިތުރުން އަގުބޮޑު މުދާ އޭގައި ހުންނާނެކަމަށެވެ.\nފްރާންސް ފަދަ ގައުމަކަށް ގޮސް އުޅޭ އިރު ގެންގުޅޭ އަގުބޮޑެތި އެއްޗެއްސާއި ފައިސާ ފަދަ ތަކެއްޗަށް ސަމާލުވުމަށް ވެސް އޭނާ ވަނީ ނަސޭޙަތް ތެރިވެފައެވެ. އެގޮތުން ޕާސްޕޯޓް ފަދަ މުހިއްމު އެއްޗެހި އަތުގައި ގެންގުޅުމަށާއި ފްރާންސް އަކީ ފޭރުމުގެ ކަންތައް ވަރަށް ގިނައިންވާ ގައުމެއް ކަމަށް ވެސް އޭނާ ވަނީ ހާމަކޮށްފައެވެ.\nއައްނޫގެ ވީޑިއޯ އާއްމު ވުމާއި އެކުގައި ގިނަ ބަޔަކު ވަނީ އެ ވީޑިއޯ ބަލައިފައެވެ. އަދި އެކި ފަރާތްތަކަށް ދިމާވެފައިވާ ހަދިސާތައް ވެސް ހިއްސާކޮށް އައްނޫ އަށް ވަނީ ހިތްވަރު ދީފައެވެ.\n40 އަށް ވުރެ ގިނަ އަހަރު ބޮލީވުޑްގައި ހޭދަ ކޮށްފައިވާ އައްނޫ ކަޕޫރު އަކީ އެތައް އެވޯރޑް ތަކާއި ގައުމީ ފެންވަރުގެ2އެވޯރޑްއެއް ވެސް ހާސިލް ކޮށްފައިވާ ބަތަލް އެކެވެ. އައްނޫ އެންމެ ފަހުން ފެނިގެން ގޮސްފައިވަނީ އަމީތާބް އާއި އިމްރާން އެކު ކުޅެފައިވާ ”ޗެހްރެ“ އިންނެވެ.


Gavaaidhaa Hilaafah Ulhemun Dhiya 353 Meehaku Anburaa Fonuvaalaifi\nގަވާއިދާ ހިލާފަށް އުޅެމުން ދިޔަ 353 ބަންގްލަދޭޝް މީހުން ފޮނުވާލައިފި\nގަވާއިދާ ހިލާފަށް ރާއްޖޭގައި އުޅެމުން އައި ބަންގްލަދޭޝްގެ 353 މީހަކު މިއަދު އަނބުރާ ގައުމަށް ފޮނުވާލައިފިއެވެ.\nފޮރިން މިނިސްޓްރީން މިއަދު ބުނީ އެ މީހުން ފޮނުވާލާފައި ވަނީ ދިވެހި ސަރުކާރުން ޗާޓަރުކޮށްފައިވާ ބަންގްލަދޭޝްގެ ބިމާން އެއާގެ މަތިންދާ ބޯޓެއްގައި ކަމަށެވެ. އަދި ބަންގްލަދޭޝްއިން ރާއްޖެއަށް ހިލޭ އެހީ ހިފައިގެން މިއަދު އައި އެގައުމުގެ އަސްކަރީ މަތިންދާ ބޯޓުގައި މާދަމާ އިތުރު 70 މީހުން އަނބުރާ ގައުމަށް ފޮނުވާލާ ގޮތަށް ހަމަޖެހިފައިވާ ކަމަށްވެސް ފޮރިން މިނިސްޓްރީ އިން ބުނެއެވެ.\nގަވާއިދާ ހިލާފަށް ރާއްޖޭގައި އުޅެމުންދާ ބިދޭސީން އަނބުރާ ގައުމަށް ފޮނުވާލުމަށް ކުރަމުންދާ މަސައްކަތުގައި މީގެ ކުރިންވެސް އެގައުމުގެ އަސްކަރީ މަތިންދާ ބޯޓެއްގައި 70 މީހަކު ބަންގްލަދޭޝްއަށް ފޮނުވާލާފައިވެއެވެ.\nމިއީ ގަވާއިދާ ހިލާފަށް ރާއްޖޭގައި އުޅޭ ބިދޭސީން އަނބުރާ ގައުމަށް ފޮނުވާލުމަށް ފޮރިން މިނިސްޓްރީ އާއި އިކޮނޮމިކް މިނިސްޓްރީ ގުޅިގެން ކުރިއަށްގެންދާ މަސައްކަތުގެ ބައެއް ކަމަށް ފޮރިން މިނިސްޓްރީން ބުނެއެވެ. ގަވާއިދާ ހިލާފަށް ރާއްޖޭގައި އުޅެމުންދާ ބަންގްލަދޭޝް އަށް ނިސްބަތްވާ މީހުން އަނބުރާ ފޮނުވާލުމުގެ މަސައްކަތުގައި ރާއްޖޭގައި ހުންނަ ބަންގްލަދޭޝްގެ ހައިކޮމިޝަނުން އަންނަނީ އެހީތެރިކަން ފޯރުކޮށްދެމުންނެވެ.\nމިމަސައްކަތުގައި ދެގައުމުގައި ހަރަކާތްތެރިވާ ހުރިހާ އިދާރާތަކަށް ފޮރިން މިނިސްޓަރު އަބްދުﷲ ޝާހިދު ޝުކުރު އަދާކުރައްވާ ކަމަށް ފޮރިން މިނިސްޓްރީން ބުނެއެވެ.


ޔަމަނަށްފަހު ސައޫދީގެ އަމާޒަކީ ލުބުނާނު ނޫންބާ!މިކަލް ނޫސް\nޔަމަނަށްފަހު ސައޫދީގެ އަމާޒަކީ ލުބުނާނު ނޫންބާ!\n13 ނޮވެމްބަރ 2017, 17:34 |\nއިސްލާމީ ދުނިޔޭގެ މައިނާރެސްކަމަށްވާ މެދުއިރުމަތީގެ ސިޔާސީ މަޝްރަހު ހަލަބޮލިވެފައިވާ މިދަނޑިވަޅުގައި އަނެއްކާ ވެސް ގިނަ ބަޔަކަށް ސިހުމެއް ލިބިގެން ދިޔައީ ލުބުނާނުގެ ބޮޑު ވަޒީރު ސާދު އަލް ހަރީރީ ކުއްލި ގޮތަކަށް ސައުދީ އަރަބިޔާގައި ހުންނަވާ ސައޫދީ ސަރުކާރުން ކޮންޓްރޯލް ކުރައްވާ ޓީވީއެއް މެދުވެރިކޮށް ބޮޑު ވަޒީރު ކަމުގެ މަގާމުން އިސްތިއުފާ ދެއްވުމާއި ގުޅިގެނެވެ. ހަރީރީ އިސްތިއުފާ ދެއްވަމުން ބައްލަވަމުން ވިދާޅުވި ސްޓޭޓްމަންޓްގައި ލުބުނާނުން ހިޒުބުއްﷲ ޖަމާއަތާއި އިރާނާއި މެދު ބާއްވާ ގުޅުން ވަރަށް ބޮޑަށް ކުށްވެރި ކުރެއްވިއެވެ. ބޮޑު ވަޒީރު ކަމުގެ މަގާމުގައި ގާތްގަޑަކަށް 11 ވަރަކަށް މަސް ހޭދަކުރެއްވި ހަރީރީ އަކީ ސައޫދީ އަރަބިއްޔާ އާއި ގުޅުން ބޮޑު ސުންނީ މުސްލިމެކެވެ.\nހަރީރީގެ އިސްތިއުފާ އެއްބަޔަކު ސިފަކުރަމުންދަނީ ސައޫދީން މަޖުބޫރުކޮށްގެން ދެއްވި ސްޓޭޓްމަންޓެއްގެ ގޮތުގައެވެ. ނަމަވެސް އެނިންމުން ދިފާއު ކުރައްވާ އޭގެ އަށް ދުވަސްފަހުން އިއްޔެވަނީ ވާހަކަފުޅު ދައްކަވާފައެވެ.\n“މިތާ ސައޫދީ އަރަބިއްޔާގައި، އަޅުގަނޑު މިހިރާ ފުރިހަމަ މިނިވަންކަމާއިއެކު، އެކަމަކު އަޅުގަނޑުގެ އާއިލާ ބަލަހައްޓަން އަޅުގަނޑު ޖެހޭ” ހަރީރީ ވިދާޅުވިއެވެ. “އަޅުގަނޑު އަދި މިތާ އެޅޭތާ މާގިނަ މަސްތަކެއް ނުހިގާ އަދި މިވީ ދުވަސްތަކެއް އަޅުގަނޑު އެބުރި ލުބުނާނަށް ދާނަން” ހަރީރީ އިތުރަށް ވިދާޅުވިއެވެ.\nހަރީރީ އެހެން ބުނި ނަމަވެސް ގިނަ ބަޔަކު އަދިވެސް ޝައްކުކުރަނީ ހަރީރީ އިސްތިއުފާ ދެއްވާފައިވަނީ ސައޫދީގެ ފިއްތުންތަކާއި ގުޅިގެންކަމަށެވެ. އަދި ހަރީރީ ހުންނެވީ ގޭބަންދުގައި ނުވަތަ ގައުމުން ބޭރަށް ނުދެވޭ ގޮތަށް ސައޫދީގެ ބެލުމުގެ ދަށުގައި ކަމަށް ގިނަ ބަޔަކު ތުހުމަތު ކުރެއެވެ. ލުބުނުނާނުގެ އެއްބައިވަންތަކަމުގެ ސަރުކާރުގެ ރައީސް މައިކަލް އައޮން ހަރީރީއާއި ގުޅޭ ތަފުސީލު މައުލޫމާތު ހާމަކުރުމަށް ސައޫދީ އަށް ގޮވާލެއްވިއެވެ. އަދި މައިކަލް ސިފަކުރައްވާ ގޮތުގައި ހަރީރީ ހުންނެވީ ކިޑްނެޕް ކޮށްފައެވެ.\nހަރީރީ ސައޫދީއަށް ކުރެއްވީ ކުރު ދަތުރެއްކަމަށާއި ހަރީރީ މިދިޔަ ހަފުތާނިމުމުގެ ކުރިން އަންނަންޖެހާކަމަށް ލުބުނާނުން އޮފިޝަލުން ހާމަކުރެއެވެ.\nހަރީރީ އިސްތިއުފާ ދެއްވީ ހިޒުބުﷲ އާއި ކުރިމަތިލުމަށް ފަސްޖެހުމުން ކަމަށް ވާހަކަ ދެކެވޭ އިރު ހަރީރީގެ ބޭބެ ބަހާ ހަރީރީ އެމަގާމާއި ހަވާލުވުމަށާއި އަދި އާއިލާއިން ބަހާއަށް ބައިއަތުހިފުމަށް ސައޫދީ އަށް އަންނަން ސައޫދީން އަންގާފައިވާ ކަމަށްވެސް ވާހަކަތައް ދަނީ ފެތުރެވުމުންނެވެ.\nމީގެ އިތުރުން މިދިޔަ ބުރާސްފަތި ދުވަހު ސައޫދީންނާއި ކުވައިތުންނާއި ބަހުރައިނުން އެގައުމުގެ ރައްޔިތުންގެ އަވަހަށް ލުބުނާނުން ފޭބުމަށް އެންގިއެވެ. އެހެންކަމުން، ހަރީރީގެ އިސްތިއުފާއަކީ ހިޒުބުﷲ އާއި ދެކޮޅަށް ރުކުރުވާލުމަށް ތައްޔާރުވުން ކަމަށް އެތައް ބަޔަކު ސިފަކުރައްވައެވެ. ސަބަބަކީ ހިޒުބުﷲ އަކީ އިރާނާއި ގުޅުންބޮޑު ޖަމާއަތަކަށްވެފައި ލުބުނާނުގައި ހިޒުބުﷲގެ ނުފޫޒުގަދަކަމެވެ.\nނަމަވެސް، ޔަމަނުގައި ލަޝްކަރެއް އެކުލަވާލިގޮތަށް ލުބުނާނުގައި ލަޝްކަރެއް އެކުލަވާލުމަކީ ފަސޭހަކަމެއްނޫނެވެ. ސަބަބަކީ ލުބުނާނުގައި އެއްބައިވަންތަކަމުގެ ސަރުކާރެއް އޮތުމާއި އެތެރޭގެ ދާއިލީ ތަޅާފޮޅުން މަދުކަމެވެ.


Virus control koffi kamah Spain in buni namaves UK ah dhaa meehun quarantine kuranee | Mihaaru\nދުނިޔެ / ސްޕެއިން\nވައިރަސް ކޮންޓްރޯލްކޮށްފި ކަމަށް ސްޕޭނުން ބުނި ނަމަވެސް ޔޫކޭ އަށް ދާ މީހުން ކަރަންޓީނަށް\nބާސެލޯނާގެ ނޭޝަނަލް އާޓް މިއުޒިއަމްގެ ބޭރުގައި ބަޔަކު މަޑުކޮށްލައިގެން: ސްޕޭނުން ވަނީ ކޭސްތައް އިތުރުވާން ފަށާފައި. --ފޮޓޯ:އޭއެފްޕީ\n26 ޖުލައި 2020 - 20:24\nމެޑްރިޑް (ޖުލައި 26) - ސްޕޭނުން އަލަށް ފެންނަން ފެށި ކޮވިޑް-19 ގެ ކޭސްތައް ކޮންޓްރޯލްކޮށްފި ކަމަށް އެ ގައުމުން ބުނި ނަމަވެސް، ސްޕޭނުން އިނގިރޭސި ވިލާތަށް ދަތުރުކުރާ މީހުން 14 ދުވަހަށް ކަރަންޓީން ކުރުމަށް ނިންމައިފި އެވެ.\nލޮކްޑައުންގެ ހާލަތަށް ލުއި ދޭން ފެށުމާ އެކު ސްޕޭނުން ވަނީ ވައިރަހުގެ އާ ކޭސްތައް އިތުރުވާން ފަށައިފަ އެވެ. ވައިރަސް ކޭސްތައް އިތުރުވާން ފެށުމާ އެކު ސްޕޭނުގެ ބައެއް ހިސާބުތަކުގައި ވަނީ މާސްކް އެޅުން ފަދަ ކަންކަން މަޖްބޫރުކޮށްފަ އެވެ.\n"ސްޕޭނަކީ ސްޕޭން ރައްޔިތުންނާއި ޓޫރިސްޓުންނަސް ރައްކާތެރި ތަނެއް،" ފޮރިން މިނިސްޓަރު ވިދާޅުވި އެވެ.\nފްރާންސް އާއި ޖަރުމަނުން ވެސް ވަނީ ކޭސްތައް އިތުރުވާން ފަށައިފަ އެވެ.\nއިނގިރޭސި ވިލާތުން އެޅި ފިޔަވަޅުގެ ދަށުން މިއަދުން ފެށިގެން ސްޕޭނުން ޔޫކޭ އަށް ދަތުރު ކުރާ މީހުން 14 ދުވަސްވަންދެން ކަރަންޓީންވާން ޖެހެ އެވެ. ޔޫކޭގެ މި ފިޔަވަޅާ ގުޅިގެން ޓްރޭވަލް އޮޕަރޭޓަރުން ވަނީ ހިތްހަމަނުޖެހިފަ އެވެ. އެއާލައިން އިންޑަސްޓްރީން ވެސް ވަނީ އެކަމުގެ ސަބަބުން ގެއްލުމާ ކުރިމަތިލާން ޖެހޭނެ ކަމަށް ބުނެފަ އެވެ.\nސްޕޭނުން ވަނީ 272،000 އަށް ވުރެ ގިނަ މީހުން ޕޮޒިޓިވްވެ 28،400 މީހުން މަރުވެފަ އެވެ. ހުކުރު ދުވަހު އެކަނިވެސް ވަނީ 900 އަށް ވުރެ ގިނަ ކޭސް ރިޕޯޓްކޮށްފަ އެވެ.\nފްރާންސް އިން ވަނީ އެ ގައުމުގެ ރައްޔިތުން ސްޕޭނުގެ ކެޓަލޯނިއާ ސަރަހައްދަށް ނުދިއުމަށް އަންގައިފަ އެވެ. ނޯވޭ އިން ވަނީ ސްޕޭނުން ދަތުރުކުރާ މީހުން 10 ދުވަހަށް ކަރަންޓީން ކުރުމަށް ނިންމައިފަ އެވެ. ބެލްޖިއަމުން ވެސް ވަނީ ސްޕޭނުގެ ބައެއް ސަރަހައްދުތަކަށް ދަތުރު ކުރުން މަނާކޮށްފަ އެވެ.


ކޮވިޑާ ގުޅިގެން ކޮންމެ 10 މީހަކުން އެކެއްގެ އާމްދަނީ މުޅިން ހުއްޓުނު: ސާވޭ – Dhen.mv\nކޮވިޑާ ގުޅިގެން ކޮންމެ 10 މީހަކުން އެކެއްގެ އާމްދަނީ މުޅިން ހުއްޓުނު: ސާވޭ\nJune 26, 2020 - 10:52 pm\nކޮވިޑް-19އާ ގުޅިގެން، ކޮންމެ 10 މީހަކުން އެކަކުގެ އާމްދަނީ މުޅިން ހުއްޓިފައިވާ ކަމަށް ހެލްތު ޕްރޮޓެކްޝަން އެޖެންސީއާއި ދިވެހި ގައުމީ ޔުނިވަސިޓީ ގުޅިގެން ކުރިއަށް ގެންދިޔަ ސާވޭއަކުން ދައްކައިފިއެވެ.\nލޮކްޑައުންގެ ހަރުކަށި ފިޔަވަޅުތަކާއި ގުޅިގެން އާންމުންނަށް ކޮށްފައިވާ އަސަރުތައް ދެނެގަތުމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އާއި މޯލްޑިވްސް ނެޝަނަލް ޔުނިވާސިޓީ (އެމްއެންޔޫ) ގުޅިގެން ސާވޭއެއް ހަދައު އޭގެ ނަތީޖާ މިއަދު ވަނީ އާންމު ކޮށްފަ އެވެ.\nމި ސަވޭގައި 2871 މީހުން ބައިވެރިވެފައިވާއިރު، އޭގެ ތެރެއިން 2697 މީހެއްގެ ފަރާތުން ސަވޭއަށް ބޭނުންވާ ފުރިހަމަ ބައިވެރިވުން ލިބިފައިވާކަމަށް އެޗްޕީއޭއިން ބުނެއެވެ. އެޗްޕީއޭއިން ވަނީ މި ސާވޭގެ ފުރަތަމަ ބުރުން އެއްކުރެވުނު މަަޢުލޫމާތުތަކުގެ ތަފާސް ހިސާބުތައް ހިމެނޭހެން ތިންވަނަ ރިލީޒް މިހާރު އާއްމުކޮށްފައެވެ.\nއެޗްޕީއޭއިން އެންމެ ފަހުން އާންމުކުރި ހޯދުންތަކުން އެނގޭ ގޮތުގައި، ސާވޭގައި މައުލޫމާތު ހިއްސާކުރި ބައިވެރިިންގެ ތެރެއިން ކޮންމެ 10 މީހަކުން އެކެއްގެ އާމްދަނީ ލިބޭނެ މަގު ވަނީ މުޅިން ބަންދުވެފައެވެ.\nއަދި ކޮންމެ ދިހަ މީހަކުން ފަސް މީހެއްގެ ވަޒީފާއަށް އަސަރު ކޮށްފައިވާ ކަމަށް ބުނެފައި ވެއެވެ. ނަމަވެސް ކޮންމެ ދިހަ މީހަކުން ފަސް މީހެއްގެ ވަޒީފާ ސަލާމަތް ވެފައިވާ ކަމަށް ސާވޭއިން ދައްކައެވެ. އަދި ކޮންމެ ދިހަ މީހަކުން ތިން މީހެއްގެ މުސާރަ ކުޑަކޮށްފައިވާ ކަމަށްވެސް ދައްކަ އެވެ.\nވިޔަފާރިތަކަށް ބަލާއިރު، ކޮވިޑާ ގުޅިގެން ކޮންމެ 10 ވިޔަފާރިއަކުން ފަސް ވިޔަފާރިއަކަށް ވަނީ ވަރަށް ބޮޑެތި ގެއްލުންތަކާ ކުރިމަތިލާން ޖެހިފައެވެ.\nއަދި ކޮންމެ ދިހަ ވިޔަފާރިއަކުން ހަތަރު ވިޔަފާރިއަށް ލިބެމުންދިޔަ ހުރިހާ އާމްދަނީއެއް ވަނީ ހުއްޓިފަ އެވެ.\nކޮވިޑްގެ ބަލިމަޑުކަމާއި އަދި އެކަމުން ރައްކާތެރިވުމަށް އެޅި ފިޔަވަޅުތަކާއި ގުޅިގެން 65 ޕަސެންޓް މީހުންނަށް ބޮޑެތި އަސަރުތަކެއް ކޮށްފައިވާ ކަމަށްވެސް މި ދިރާސާއިން ދައްކަ އެވެ.


Girls to Code program nimmalaifi\nޕްރޮގުރާމް ނިމުމުގެ ރަސްމިއްޔާތުގެ ތެރެއިން-- ފޮޓޯ: ދިރާގު\n"ގާލްސް ޓު ކޯޑް" ޕްރޮގުރާމް ނިންމާލައިފި\nދިރާގާއި ވިމެން އިން ޓެކް މޯލްޑިވްސް ގުޅިގެން ސެޕްޓެމްބަރު 2019 އިން ފެށިގެން ފުވައްމުލަކުގައި ހިންގަމުން ދިޔަ "ގާލްސް ޓު ކޯޑް" ޕްރޮގްރާމް މިދިޔަ ހުކުރު ދުވަހު ނިންމާލައިފި އެވެ.\nނިންމުމުގެ ހަފްލާ ޝަރަފުވެރިކޮށްދެއްވީ ފުވައްމުލައް ސިޓީގެ މޭޔާ އަބްދުﷲ ފަލާހް ޝަރީފް އެވެ. އެ ޕްރޮގްރާމް ނިންމުމުގެ ގޮތުން މިއަދު ބޭއްވި ހަފްލާގައި ކޯސް ފުރިހަމަ ކުރި ހުރިހާ ދަރިވަރުންނަށް ސެޓްފިކެޓް ދިނުން ކުރިއަށް ދިޔައެވެ.\nއޭގެ އިތުރުން ކޯހުގެ ބައެއްގެ ގޮތުގައި ދަރިވަރުން ތައްޔާރު ކުރި ވެބްސައިޓުތަކުގެ ތެރެއިން އެންމެ މޮޅު ތިން ވެބްސައިޓް ފާހަގަކޮށް، ދަރިވަރުންނަށް ހިތްވަރުދީ އިނާމާއި ސެކްޓްފިކެޓް ދެވުނެވެ.\nއެ ޕްރޮގްރާމަކީ އަންހެން ކުދިންނަށް ކޯޑްކުރަން ދަސްކޮށް ދިނުމާއި އަންހެން ކުދިންގެ މެދުގައި ޓެކްނޮލޮޖީ ދާއިރާއަށް ޝައުގުވެރިކަން އިތުރުކުރުމުގެ މަގުސަދުގައި ހިންގި ޕްރޮގްރާމެކެވެ.\nއެ ޕްރޮގްރާމްގައި އެޗްޓީއެމްއެލް، ސީއެސްއެސް އަދި ޖާވާސްކްރިޕްޓް ބޭނުންކޮށްގެން ވެބްސައިޓް ފަރުމާކޮށް ޑިވެލޮޕްކުރަން ދަސްކޮށްދެވުނެވެ. އަދި ސޮފްޓްވެއާ ޑިވެލޮޕްމަންޓް ޕްރޮޖެކްޓެއް ފެށިގެން ނިމުމާއި ހަމައަށް ކުރަން ޖެހޭ އެކި އެކި ކަންތައްތަކަށް ދަރިވަރުން އަހުލުވެރި ކުރުމަށާއި އަދި އެ ޕްރޮގްރާމްގެ ބައެއްގެ ގޮތުގައި ތައްޔާރު ކުރަން ޖެހޭ ވެބްސައިޓް ތައްޔާރު ކުރުމަށް އެހީތެރިވުމަށް ވިމެން އިން ޓެކްގެ ފަރާތުން މިޑް ރިވިއު ވޯކްޝޮޕެއް ކުރިއަށް ގެންދެވުނެވެ.\nފުވައްމުލަކު ސިޓީގެ އިންސްޓިޓިއުޓް އޮފް ލޮޖިސްޓިކްސް އެންޑް ޓެކްނޮލޮޖީގައި ހިންގުނު އެ ޕްރޮގްރާމު ޖުމްލަ 16 ދަރިވަރުން ފުރިހަމަ ކުރިއެވެ. މި ޕްރޮގްރާމްގެ ބައިވެރިވީ 14 އަހަރާއި 20 އަހަރުގެ އުމުރުފުރައިގެ ކޯޑިން އަށް މުޅިން އާ ކުދިންނެވެ.\nވިމެން އިން ޓެކް މޯލްޑިވްސް އިން މައުލޫމާތު ދިން ގޮތުގައި ދަރިވަރުން ތައްޔާރުކޮށްފައިވާ ވެބްސައިޓްތަކުގެ ފެންވަރު ވަރަށް ރަނގަޅެވެ. އަދި ޕްރޮގްރާމްގައި ބައިވެރިވި ދަރިވަރުންގެ ހުނަރާއި އެކުދިން ކޯޑިން އަށް ހުރި ޝައުގު ހާމަވެގެން ހިނގައްޖެ ކަމަށް ވެސް މައުލޫމާތު ދިނެވެ.\nދިރާގު ގެ ފަރާތުން މައުލޫމާތު ދިން ގޮތުގައި ޓެކްނޮލިޖީ ދާއިރާގައި ޒުވާން އަންހެން ކުދިން ބާރުވެރިކުރުވާ ޓެކްނޮލޮޖީގެ ދާއިރާއަށް ޝައުގު ވެރިކަން އިތުރު ކުރުމަކީ ދިރާގު ގެ ސީއެސްއާރު ޕްރޮގްރާމްގައި އިތުރު ހާއްސަ އަހައްމިޔަތުކަމެއް ދޭން ބޭނުންވާ ދާއިރާއެކެވެ.\nއަންހެން ކުދިން ޓެކްނޮލޮޖީ ދާއިރާގައި ކިޔަވައި، ހުނަރު ތަރައްޤީކޮށް ދާއިރާގައި ދެމިތިބުމުގެ ނިސްބަތް އިތުރުކޮށް އެ ދާއިރާއަށް އަންހެން ކުދިން ތައާރަފު ކުރުން ވަރަށް މުހިންމެވެ.\nއެ ޕްރޮގްރާމްގެ ނަތީޖާއަށް ބެލުމަށްފަހު، ސީރީސްގެ އެހެން ޕްރޮގްރާމްތައް ފުވައްމުލަކުގެ އިތުރުން ރާއްޖޭގެ އެހެން ސަރަހައްދުތަކުގައި ވެސް ހިންގުމަށް ދިރާގައި ވިމެން އިން ޓެކް އިން ގަސްތުކުރެއެވެ.


Mee loaybakee akee kaamiyaabu filmehtha?\nރިޕޯޓު - މިއީ ލޯތްބަކީ\n"މިއީ ލޯތްބަކީ" ކާމިޔާބު ފިލްމެއްތަ؟\nމިފިލްމު ހެދުމަށް ދިޔަ ޚަރަދު ވަނީ މިހާރު ލިބިފައި\nކޮންމެ ރަށެއްގައި ވެސް އެޅުވުމުގެ ފުރުސަތު އޮންނާނެ\nމިއީ ޑާކް ރެއިން އެންޓަޓެއިންމަންޓުގެ9ވަނަ ފިލްމު\nކ. މާލެ 13 މެއި 2017 | ހޮނިހިރު 18:32 1,879\nމީލޯތްބަކީގެ ޕޯސްޓަރެއް - ފޭސްބުކް\nޑާކް ރެއިން އެންޓަޓެއިންމަންޓުގެ ނުވަ ވަނަ ފިލްމު "މިއީ ލޯތްބަކީ" ދިވެހި ސިނަމާތަކަށް އައިސްފައިވަނީ މިދިޔަ އެޕްރީލްމަހުގެ5ވަނަ ދުވަހުގައެވެ.\nމި ފިލްމުގެ އެންމެ މަޖާ ރޯލުގެ ގޮތުގައި ގިނަ ބަޔަކު ގަބޫލުކުރާ އާދަމް ރިޒްވީ ބުނި ގޮތުގައި ހުރިހާ ސީނަކީ ވެސް ވަރަށް މަޖާ ސީންތަކެވެ. އެހެން ނަމަވެސް އޭނާ ބުނީ ފިލްމުގައި ފެންނަ ހަމައެކަނި އަސްލު މަންޒަރު ކަމުގައިވާ ފައިސަލް ކަންފަތް މަތީގައި ޖަހާލާ މަންޒަރު އެއީ އޭނާއަށް އެންމެ ފާހަގަވި މަންޒަރުކަމަށެވެ. އަދި އެއީ ސްކްރިޕްޓުގައި ވެސް ނެތް ސީންއެއްކަމަށް އޭނާ ބުންޏެވެ. ރިޒްވީ ބުނީ އެ މަންޒަރު ހަމަ ނެގުމާއެކު އެންމެން އެކީ ބަނޑިބަނޑިލާފައި ހޭން ފެށީކަމަށާއި އެއީ ވަރަށް ފާހަގަ ކުރެވޭ މަންޒަރުކަމަށެވެ. މި ފިލްމުގައި ހިމެނޭ މަޖާ ކޮންމެ މަންޒަރަކީވެސް އާންމުން އުފަލުން ބަލައިގަތް މަންޒަރުތަކެވެ. މިއ\nމި ފިލްމުގައި ޖުމްލަ6ލަވަ ވަނީ ހިމަނާފައެވެ. އެލަވަތަކަކީ މިހާރު ދިވެހި ލަވަތަކުގެ ތެރެއިން އާންމުކޮށް އިވޭ ލަވަތަކެކެވެ. އޭގެ ތެރެއިން ޑިޓިއުން ބޭންޑުގެ "ހީލާހަދަން" އަކީ ފްލައިޓެއްގެ ތެރޭގައި ޝޫޓްކުރި ފުރަތަމަ ދިވެހި ވީޑިއޯ ލަވަ އެވެ. ލަވަ ޝޫޓް ކޮށްފައިވަނީ މެގަ މޯލްޑިވްސްގެ ފްލައިޓެއްގެ ތެރޭގަ އެވެ. ވަރަށް މަޖާ އަދި އުފާވެރި މަންޒަރުތަކެއް މި ލަވައިން ފެނެ އެވެ. ލަވައަކީ އުފާވެރި އިހުސާސެއް ކުރުވާ ލަވައެއް ކަމުން އެކަން ލަވައިގެ ވީޑިއޯއިން ވަރަށް ފުރިހަމައަށް ވަނީ ދައްކާލާފަ އެވެ. މި ލަވައިގެ ފިލްމްގައި ފެނިގެންދާ ގިނަ ތަރިން ފެނިގެންދާއިރު ލަވަ ޝޫޓްކޮށްފައިވަނީ މުޅިއަކު 60 އަށްވުރެ ގިނަ މީހުން ހިމަނައިގެންނެވެ. އެއީ މި ފިލްމު ބަލައިގަތް އެއްސަބަބު ކަމަށް ގިނަ މީހުން ގަބޫލުކުރެއެވެ.\nމިއީ މުހައްމަދު އަލީ (މޮގާ) އަދި އައިޝަތު ފުއާދު ޕްރޮޑިސްކޮށް އަލީ ޝިފާއު (ޗިއްޕެ) އަދި އައިޝަތު ފުއާދު ސްކްރީންޕްލޭ ލިޔެފައިވާ ފިލްމެކެވެ. އަދި ޗިއްޕެ ޑައިރެކްޓްކޮށްފައިވާ މި ފިލްމަކީ ފީޗާ ފިލްމެއްގައި މިހާތަނަށް އެންމެ ބޮޑު ކާސްޓާއެކު އުފައްދާފައިވާ ފިލްމެވެ. ދެ ގަޑިއިރާ 59 މިނެޓް 31 ސިކުންތުގެ ދިގު މިނަށް ފައްތާފައިވާ މި ފިލްމަކީ ތިނެސްކަން ލޯބީގެ ވާހަކައެއްގެ މައްޗަށް އުފައްދާފައިވާ ރޮމޭންޓިކް ކޮމެޑީ ފިލްމެކެވެ.\nމި ފިލްމު ހެދުމަށް ގާތްގަނޑަކަށް 45،000 ރުފިޔާ ވަނީ ޚަރަދުކޮށްފައެވެ. މޮގާ ބުނިގޮތުގައި ފިލްމު ހެދުމަށް ދިޔަ ޚަރަދު މިހާރު ވަނީ އެ ފިލްމަށް ލިބިފައެވެ. މިއީ މި ފިލްމުގެ އެންމެ ބޮޑު ކާމިޔާބީއެވެ.\n"މިއީ ލޯތްބަކީ" ގެ ލީޑް ރޯލުން ފެންނަނީ މަރިޔަމް އައްޒަ (އައްޒަ) އާއި ޖުމައްޔަލް ނިމާލެވެ. އޭގެ އިތުރުން މުހައްމަދު ފައިސަލް، އަބްދުﷲ ޝާފިއު (ފުބޫ)، އާދަމް ރިޒްވީ (ރެކްސް)، އަހުމަދު ޝާކިރު (ޝާއްކޮ އައްމަޑޭ)، އަލީ ޝަޒްލީމް، އަހުމަދު ސުނީ، ހަމްދާން ފާރޫގ ހިމެނެއެވެ. މީގެ އިތުރުން ސަމާ، އަމަން، ސާޔާ އަދި ސާޖީ ފިލްމީ ދާއިރާއަށް މުޅިންވެސް އާ ތަރިންނެވެ.\nމިހާތަނަށް ހައުސްފުލް 19 ޝޯ ދެއްކުމަށްފަހު އެ ވަނީ ރާއްޖޭގެ ކޮންމެ ރަށެއްގައިވެސް އަޅުވަން ބޭނުންވާ ފަރާތްތަކަށް އެފުރުސަތު އޮންނާނެކަމަށް ޑާކްރެއިން އެންޓަޓެއިންމަންޓުން ވަނީ ހާމަ ކޮށްފައެވެ. އަދި މާލޭގައި އެފިލްމުގެ އެންމެ ފަހުގެ ވަދާއީ ޝޯތައް މިހާރު ދަނީ ދައްކަމުންނެވެ. މިހާތަނަށް އެ ފިލްމުގެ 24 ވަރަކަށް ޝޯ ވަނީ ހަމައެކަނި މާލޭގައި ދައްކާފައެވެ. އޭގެ ތެރެއިން 19 ޝޯއަކީ ހައުސްފުލް ޝޯއެވެ.


Kashmir gai ul-hiyaa kathilun manaakohfi\nކަޝްމީރުގައި އަލްހާ އީދު ދުވަހު އުލްހިޔާ ގުރުބާން ކުރުން އިންޑިއާއިން މަނާ ކުރުމަކީ މުސްލިމުންނަށް ހިތާމައެއް\nކަޝްމީރުގައި އަލްހާ އީދު ދުވަހު އުލްހިޔާ ކަތިލުން އިންޑިއާގެ އިދާރާތަކުން މަނާ ކޮށްފި އެވެ. މިއީ މިހާރު ވެސް ވަރަށް ބޮޑަށް އުދާސްވެ ހިފާފައި ހުރި ހުޅުގަނޑަށް އަޅާލެވޭ ދަރަކަށް ވުން އެކަށީގެންވެ އެވެ.\nޖަނަވާރުން ހިމާޔަތްކޮށް ރައްކާތެރި ކުރުމަށް ކަމަށް ބުނެ ބުރާފަސްތި ދުވަހު ނެރުނު އަމުރުގައި ބުނަނީ ގެރި އާއި ބަކަރި، ޖަމަލު އަދި މިފަދަ އެއްވެސް ޖަނަވާރެއް ކަތިލުން މަނާ ކަމަށާއި މިފަދަ އަމަލުތައް ހުއްޓުވަން ޖެހޭ ކަމަށެވެ.\nއިންޑިއާ ސަރުކާރުން މިފަދަ އަމުރެއް ނެރުނު ބޭނުމާ މެދު އޮތީ ހުސް ސުވާލެވެ. އާންމު ގޮތެއްގައި އިންޑިއާގައި ކަތިލުން މަނައީ ގެރި އެވެ. އެއީ ހިންދޫންނަށް ހާއްސަ ގަދަރެއް އޮންނަ ނައަމްސޫތްޕަކަށް ވާތީ އެވެ.\nމުސްލިމުންނަށް އަލްހާ އީދަކީ ގުރުބާން ކުރުމަށް އޮންނަ ދުވަހެކެވެ. މުސްލިމުން ދިރިއުޅޭ ކޮންމެ ގައުމެއްގައި ވެސް އަލްހާ އީދުގައި ގެރި އާއި ބަކަރި އަދި ޖަމަލު ފަދަ ގުރުބާން ކުރަން ހުއްދަ ޖަނަވާރުން ކަތިލައި މަސްކައި އުފާ ކޮށް އުޅެ އެވެ.\nކަޝްމީރުގައި އުލްހިޔާ ގުރުބާން ކުރުން މަނާ ކުރުމުން ސަރަހައްދީ އިލްމުވެރިން ވަނީ ވަރަށް ބޮޑު ހިތާމައެއްގަ އެވެ. އިންޑިއާގެ އިދާރާތަކުގައި އެދިފައި ވަނީ އީދަށްޓަކައި ލުއި ގޮތެއް ހަމަޖައްސައި ދިނުމަށެވެ.\nއިންޑިއާ ކަޝްމީރުގެ މައްސަލަ އީދު ފާހަގަ ކުރުން


Dabliu spoats ekademeege bedmintan mubaaraai feshigen kuriah\nޑަބްލިއު ސްޕޯޓްސް އެކަޑެމީގެ ބެޑްމިންޓަން މުބާރާތް ފެށިގެން ކުރިއަށް\nކުޅުދުއްފުށީ ޑަބްލިއު ސްޕޯޓް އެކަޑެމީން އިސްނަގައިގެން ކުރިއަށް ގެންދާ ބެޑްމިންޓަން މުބާރާތް ފެށިގެން ކުރިއަށް އެބަދެއެވެ.\nމިމަހު 21 ވަނަ ދުވަހު ފެށި މި ކުރިއަށްގެންދާ މި މުބާރާތަކީ އަންހެން އަދި ފިރިހެން ދެ ޖިންސްގެ މީހުންނަށް ކުޅެވޭގޮތަށް ހުޅުވާލި މުބާރާތެކެވެ. އެގޮތުން ޑަބަލް އަދި ސިންގަލްކޮށް ކުރިއަށްދާ މި މުބާރާތުގައި އަންހެން ސިންގަލްސްގައި5އަދި ޑަބަލްގައި4ޕެެއާރ ބައިވެރިވެފައި ވެއެވެ. އަދި ފިރިހެން ސިންގަލްސްގައި 17، ޑަބަލްސްގައި 12 ޕެއާރ ބައިވެރިވެފައިވާއިރު މިކްސް ޑަބަލްސްގައި6ޕެއާރ ބައިވެރި ވެފައިވެއެވެ.\nކުޅުދުއްފުށީ ސްޓޭޑިއަން އިންޑޯ ބެޑްމިންޓަން ކޯޓުގައި ކުރިއަށް ގެންދާ މި މުބާރާތުގައި ރޭ އަންހެން ކެޓަގަރީ އަދި މިކްސް ޑަބަލްސް ގެ ފައިނަލް މެޗުތައް ވަނީ ބާއްވާފަ އެެވެ. އަދި މިރޭ ފިރިހެނުންގެ ފައިނަލް މެޗުތައް ކުރިއަށް ދާނެއެވެ.\nމި މުބާރާތުގެ މަގުސަދަކީ ކުޅުދުއްފުށީގައި ބެޑްމިންޓަން އިތުރަށް އާލާކޮށް، ރަށުގެ ރައްޔިތުންނަށް މި ކުޅިވަރު ތައާރަފްކޮށް، އެކުވެރިކަމާއެކު މިކުޅިވަރު ކުޅެވޭނެ ގޮތް މަގުފަހިކޮށްދިނުން ކަމަށް އެ އެކަޑަމީން މައުލޫމާތު ދެއެވެ.\nމީގެ ކުރިންވެސް ޑަބްލިއު ސްޕޯޓުންވަނީ ކުޅުދުއްފުށީ އޮފީސްތަކަށް ހުޅުވާލައިގެން ބެޑްމިންޓަން މުބާރާތެއް ކުރިއަށް ގެންގޮސްފަ އެވެ.\nކުއަންޓަމް ވެޓަރަންސް ކަޕް މިއަހަރު ބޮޑު ބަދަލަކާއެކު، ދެ ކެޓަގަރީއެއް


Raiy Gerifulhu -4| Vaahaka ރަތްގެރިފުޅު –4– Vaahaka\nރަތްގެރިފުޅު - 4\n2k40\tJuly 30, 2021\nރަތް ގެރިފުޅު – ޓީސަރ\nރަތްގެރިފުޅު – 1\nރަތްގެރިފުޅު - 2\nރަތްގެރިފުޅު - 3\nރަތްގެރިފުޅު - 5\nރަތްގެރިފުޅު - 6\nރަތްގެރިފުޅު - 7\nރަތްގެރިފުޅު - 8\nރަތްގެރިފުޅު - 9\nރަތްގެރިފުޅު - 10\nރަތްގެރިފުޅު - ބޯނަސް 1\nރަތްގެރިފުޅު - ބޯނަސް 2\nރަތްގެރިފުޅު - ބޯނަސް 3\nވާހަކަ ހިނގަމުންދާ ދުވަސްވަރުގެ 35 އަހަރު ކުރި.\nހަވީރުގެ ވަގުތެވެ. މަޑުމަޑުން ވައި ޖެހިލަ ޖެހިލާ ހުއްޓެވެ. ފެންނަމުންދަނީ ށ. މަރޮށީގެ ރުއް ގިނަ ވަލުތެރެއެވެ. ރާވެރި އާދަނު އެއިރު ވަލުގައި ހުރި އޭނަގެ ރާކުރާ ރާރުކަކުން ރާބާލައިގެން ފައިބަނީއެވެ. އެ ރުއްތަކަކީ ކާބަފައިންގެ ފުށުން ވާރުތަވެފައި ހުރި ރުއްތަކެވެ. އާދަނަކީ އާދައިގެ ހަށިގަނޑަކާއި އިސްކޮޅެއް ލިބިފައިވާ ޒުވާން އުމުރުފުރާގެ މީހެކެވެ. އޭނަގެ ކަޅުކުލަ ގަދަ އިސްތަށިގަނޑު ހުރީ ކުރުކޮށް ކޮށާލާފައެވެ. ހުސްގަޔާ ހުރި އިރު މީހާގެ މުޅިގައިން ހުރީ ދާހިއްލާފައެވެ. އަނދެގެން ހުރި އަޅިފުސް ކުލައިގެ މުންޑު އޮތީ އަރުވާ ޖަހާލާފައެވެ. ކުޑަ ފިޔޮށްސެއް މުންޑާއި އުނަގަނޑާ ދޭތެރެއަށް ޖަހާލާފައި އިނެވެ. ކަނާއަތުން ބިޔަ ދެ ރާގުޑި ހިފައިގެން ހުއްޓެވެ. ރާގުޑިތައް ދޮވުމަށް ގެންގުޅޭ ފިންދަނޑިއާއި ފެންއަޅައިގެން ގެންގުޅުނު ރާގުޑި އަނެއްއަތުގައި އޮތެވެ. އެ ތަކެތި ރުއްކައިރީގައި, ރާގުޑި އަޅުވަން ހަދާފައިހުރި ރާކަނިގަނޑުގައި އަޅުވާލިއެވެ. އެވަގުތު ކުއްލިއަކަށް އޭނާ ސިއްސައިގެން ދިޔައީ ފަހަތުން އައި ކުޑަކުއްޖަކު އޭނައަށް ބައްޕާއޭ ކިޔާ ގޮވާލި އަޑަށެވެ. ފަހެއް ބަލާލިއިރު އޭނަގެ އެންމެ ދޮށީ އަންހެން ދަރި, ފާތިމާ, ދުވަމުން ދުވަމުން އައިސް އޭނައާ އަރާ ހަމަވަނީއެވެ.\nއެ ކުއްޖާގެ ކަޅުކުލަ ގަދަ ދިގު އިސްތަށިގަނޑު އޮތީ ފަހަތަށް ވާގޮތަށް ގަތާލާފައެވެ. އެ ލޮބުވެތި މޫނުމަތިން ފެންނަނީ ހާސްކަމެވެ. ލައިގެން ހުރި މަޑުފެހި ލިބާސް އޮތީ ދަލުން ފޯވެފައެވެ. އެ މަންޖެއަށް ހުރީ ދުވެ ދުވެ ވަރުބަލިވެގެން މާނޭވާ ލެވިލެވިއެވެ. އާދަނާއި އަރާހަމަވުމުން, މާނޭވާލަމުން, އަވަހަށް ގެއަށް އަންނާށޭ, މަންމަގެ ބަނޑުގައި ރިއްސާތީ އެބަ އުޅެއޭ އެ މަންޖެ ބުންޏެވެ. ވަގުތުން އާދަނުގެ އަތުގައި ހުރި ރާގުޑިތައް ރާކަނިގަނޑުގައި އަޅުވާލުމަށް ފަހު ފަޔަށް ބާރުލައި ދުއްވައިގަތެވެ. ފާތިމާ ވެސް ވަގުތުކޮޅަކު މަޑުކޮށްލުމަށް ފަހު އާދަނުގެ ފަހަތުން ދުވެފައި ދިޔައެވެ.\nއާދަނަށް ގެއާއި ހިސަބާށް ދެވުނުއިރު ހުރީ ދާހިއްލާ ފޯވެ, މާނޭވާ ލެވިލެވިއެވެ. އެއިރު އޭނަގެ އެންމެ ހަގު އަންހެން ދަރި, ހަދީޖާ, ފޫޅުމައި ދައިތައާއި, އެހީތެރިއަކު ގޮވައިގެން އަންނަނީއެވެ. އެތަން ފެނި އާދަނުގެ ހިތައް ހަމަޖެހުމެއް ލިބޭ ގޮތްވިއެވެ. ހަދީޖާ ވެސް ލައިގެން ހުރީ މަޑުފެހި ލިބާހެކެވެ. އަދި އޭނަގެ އިސްތަށިގަނޑު ވެސް ހުރީ ފާތިމާގެ ބޮލުގެ އިސްތަށިގަނޑު ހުރި ގޮތަށް ގަތާލާފައެވެ. ފާތިމާގެ އުމުރަކީ 8 އަހަރެވެ. ހަދީޖާގެ އުމުރުން6އަހަރެވެ. ހަދީޖާމެން އާދަނާއި އަރާ ހަމަވުމުން, ހަދީޖާނޫން އެހެން އެންމެން އެކުގައި ގޭގެ އެތެރެއަށް ވަނުމަށް އަވަސްވެގަތެވެ. އެ ގެއަކީ ފަނުން ހަދާފައިހުރި ކުޑަ ގެއެކެވެ. ހިޔާކޮށްފައި ވަނީ ވެސް ފަނުންނެވެ. ހަދީޖާ އޭނަގެ ދައްތަ ދުވެފައި އަންނަތަން ފެނި ބޭރުގައި މަޑުކޮށްލިއެވެ.\nފޫޅުމައި ދައިތަ މެންނަށް, ގެއަށް ވަދެވުނު އިރު އާދަނުގެ އަންހެނުން މޫރިސާ, އޭނަގެ ކޮޓަރީގައި އޮވެ ބަނޑުގައި ރިއްސާތީ ރޮނީއެވެ. އާދަނު ގޮސް މޫރިސާގާތު އަހަރެން މިއައީއޭ ބުނެ މޫރިސާ ހަމައަކަށް އެޅުވޭތޯ އުޅުނެވެ. ފޫޅުމައި ދައިތަ އައިސް މޫރިސާގެ ބަނޑުގައި އަތްލާ ހޭނުމަށް މަސައްކަތް ފެށިއެވެ. އަދި އާދަނުގާތުގައި ފޫޅު ކާފައަކު ގެނެއުމަށާއި, އަލަފަތާއި ކެޔޮފަތް ގެނެއުމަށް ބުންޏެވެ. އަދި ކާށި ތެލާއި, ފެނާއި, ފޫޅު ކެނޑުމަށް ތިލައަކާއި, ރޮދި ގެނެއުމަށް ބުންޏެވެ. އޭގެ އިތުރުން ކުޑަ ގޮނޑިއަކާއި, ސާފު ތާހިރު ފޮށްޗާއި, ބޮޑު ތެއްޔެއް ގެނެއުމަށް ވެސް ބުންޏެވެ.\nފޫޅުމައި ދައިތަ އެހެން ބުނުމުން އާދަނު ގެއިން ނިކުތެވެ. އެއިރު އޭނަގެ ދެ ދަރިން ގޭގެ ބޭރުގައި ހުރި ޖޯލިފަތީގައި ތިއްބެވެ. އެ ދެކުދިން ގާތު ފޫޅު ކާފަގެ ގެއަށް ގޮސް އެބޭބެ ގާތު މިގެއަށް އައިސްދޭށޭ ބުނަން ދާށޭ ބުންޏެވެ. އެ ކުދިން އަވަސް އަވަހަށް ދުވެފައި ފޫޅުކާފަގެ ގެއާ ދިމާލަށް ދިއައެވެ. އާދަނު ދެން އަވެސްވެ ގަތީ ފޫޅުމައި ދައިތަ ގެންނަށް ބުނި އެއްޗެހި ހަމަ ކުރެވޭތޯއެވެ. މިހެންވެ ގޭގެ ބިއްދަށް ފަރާތަށް ގޮސް ކެޔޮފީނުން ކެޔޮފަތާއި, އަލަފީނުން އަލަފަތް ކަނޑައިގެން ގެނައެވެ. އަދި އެ ގޭގެ ބަދިގޭގައި ހުރި ކާށި ތެޔޮ ހޯދިއެވެ. އެޔަށް ފަހު ވަޅު ދޮށަށް ގޮސް މުށި ރުނބާއަކަށް ފެންއަޅައިގެން ގެންގޮސް ކޮޓަރިއަށް ލިއެވެ. އެއިރުވެސް އަދި މޫރިސާ ނުވިހައެވެ. ދެން އާދަނު އަވަސްވެ ގަތީ ރޮށްޖާއި, ތިލައެއް ހޯދުމަށެވެ. ތިލަ ހޯދައިގެން ގޮސް ރަނގަޅަށް ފެނު ކެއްކުމަށްފަހު, ސާފު ރީތި ހުދު ފޮތި ހިފައިގެން ކޮޓަރިއަށް ދިޔައެވެ. މޫރިސާ ވިހެއިމުގެ ވޭންވަރު އައި އިރު ފޫޅުމައި ދައިތައަށް ކުޑަ ގޮނޑިއަކާއި, ބޮޑު ތެއްޔެއް ހިފައިގެން އާދަނު އައިސް ކޮޓަރިއަށް ވަންނަނީއެވެ. އަދި އެވަގުތު ފޫޅުކާފައަށް ވެސް އާދަނުގެ ގެއަށް އާދެވިއްޖެއެވެ.\nފޫޅުކާފައާއި އެކު އާދަނު ވެސް މައިގޭގައި ކިޔަވަން އިނެވެ. އާދަނުގެ ދެކުދިން އޭރު ތިބީ ގޭގެ ބޭރު ޖޯލީގައި އެކުދިންގެ ކޮށްކޮ ދެކިލަން ބޭނުންވެ ކެތްމަދުވެފައެވެ. އިރުކޮޅެއް ފަހުން ކޮޓަރިން އިވިގެން ދިޔައީ ކުޑަ ކުއްޖެއްގެ ރުއިމުގެ އަޑެވެ. އެ އަޑު އިވުމާއެކު ފޫޅުމައި ދައިތަ އާއި ފޫޅުކާފަ އެކުގައި ބަންގި ގޮވަން ފެށިއެވެ. މަސްތުރަ ވަންދެން ފޫޅު ނުކަނޑާ ފޫޅުމައި ދައިތަ މަޑުކޮށްލިއެވެ. އެވަގުތު ކޮޓަރީގައި ތިބި މީހުނަށް ފެނުނު މަންޒަރުން ތިބީ ހައިރާންވެފައެވެ. އެ ކުޑަ ކުއްޖާގެ ކައިރިން ފާޅުވީ ކުޑަކުޑަ ޅަ ކޮވެއްޔެކެވެ. އާދައިގެ ކޮވެއްޔަށް ވުރެ ބޮޑު ކޮވެއްޔެކެވެ. އެ ކޮވެލި އޮތީ ބިހުން ކޮވެލި ނުކުންނައިރު އޮންނަ ގޮތަށް ފަތް ނުފަޅާ, ތެމިފައެވެ. އެކަމަކު އެތަނުން އެކަށް ވެސް ނޭނގޭކަމަކީ އެސޮރު އެތަނަށް އައި ގޮތެވެ. މިހެންވެ ފޫޅުމައި ދައިތައާއި އެހީތެރިއެއްގެ ގޮތުގައި ހުރި ދައިތަ ވެސް އަޖައިބުވެ އަންތަރީސް ވިއެވެ.\nމަސްތުރަ ވުމުން ފޫޅު ކަނޑަމުން ފޫޅުމައި ދައިތަ ގޮވާލިއެވެ. ”އާދަނުގެ ފިރެހެން ދަރީގެ ފޫޅު ކަނޑަމެ“. އެ އަޑު އިވި އާދަނުގެ ހިތައް އުފާވެރިކަން ވެރިވެގެން ދިޔައެވެ. ފިރެހެން ކުއްޖަކު ލިބުނީމައެވެ. ފޫޅު ކެނޑުމަށްފަހު ރޮދިން ފޫޅުގައި އެއްސިއެވެ. އެއަށްފަހު ކުއްޖާ ސާފު ކޮށް ސާފު ހުދު ފޮތިގަނޑަކަށް ކުއްޖާއާއި ކޮވެލި ލިއެވެ. އަދި އަލަ ފަތުގެ ތެރެއަަށް މަސް ލައި ބަންދުކުރިއެވެ. އެނދު ތަންމަތި ސާފުކޮށް ފޫޅުމައި ދައިތަ ކުޑަކުއްޖާ ގޮވައިގެން ކޮޓަރީގެ ދޮރު ކައިރިޔަށް ގޮސް, ދެވަނަފަހަރަށް ބަންގި ގޮވައިދިނުމަށް ފޫޅުކާފަގާތު ބުންޏެވެ. ބަންގި ގޮވާ ނިމުމުން އާދަނާއި, ފޫޅުކާފައާއި, އާދަނުގެ ދެކުދިން ގޮސް ކޮޓަރިއަށް ވަނެވެ. އެއިރު ފޫޅުމައިގެ އެހީތެރިޔާ މޫރިސާ ސާފުކޮށް ނިންމައިފިއެވެ.\nއާދަނުމެން ކޮޓަރިއަށް ވަދެވުނުއިރު ކުޑަކުއްޖާ އޮތީ މޫރިސާ ގާތު ބާއްވާފައެވެ. ފާތިމާ އާއި ހަދީޖާ ދުވެފާ އެކުދިންގެ ކޮއްކޮ ބަލާލަން ދިޔައެވެ. އެއިރު ފޫޅުމައި ދައިތައާއި އެހީތެރިޔާ ފޮތިގަނޑަށް ލައިފައި އޮތް ކޮވެލި ހިފައިގެން އާދަނާއި ފޫޅުކާފަ ގާތަށް އަންނަނީއެވެ. ފޫޅުމައި ދައިތަ އައިސް އެ ކޮވެލި އާދަނު މެންނަށް ދައްކާ, އާދަނު މި ކޮޓަރީގައި ކޮވެއްޔެއް ގެންގުޅެނީހޭ އެހިއެވެ. ޖަވާބުގައި އާދަނު, ނޫނެކޭ, އަނެއްކާ ތި ކޮވެއްޔަކީ ކޮންތާކުން ގެނައި ކޮވެއްޔެއްހޭ އެހިއެވެ. ފޫޅުމައި ދައިތަ ބުނީ އެ ކޮވެލި ފާޅުވީ ކުއްޖާ ވިހާ އިރުކޮޅެއް ވީތަނާ އެކުއްޖާ ކައިރިން ކަމަށެވެ. އެ ކޮވެލި އެތަނަށް އައި ގޮތެއް އެމީހުންނަށް ނޭނގުމުން ތިބީ އެންމެން ވެސް ހައިރާންވެ ބިރު ގަންނަ ގޮތްވެފައެވެ. މިހެންވެ އެންމެން ވެސް ނިންމީ ރަށުގައި ހުރި މޮޅު ފަންޑިތަވެރިއެއް ގެނެސް އެ ކޮވެލީގެ ހަގީގެއް ހޯދުމަށެވެ.\nއެގޮތަށް އެއްބަސްވެ ފޫޅުމައި ދައިތަގެ އެހީތެރިއާއި ފޫޅުކާފަ ދިޔައީ ގެޔަށެވެ. އާދަނުއަށް އެ ކޮވެލި ހަވާލު ކުރުމަށް ފަހު ފޫޅުމައި ދައިތަ ވެސް ދިޔައީ ގެޔަށެވެ. އާދަނު ކޮވެލި ހިފައިގެން މޫރިސާ ގާތަށް ގޮސް އެ ކޮވެލި ދައްކާ ވީގޮތް ކިޔައި ދިނެވެ. މޫރިސާގެ މޫނުމަތިން ވެސް ފެނުނީ އަޖައިބުވި ކަމުގެ ކުލަވަރު ތަކެވެ. ނަމަވެސް މިއަދު އާއިލާއަށް އިތުރުވި ކުޑަ ފިރެެހެން ސޮރު ފެނި އެންމެންގެ މޫނުމަތިން ދެން ފެންނިގެން ދިޔައީ އުފާވެރިކަމެވެ. މާދަމާ ފަންޑިތަވެރިޔާ އައުމުން ކޮވެލީގެ ހަގީގެއް ބަލަން ނިންމާ އެންމެ ވެސް ތިބީ ހަމަ ޖެހިލައިގެންނެވެ.\nއޭގެ އަނެއް ދުވަހު ހެނދުނުގެ ވަގުތެވެ. އާދަނު އެއިރު އުޅުނީ އެ ރަށުގެ މޮޅު ފަންޑިތަވެރިއެއް ކަމުގައިވާ ހުސޭނުބޭ ގޭގައެވެ. ހުސޭނުބޭ ގާތު އިއްޔެ ވީކަންކަން ކިޔައިދިނުމުން އެ ކޮވެލި ބަލާލަން ބޭނުން ވިއެވެ. މިހެންވެ އަވަހަށް ދެމީހުން އެކުގައި ދިޔައީ އާދަނުގެ ގެއަށެވެ. ހުސޭނުބޭގެ ފަންޑިތަ ހެދުމަށް ގެންގުޅޭ ބައެއް ސާމާނު ހިފައިގެންނެވެ. ގޭ ދޮށަށް ދިޔައިރު މޫރިސާއާއި އޭނަގެ ދެ އަންހެން ކިދުން ތިބީ ކޮޓަރީގައި އެ ކުދިންގެ ކޮއްކޮގެ ގާތުގައެވެ. ކުޑަ ކޮވެލި އެ ކުޑަކުއްޖާގެ ގާތުގައި ބާއްވާފައި އޮތެވެ. އެ ކޮވެލީގެ އަޖައިބުވާ އެއްކަމަކީ ކާންދޭން ނުޖެހުމެވެ. އާދަނުއާއި ހުސޭނުބޭ ކޮޓަރިއަށް ވަނެވެ. އަދި އެ ކޮވެލި ފެނި ހުސޭނުބޭ ވެސް ހައިރާންވިއެވެ. އެއީ އެ ކޮވެލި އާދައިގެ ކޮވެއްޔަށް ވުރެ ބޮޑުކަމުންނެވެ. ހުސޭނުބޭގެ އެދުމުގެ މަތިން ކޮވެއްޔާއި އެ ކުޑަކުއްޖާ މައިގެއަށް ނެރި, މައިގޭގަައި ހުރި އެނދެއްގައި ބޭއްވިއެވެ. މޫރިސާއާއި ދެކުދިން ދުރުގައި ކުޅިބަލަން ތިއްބެވެ.\nމޫސަބޭ ގެނައި, ކަށިކެޔޮ ފަތުން ވިޔެފައިވާ ވައްޓަކުން ދުންއަޅަން ގެންގުޅޭ ދުންކިބައެއް ނެގިއެވެ. ކުޑަ ކުއްޖާ ބާއްވާފައި އޮތް އެނދު މަތީގައި ދުންކިބަ ބެހެއްޓިއެވެ. އަދި ދުން އެޅުމަށް ބޫނުން ކުރާ ބައެއް ސާމާނު ވެސް އެއްކަލަ ވަށިން ނެގިއެވެ. ކުމުންޒާނިއާއި, ބޮކަރާއި, ހައިވަކަރާއި, ލާދަން އަދި ދުންސާމަރާނި ނެގިއެވެ. މިތަކެތި ނެގުމަށްފަހު ދުންކިބައަށް އެއެއްޗެހި އެޅިއެވެ. އަދި އަލިފާން ރޯކޮށްލިއެވެ. އިސާހިތަކު މުޅިގެއިގާ ހިފާލީ މީރުވަސް ގަނޑެވެ.\nދުންކިބައިން އަރަމުން ދިޔަ ދުންތައް މޫސަބޭގެ އެއްއަތުން އެ ކުޑަކުއްޖާއާއި ކޮވެއްޔާއި ދިމާލަށް ގެންދަމުން ދިޔައެވެ. އަދި މޫސަބޭ މަޑުމަޑުން އެއްޗެއް ކިޔަވާލަ ކިޔަވާލަ އިނެވެ. އެ ކޮވެއްޔަކީ ޖިންނިއެއްތޯ ނޫނީ އެ ކުޑަކުއްޖާއަށް ޖިންނިއެއްގެ އުނދަގުލެއް ވޭތޯ ބެލުމަށް ކިޔަވަނީއެވެ. ނަމަވެސް އެ ކިޔެވެލީގެ ސަބަބުން އެތަނުން އެކަކަށް ވެސް އަސަރެއް ކުރާތަން މޫސަބޭއަށް ނުފެނުނެވެ. މިހެންވެ މޫސަބޭގެ ކިޔެވުން އިހުނަށްވުރެ ވަރުގަދަ ކޮށްލިއެވެ. އެކަމަކު ވެސް އެއްވެސް ކަމެއް އެސޮރަށް ވެސް އަދި ކޮވެއްޔަށް ވެސް ނުވެއެވެ. ކުޑަމިނުން އުނދަގުލެއް ވެގެން ރޮއެ ވެސް ނުގަނެއެވެ. އެންމެ ފަހުން އާދަނުގެ މޫނަށް ބަލާލުމަށްފަހު, މޫސަބޭގެ ކިޔެވެލި ހުއްޓާލިއެވެ. އަދި އެ ކޮވެއްޖަކީ ޖިންނިއެއް ނޫންކަމަށާއި, އެ ކުޑަކުއްޖާއަށް ޖިންނިއެއްގެ އުނދަގޫ ޖެހިފައި ނުވާކަމުގައި ބުންޏެވެ. މޫސަބޭގެ އެބަހުން އެންމެން ވެސް ތިބީ ހިތްހަމަ ޖެހިފައެވެ. އާދަނުއާއި މޫރިސާ, މޫސަބެއަށް ޝުކުރުވެރި ވިއެވެ. މިހެންވެ ދުންއެޅުން ހުއްޓާލުމަށްފަހު މޫސަބޭ ގެނައި ތަކެތި ހިފައިގެން އެދުވަހު ގެއަށްދިޔައެވެ.\nއާދަނުގެ ފިރެހެން ދަރިއަށް ހަތްދުވަސް ވީދުވަހު އެ ސޮރުގެ ބޯބާލާ, ކުކުޅުހާ ކަތިލުމަށް ފަހު އަލީ އާދަނުގެ ނަމުން ނަންކިޔުނެވެ. އަދި ކުޑަވަރެއްގެ ކެއުމެއް ކައްކާ އަވަށްޓެރި މީހުންނަށް ކާންދިނެވެ. އާދަނާއި މޫރިސާ އެއްކަލަ ކޮވެލި ގެންގުޅުނީ މީހުންނަށް ނުފެންނަހެން ފޮރުވައިގެންނެވެ. ނަމަވެސް ފޫޅުމައި ދައިތަގެ ފަރާތުންނާއި އޭނަގެ އެހީތެރި މީހާގެ ފަރާތުން ރަށުގެ އެހެން މީހުންނަށް އެ ކޮވެލީގެ ވާހަކަ އޮތީ އިވިފައެވެ. މިހެންވެ ގެއަށް އައި ކޮންމެ މީހަކު ވެސް އެ ކޮވެލި ބަލާލުމަށް ބޭނުންވިއެވެ. އާދަނު ފުރަތަމަ ހީކުރީ އެންމެން ވެސް އެ ކޮވެލި ފެނި ބިރުގަންނާނެ ކަމަށެވެ. ނަމަވެސް މޫސަބޭގެ ފަރާތުން އެ މީހުންނަށް އެއީ ޖިންނިއެއް ނޫންކަން ވަނީ އެނގިފައެވެ.\nއަލީގެ އުމުރުން އެއްއަހަރާއި ބައި ވީއިރު އެ ސޮރަށް ހިނގާބިނގާވެ އުޅެވެއެވެ. ނަމަވެސް އެއްކަލަ ކޮވެލި އަދިވެސް އޮތީ ކުޑަކުޑަ ކޮވެއްޔެއްގެ ގޮތުގައެވެ. އެކަމަކު ފަތްފަޅާ ޑިންޑިން ކޮވެއްޔެއްކަން އެނގޭވަރުވެއެވެ. އާދަނުމެން ހައިރާން ކުރުވާ ކަމެއް އެ ކޮވެލީގެ ފަރާތުން ފެންނަން ފެށީ މިދުވަސްވަރުއެވެ. އެއީ ކުއްލި ކުއްލިއަށް އާދަނުމެންގެ ލޯމަށްޗައް އެ ކޮވެލި ގެއްލުމެވެ. ގެއްލުމަށްފަހު ދެން އަނެއްކާވެސް ފެންނަނީ އަލީގެ ކައިރި ހިސާބަކުންނެވެ. ގެއްލޭ ކޮންމެ ފަހަރަކުހެން އަލީ ވެސް ނުފެންނަ އެއްޗަކާ ވާހަކަ ދައްކާ ކުޅެ ހަދާކަން އާދަނުމެންނަށް ފާހަގަ ކުރެވުނެވެ. މިކަމާ ބިރުން އަނެއްކާ ވެސް އާދަނުމެން ނިންމީ މޫސަބޭގެ އެހީއަކަށް އެދުމަށެވެ.\nކުރިއެކޭ އެއްފަދައިން މިފަހަރު ވެސް މޫސަބޭ ދުންއަޅާ ކިޔެވެލި ކިޔެވިއެވެ. ނަމަވެސް ޖިންނިއެއްގެ އެއްވެސް އުނދަގުލެއް އަލީއަށް ވާކަމަކަށް ނުފެނުނެވެ. މިހެންވެ މޫސަބޭ އެންމެ ފަހު ނިންމުމަކަށް އޭނަގެ އެކުވެރި ފަންޑިތަވެރިއެއް ކަމުގައިވާ ކާސިންބެގެ އެހީ ހޯދުމަށް އުޅެމާހޭ ބުންޏެވެ. ކާސިންބެ އަކީ ރ. އަލިފުށީގައި އުޅޭ މީހެއްކަމުން މަރޮށްޓައް އައުން ލަސްވިއެވެ. ދެ ހަފްތާއެއްހާ ދުވަސް ފަހުން ކާސިންބެއަށް މަރޮށްޓައް އާދެވުނެވެ.\nކާސިންބެ މަރޮށްޓައް އައި ދުވަހުގެ ހެނދުނުގެ ވަގުތެވެ. އޭނާ ބަލާގޮސް, އާދަނުއާއި މޫސަބޭ އަތިރި މަތީގައި އެދުވަހު ތިއްބެވެ. ކާސިންބެގެ ރިޔާދޯނި މަރޮށީގެ ފަޅަށް ވަދަގެން އައިސް އަތިރިމަށްޗައް ބީއްސާލިއެވެ. ރުކުގެ ލަކުޑިން ބަނދެފައިވާ ބޮޑު ދޯންޏެކެވެ. އެ ދޯނީގައި ކާސިންބެގެ އިތުރުން ދެ ފަޅުވެރިޔަކު ތިއްބެވެ. ކާސިންބެ ލައިގެން ހުރީ ހުދުކުލައިގެ ގަމީހެކެވެ. އަނދެގެންހުރީ ކަޅާއި ހުދު ފޭއްޔެކެވެ. ބޮލުގައި ހުދު ރުމާލެއް އަށްސާލާފައި ހުއްޓެވެ. އުނަގަނޑުގައި އަށްސާލެވިފައިވާ ފޮތިގަނޑަކު އެތެރެއަށް ކުޑަ ފިޔޮށްސެއް ޖަހާލާފައި އިނެވެ. އެ ފިޔޮހީގެ އަތްގަނޑު އޮތީ ކަޅު އެނދެރިންނެވެ.\nކާސިންބެ މަރޮށްޓައް ފޭބުމުން މޫސަބޭ ގޮސް ސަލާމް ކޮށް ހާލު އަހުވާލު އަހާލިއެވެ. އަދި ކާސިންބެއަށް އާދަނު ތައާރަފު ކޮށްދިނެވެ. އެއަށްފަހު ދޯނީގެ ފަޅުވެރިން ގާތު ދޯނި އަޅާފައި ރަށަށް އަރާށޭ ބުނެ ކާސިންބެމެން މިސްރާބު ޖެހީ އާދަނުގެ ގެއާއި ދިމާލަށެވެ. އެއިރު އަތިރިމަތީގައި ތިބި މީހުންގެ ނަޒަރު ހުއްޓިފައި ހުރީ ކާސިންބެއާއި ދިމާލަށެވެ. އަތިރިމަތީގައި ތިބި މީހުން ރަށުގެތެރެއަށް ގޮސް އަލިފުށީން ދަންނަބޭކަލަކު އައިސްގެން އުޅޭ ވާހަކަ ބުންޏެވެ. އަދި އެބޭފުޅަކު މިހާރު އެދަނީ ރައިވެރި އާދަނުގެ ގޭދޮށަށޭ ބުންޏެވެ. މިހެންވެ ރަށުގެ ގިނަބަޔަކު ވެސް އާދަނުގެ ގޭ ދޮށަށް އެއްވާން ފެށިއެވެ.\nއާދަނުގެ ގެއަށް ގޮސް މޫރިސާގާތު އަލީއާއި ކޮވެލި ގޮވައިގެން މައިގެއަށް އައުމަށް ބުންޏެވެ. އެއިރު މޫސަބެއާއި ކާސިންބެ ތިބީ ގޭގެ މައިގޭގައި ހުރި އޮށި ގޮނޑިތަކުގައި މަޑުކޮށްލައިގެންނެވެ. އަލީއާއި ކޮވެލި ގޮވައިގެން މޫރިސާއައެވެ. އަދި ކޮވެލި ގެނެސް ކާސިންބެއަށް ދެއްކިއެވެ. ކާސިންބެގެ މޫނުމަތިން ފެނުނީ ނުތަނަވަސް ކަމެވެ. ވަގުތުން ދުންއަޅާ ތަކެތި ގެނެސްދިނުމަށް މޫސަބޭ ގާތު ބުންޏެވެ. ތި ކޮވެއްޔަކީ ޖިންނިއެކޭ, ތިއީ ވަރަށް ނުރައްކާތެރި އެއްޗެކޭ ބުންޏެވެ. ކާސިންބެ މިހެން ބުނުމުން, ގައިމު އަހަރެން ވެސް ދުންއަޅައިގެން ކިޔެވެލި ކިޔެވީމޭ, އެކަމަކު އެސޮރަށް އެއްވެސް ގޮތެއް ނުވެއޭ މޫސަބޭ ބުނެލިއެވެ. ޖަވާބުގައި, ތިއައީ އާދައިގެ ޖިންނިއެއް ނޫނޭ, އާދައިގެ ފަންޑިތައަކުން ތި ކޮވެއްޔަކަށް އެއްވެސް ގެއްލުމެއް ނުވާނޭ, ކާސިންބެ ބުންޏެވެ. އަދި ގަބޫލު ނުކުރަންޏާ ހެކި ދައްކަފާނަމޭ ބުންޏެވެ. އެގޮތުން އޭނާ ބުނީ, އަލީގެ ގަޔަށް ތަދުކޮށްލާ ބާރަށް ވިކައިގަނެން ރޮށްވާލާ, ނޫނީ އެނޫން ގޮތަކުން ވެސް އަލީއަށް ތަދު ކޮށްލައިފިނަމަ އެސޮރުގެ އަސްލު ސިފައަށް ބަދަލުވާނެކަމުގައެވެ. މިހެންބުނެ އަލީގެ ކައިރިޔަށް ގޮސް, ކާސިންބެގެ އުނަގަނޑުގައި އޮތް ފިޔޮހިން އަލީގެ އަތުގައި ޖައްސާ ކުޑަކޮށް ކަނޑާލިއެވެ. އިސާހިތަކު އަލީގެ އަތުން ލޭއަންނަން ފެށިއެވެ. ވަގުތުން އަލީ ފެށީ ރޯށެވެ. އެހިނދު އެއްކަލަ ކޮވެލި ކުއްލިއަކަށް ބޮޑުވިއެވެ. އެއިރު އެސޮރުގެ އިސްކޮޅު އާދައިގެ އިންސާނަކާއި އެއްވަރެވެ. ބިޔަ އެ ކޮވެލި ވައްތަރީ ބޮޑު ޑިންޑިން ކޮވެއްޔަކާއެވެ. އެސޮރު ހުރީ ރުޅިއައިސް ކާސިންބެއާއި ދިމާލަށް ބަލާށެވެ. އޭތީގެ ލޯހުރީ ރަތްކުލައިގަ ނޫންކަމުން ކާސިންބެއަށް އެ ކޮވެލީގެ ބާރުތައް އަދި ފުރިހަމަ ނުވާކަން އެނގުނެވެ.\nއާދަނުއާއި, މޫރިސާއާއި, ދެކުދިން ތިބީ ބިރުން އޭތީގެ ހަރަކާތަކަށް ބަލާށެވެ. މޫސަބޭ ވެސް ހުރީ ހައިރާންވެފައެވެ. އަދި ގޭގެ ބޭރުގައި އެއްވެ ތިބި މީހުންނަށް އެ މަންޒަރު ފެނި ބައެއްމީހުން ބިރުން އެ ގެއާއި ދުރަށް ދިޔުމަށް މިސްރާބު ޖެހިއެވެ. އެ ބިޔަ ކޮވެލި ކުއްލިއަކަށް ބަރު އަޑަކުން ރުޅިއައިސް ގޮވާލުމަށް ފަހު ކާސިންބެއަށް ހަމަލާދޭން އުޅުނެވެ. އެހިނދު ކާސިންބެގެ ހުށިޔާރު ކަމުން އަވަހަށް އަލީގެ އަތުގައި ހިފާ ގެނެސް އަލީ އުރާލިއެވެ. ކާސިންބެއަށް އެކަމީ އައުކަމެއް ހެނެއް ހިޔެއްނުވެއެވެ. ކޮށްކޮށް އާދަވެފައި ހުރި ކަހަލައެވެ. އަލީ އުރާލުމުން އެ ކޮވެލި ކާސިންބެއަށް ހަމަލާނުދީ މަޑު ކޮށްލިއެވެ. އަދި ކާސިންބެ އަލީ މައްލަވަކޮށް ރުއިން ހުއްޓުވިއެވެ. އިސާހިތަކު އެ ކޮވެލި ކުޑަވެ ކުޑަ ކޮވެއްޔަށް ބަދަލު ވިއެވެ. މިހުރިހާކަމެއް ފެނި އާދަނު ހުރީ ބިރު ގަންފައެވެ. މިހެންވެ ކާސިންބެ ގާތު އޭނަގެ ދަރިފުޅު އެ ކޮވެލީގެ ފަރާތުން ސަލާމަތް ކޮށްދިނުމަށް އެދުނެވެ. އާދަނުގެ އެ އެދުމުގެ މަތިން މޫސަބޭގެ އެހީއާއެކު ދުންއަޅާ ކިޔެވެލި ކިޔަވަން ތައްޔާރުވިއެވެ.\nމެންދުރުން އަނބުރާލި ވަގުތު ކާސިންބެއާއި މޫސަބޭއާއި ދެމީހުން ވެގެން ދުންއަޅާ ކިޔެވެލި ކިޔަވަން ފެށިއެވެ. އެ ރަށުގެ ގިނަ ބަޔަކުވެސް އެ ގޭގެ ކައިރިއަށް އެއްވެ ތިއްބެވެ. އާދަނު އާއި އޭނަގެ ދަރިންނާއި މޫރިސާ ވެސް ކުޅިބަލަން ތިއްބެވެ. އަލީ އެއިރު އޮތީ މައިގޭގައި ހުރި އެނދުގައި ނިންދަވާފައި ބާއްވާފައެވެ. އަދި ކުޑަ ކޮވެލި އަލީގެ ގާތުގައި އިނެވެ. ކާސިންބެ ކިޔެވެލި ކިޔަވަމުން ގޮސް ކޮވެލި ނަގައިގެން ގެނެސް އޭނަގެ ކަޅު އެންދެރި, ރިހި ތިލަ ލީ ފިޔޮހިން އެ ކޮވެލީގެ ކަރުގައި ޖައްސާ ކަތިލިއެވެ. އެވަގުތު ކުއްލިއަކަށް އަލީ ރޮއެގަނެފައި ހޭލިއެވެ. މޫރިސާ ދުވެފައި ގޮސް އަލީ ނެގިއެވެ. އެސޮރު ހީވަނީ ބޮޑު ކަމެއްވެގެން ރޯހެނެވެ. އެ ވަގުތު ކޮވެލި އޭތީގެ އެންމެ ބޮޑު ސިފައަށް އަނެއްކާވެސް ބަދަލު ވިއެވެ. ބާރު އަޑަކުން ރޮއެގަތެވެ. ނަމަވެސް ދެން ކުއްލިއަކަށް އެންމެގެ ލޯމައްޗަށް ކޮވެލި ގެއްލުނެވެ. ބިންމަތިން ހުދު ދުންތަކެއް އަރައިގެން ދިއައެވެ. އެއަަށްފަހު އަލީގެ ރުއިން ހުއްޓުނެވެ. ޑިންޑިން ކޮވެލި މަރުވީއެވެ.\nކާސިންބެ އާދަނު ގާތު އަލީ އެ ޖިންނީގެ ކިބައިން ސަލާމަތް ވިއްޔޭ ބުންޏެވެ. މިހެންވެ އާދަނުއާއި މޫރިސާ ވެސް ހުރީ އެކަމާ ވަރަށް ހިތްހަމަ ޖެހިފައެވެ. ގޭދޮށަށް އެއްވެ ތިބި މީހުން ވެސް އެކަމާ އުފާކުރާ ހާލު އެނބުރި ގެއަށް ދިޔުމަށް މިސްރާބު ޖެހިއެވެ. އަދި އާދަނު ކާސިންބެ ގާތުން އެ ކޮށްދިން ކަންތަކުގެ ބަދަލުގައި ދޭންވީ ކޮންއެއްޗެއްތޯ އެހިއެވެ. އާދަނަކީ ރާވެރިއެއްކަން އެނގޭތީ, ކާސިންބެ އެދުނީ އާދަނުގެ ރުއްތަކުން ހަތަރު ބައިކޮށް އެއްބައި ކާސިންބެއަށް ދިނުމަށެވެ. އެ އަޑުއަހާ އާދަނު މޫރިސާއާއި ދިމާލަށް ބަލާލިއެވެ. އެހާ ބޮޑު ކަމެއް ކޮށްދިނުމުން ކާސިންބެގެ އެދުމަށް ނޫނެކޭ ބުނަން ނުކެރުނެވެ. މިހެންވެ ކާސިންބެއަށް އާދަނުގެ ރުއްތަކުން ހަތަރު ބައިކޮށް އެއްބައި ދިނެވެ. ކާސިންބެ އަކަމާ އުފާކޮށް, ރަށަށް ގޮސް އެ ރުއްތައް ކެނޑުމަށް ބަޔަކު ފޮނުވާނަމޭ ބުނެ މޫސަބޭގެ ގެއަށް ދިއުމަށް ހިނގައިގަތެވެ.\nއޭގެ ދެ ހަފްތާ ފަހުން އަލިފުށިން ބަޔަކު އައިސް ކާސިންބެއަށް ދިން ރުއްތައް ކަނޑައިގެން ގެންދިޔައެވެ. އާދަނު ހުރީ އެކަމާ ހިތްހަމަ ނުޖެހިފައެވެ. ނަމަވެސް ދީފައި ހުރި އެއްޗެއްގެ ބޭނުން ހިފާނީ އެ މީހަކު ބޭނުން ގޮތަކަށް ކަމުން އެއްޗެކޭ ނުބުނެ ހުރީއެވެ.\nއަލީގެ އުމުރުން ހަތް އަހަރު ވީ އިރު އޭނާގެ ބައްޕައާއި އެކު ރާވެރިކަމުގެ ކަންކަން ދަސްކުރަން ފަށައިފިއެވެ. އަލީގެ މާގިނަ ރަހުމަތްތެރިން ތަކެއް ނޫޅެއެވެ. ރާވެރިއެއްގެ ދަރިއެއް ވީމައެވެ. އަލީ ގިނަ ވަގުތު ހޭދަކުރަނީ އޭނާގެ ބައްޕައާއި އެކު ވަލުގައި ރާވެރިކަމުގައެވެ. ގެއަށް އައިސް އުޅޭ ވަގުތުތައް ހޭދަވަނީ އޭނަގެ ދައްތަ މެންނާއެކުއެވެ.\nއާދަނުގެ އާއިލާއަށް އަންނަށް އުޅޭ ރޯޅީގެ ފެށުން އައީ މި ދުވަސް ވަރުއެވެ. މަރޮށީގެ މަސްވެރިކަމުގައި އުޅޭ މީހުންތަކެއް ދޯނިފަހަރު ބަންނަން ބޭނުންވެގެން އުޅުނު ދުވަސްވަރެވެ. އެގޮތުން އާދަނުގެ ކާބަފައިންގެ ފަރާތުން ވާރަތުވެފައި ހުރި ރުއްތަކުން ރުއް ކަނޑަންވެގެން ހުއްދަ ހޯދަން އާދަނު ގާތަށް އެ މީހުން އައެވެ. އާދަނު އެ މީހުން ގާތު އެ ރުއްތައް ދެވެން ނެތް ވާހަކަ ބުނުމުން އެ ދުވަހު އެކަން ގަބޫލު ކޮށްގެން ދިޔައެވެ. ނަމަވެސް އެ މީހުންގެ ހިތުގައި އާދަނުއާއި މެދު ހަސަދައިގެ އަލިފާންގަނޑު ރޯވެ އަނދަންފެށިއެވެ. ނަމަވެސް އެކަން އޭރު އާދަނަކަށް ނޭނގެއެވެ.\nއޭގެ ހަތް އަހަރު ފަހެއެވެ. އެއިރު އަލީގެ އުމުރުން 14 އަހަރު ވެއްޖެއެވެ. އާދަނެކޭ އެއްފަދައިން އަލީއަށް ވެސް ލިބިފައިވަނީ އާދައިގެ ހަށިގަނޑެކެވެ. މޫނުމަތިން އާދަނާއި ވަރަށް ވައްތަރު ގޮތެއް ހުރެއެވެ. އަލީ ލައި އުޅެނީ މުންޑެވެ. އާދަނާ އެކު ރާވެރިކަމުގެ ކަންކަމުގައި ފުރިހަމައަށް ބައިވެރި ވެއެވެ. ރުކަށް އަރާ އުޅެނީ ފަރިތަކަމާއެކުއެވެ. އޭނަގެ ބައްޕައަށްވުރެ ވަކި ރާވެރިކަމުގައި އަލީގެ ހުނަރު ދެށެއް ނޫނެވެ. ބައްޕައާއި އެކު ހެދުނާއި ހަވީރު ބަރާބަރަށް ރުކަށް އަރާ ރާބޭލުމުގައި އުޅެއެވެ. އެކަން އަލީ ކުރަނީ ކުރާ ހިތުންނެެވެ.\nއެގޮތުން ރާބާލަން ގޮސް އުޅުނު ދުވަހެއްގެ ހަވީރުގެ ވަގުތެވެ. ރަށުގެ މީހުން އުޅޭ ހިސާބާ އެންމެ ދުރުގައި ހުރި ރުކުން ރާބާލައިގެން ދެމީހުން އެކުގައި ގެއާދިމާލަށް އަންނަނީއެވެ. އެ ވަގުތު މަރޮށީގެ މަސްވެރިކަމުގެ ބޮޑެތި ތިންމީހުން އާދަނުމެންނާ ދިމާލަށް އައެވެ. އެ މީހުން އައި ގޮތައް އައިސް އާދަނުމެންގެ އަތުގައި ހުރި ރާގުޑިތަކުގައި ޖަހައި ބިންމަށްޗައް ވައްޓާލިއެވެ. އަދި އާދަނު އާއި ދިމާލަށް އިނގިލި ދިއްކޮށް, ކަލޭ މާ ގަދަރުވެރި މީހެކޭ ހިތާ ނޫޅެންޖޭ, މާދަމާ އަހަރަމެން ކަލޭގެ ރުއްތަކުން ރުއް ކަނޑަށް އަންނާނަމޭ, ހުއްޓުވަން އުޅެފިނަމަ ކުޅި ދައްކާލާނަމޭ ބުނެ އާދަނުއަށް އިންޒާރުގެ ބަސްތައް އަމާޒުކޮށްލިއެވެ. ރައްދުގައި އާދަނު, ތިޔަހެނެއް ތިކަން ނުކުރެވޭނެ އޭ, އަހަރެންގެ ފުރާނަ ހުރިހާ ހިނދަކު ތިޔަކަން ހުއްޓުވާނަމޭ ބުންޏެވެ. މިހެން ބުނުމުން އާދަނާއި ދިމާލަށް ފާޑަކަށް ބަލާލުމަށް ފަހު އެމީހުން އެ ދުވަހު ދިއައެވެ.\nއޭގެ އަނެއް ދުވަހު ހެނދުނު ރުއްވަލަށް އާދަނާއި އަލީ ދިޔައިރު ކަމަކުދާކަށް ނެތެވެ. އެއްކަލަ މަސްވެރި ބޮޑެތި ތިންމީހުން އެ ވަގުތު އުޅުނީ ބޮޑެތި ފުރޯތައް ހިފައިގެން އައިސް އާދަނުގެ ރުއްތަކުން ރުއްކަނޑާށެވެ. ވަގުތުން އާދަނު ދުވެފަައި ގޮސް އެ މީހުންނާއި ދިމާލަށް ރުޅިއައިސް އެއްޗެހި ގޮވަންފެށިއެވެ. އެ މީހުންނަށް މީހަކު އެއްޗެއް ކިޔާހެންވެސް ހިޔެއްނުވިއެވެ. ކުރަމުން ދިޔަ މަސައްކަތް ކުރުމުގައި އެ މީހުން ތިއްބެވެ. މިހެންވެ އާދަނުގެ ރުޅިގަނޑު އިހުނަށް ވުރެ ގަދަވެ, އެ މީހުންގެ ގައިގާ އަތްލާ ހިސާބައް ކަންތައް ދިޔައެވެ. އެއީ ބޮޑެތި ތިން ފިރެހެންވެރިންނެވެ. އާދަނު ހުރީ އޭނައާއި އަލީއެވެ. އިސާހިތަކު އާދަނުއާއި އެ މީހުންގެ މެދުގައި ތަޅާ ފޮޅުން ފެށުނެވެ. އާދަނުގެ ހުށިޔާރު ކަމުން ފުރަތަމަ މީހާ ފިރޯއިން ދިން ހަމަލާއިން ރެކެ ގަނެވުނެވެ. އަލީ ވެސް މަޑުން ނުހުރެ ގޮސް އެތަނުން މީހެއްގެ އަތުގައި އަލީގެ އުނަގަނޑުގައި އޮތް ފިޔޮހި އެޅުމުން، އެ މީހާ އަތުގައި އޮތް ފުރޯ ބިންމަށްޗައް ވެއްޓުނެވެ. އެ މީހަކު އައި ރުޅިން އަލީ ނަގައި ބިއްމަށްޗައް ހޫރުވާލީ ކުޑަކުއްޖަކަސް ހެޔޮކަމަށެވެ. ބިންމަތީގައި ހުރި ހޯލިތަކުން ބައެއް ހޯލިތައް އަލީގެ ގައިގައި އެޅި މަށައިގެން ދިޔައެވެ.\nއާދަނަށް އެމަންޒަރުފެނި އެ މީހާގެ ގައިގައި ޖެހީ ބިންމަތިން އަތުޖެހުނު ފަންތޮށި ގަނޑަކުންނެވެ. ހަމަ އެއާއެކު އެ މީހާ ބިންމަށްޗައް ވެއްޓުނެވެ. އަދި ދެންތިބި ދެމީހުން އައިސް އާދަނުގެ ގައިގައި އޮޅުލައިގަތެވެ. ބިންމަތިން އަލީ ތެދުވެގެން އައިސް އެ މީހުން ހުއްޓުވަން އުޅުމުގެ ތެރޭގައި އަލީގެ ބުރަކަށީގައި އެތަނުން އެކަކުގެ ފުރޯއިން އެޅި ކަނޑައިގެން ދިޔައެވެ. އެވަގުތު އަލީއަށް ބާރަށް ރޮއެގަނެވުނެވެ. އާދަނުގެ ލޭ ކެކި ގަތެވެ. އާދަނުގެ އަތުގައި ޖެހުނު ފަންތޮށިގަނޑަކުން ހިފަހައްޓައިގެން ތިބި މީހުންގެ ގައިގައި ޖަހަމުން ދިޔައެވެ. ކުއްލިއަކަށް އާދަނުގެ ހެޔަށް ގޮތެއްވީ ބިންމަތީގައި ވެއްޓިފައި އޮތް މީހާ ތެދުވެގެން އައިސް އޭނަގެ ފުރޯގެ ދަނޑިން އާދަނުގެ ބޮލުގައި ޖެހުމުންނެވެ. ވަގުތުން އާދަނު އަނބުރައިގަނެގެން ވެއްޓުނެވެ. އަލީއަށް އެތަން ފެނި ރުޅިއައިސް އެމީހުންނާއި ފަންތޮށިގަނޑަކުން ހަމަލާދޭން އުޅުމުން އެތަނުން ދެމީހުންވެގެން އަލީ ނަގައި ބިންމައްޗަށް ގުޅަކޮށްލިއެވެ. އަލީއަށް ވީތަދުން ހިރިލަންވެސް ނުކެރި އޮތެވެ.\nއެތަނުން މީހަކު އައިސް އާދަނާއި ދިމާލަށް ބުންޏެވެ.\n”ކަލޭ ހީކުރީ ކާސިންބޭ އެދުވަހު ކަލޭގެ ދަރިފުޅު އެ ޖިންނީގެ ކިބައިން ސަލާމަތް ކޮށްދިނީ, އެ ސޮރަށް ރަނގަޅަކަށް ކަމައްތަ އެން. ކަލޭ ހާދަ މޮޔައޭދޯ؟ އޭނާ އެކަން ކުރީ ކަލޭތީ ރާވެރިއެއްކަމުން, މިރަށައް ކަލޭ ގަދަވެގެންފާނެތީ އެކަމާ ބިރުން. ކަލޭގެ ތި ސިކުޑިއަށް ތި ވިސްނެނީ ކޯންޗެއްތަ؟ މިއަދު ވެސް, ދެން ކުރިއަށް އޮތް ދުވަސްތަކުގަ ވެސް ކަލޭ ތީ މި ރަށުގެ އެންމެ ދަށުދަރަޖައިގެ މީހުންކަން ހަދާން ބަހައްޓައިގެން އުޅެންޗޭ.“\nމިހެން ބުނެ އެމީހާއާއި ދެންތިބި މީހުން އާދަނުގެ ބޮލުގައި ފައިން ޖެހި ޖެހީނުން ބޯފަޅާލިއެވެ. އަދި ހެމުން ހެމުން އެމީހުން ވަލުތެރެއިން ނިކުންނަށް ހިނގައިގަތެވެ. އެއިރު އާދަނުގެ ބޮލުން ހޯސްލާފައި ލޭފައިބަ ފައިބާ ހުއްޓެވެ. އަލީއަށް ހިރިލަން ކެރުމުން މަޑުމަޑުން އޭނަގެ ބައްޕަގެ ގާތައް ދިޔައެވެ. މުންޑުގަނޑު އިރާލުމަށްފަހު, ބައްޕަގެ ބޮލުގައި ލޭ ފައިބަމުން ދިޔަ ދިމާގައި އަށްސާލިއެވެ. އާދަނު ވަރަށް ބަލި އަޑަކުން ވާހަކަ ދެއްކިއެވެ.\n”ދަރިފުޅާ, ބައްޕަ ނެތް ދުނިޔެއަކުވެސް މަންމައަށާއި ދައްތަމެންނަށް ބަލާތި. ރާވެރިކަން ދޫކޮށްނުލާތި. ބަސްއަހައިގެން އުޅޭތި. ދަރިފުޅަށް ކިޔައިދީފައި ހުންނާނެ މިރަށުގައި ހުރި އަހަރަމެންގެ ރުއްތައް. ވީވަރަކުން އެ ރުއްތައް ކެނޑިއަ ނުދޭތި. އެކަމަކު ދަރިފުޅުގެ އަމިއްލަ ސަލާމަތައް ބަލާތި. ބައްޕައަށް އެ ދުވަހު ދަރިފުޅާއި އެކު އުފަންވި ކޮވެލި މަރާ ނުލެވުނުނަމަ. ބައްޕަ ދަރިފުޅު ދެކެ އަބަދުވެސް ލޯބިވަން.“\nއެ ހާ ހިސާބަށް އާދަނަށް ބުނެ ވުނުއިރު އާދަނުގެ ފަހު ވަގުތު އައިސް ޖެހިއްޖެއެވެ. އަލީއަށް އަޑުން އަޑުނަގާ ރޮއެ ގަނެވުނެވެ. މުޅި ވަލުތެރެއިން އިވިގެން ދިޔައީ އަލީގެ ރޮވުމުގެ އަޑެވެ.\nXai July 31, 2021\nމި ވާހަކަ ވަރަށް ރީތި ♥ އުއްމީދުކުރަން ހަމަ މިކަހަލަ އެހެން ވާހަކައެއްވެސް ކިޔާލަން ލިބޭނެކަމަށް ♥\nRoohyMithuru July 31, 2021\nފާތިމަތު ޔަޝްމީ ފާއިޒް July 31, 2021\nވަރަށް ސަޅި މިބައިވެސް.. ލައިކް އިޓް..👌😉


Vaseelaiythah huri Addu lootuvaalee sarukaarun - Hali News\n30 November 2020, 22:44\nއިނގިރޭސީން 1976 ވަނަ އަހަރު އައްޑޫން ފައިބައިގެން ދިޔައީ ވަސީލަތްތައް ހުރި އައްޑޫއެއް އެ އަތޮޅުގެ ރައްޔިތުންނާ ހަވާލުކޮށްފައެވެ. އެއީ ގިނަގުނަ ތަކެއްޗާއި، ވަސީލަތްތަކާއިއެކު އޮޕަރޭޝަނަލް ކޮށް އައްޑޫއެކެވެ. ހުނަރުވެރި އެތައް ދަރިންނެއް އައްޑޫގައި އުފައްދައިފައެވެ. ރަނގަޅު ފެންވަރުގެ ބައިނަލް އަގުވާމީ ވައިގެ ބަނދަރަކާއި، ކަނޑުގެ ބަނދަރަކާއި މުވާސަލާތީ ހިދުމަތާއި، ހަސްފަތާލާއި، ކިޔަވައިދޭ ތަންތަނާއި ރަނގަޅު ފެންވަރުގެ މަގުތަކާއެކު ރަށްތައް ގުޅުވައިލި ކޯޒުވޭތަކެވެ. ވިޔާފާރީގެ މުއާމަލާތްތައް ހިންގޭނެ މަގުތަކާއި، މުދައު ރާއްޖެއިން ބޭރުން ގެނެވޭނެ ގޮތާއި ތަނަވަސް ކަން އުފައްދަވައިފައެވެ.\nމިއަދު ސަރުކާރުން އައްޑު އަކީ ލައަބިލިޓީ އެއް ކަމުގައި ދުށްކަމަށްވިޔަސް އައްޑު އަކީ އޭރުވެސް މިހާރުވެސް އެސެޓެކެވެ. އިންތިހާބު ކައިރިވުމުން މިކަން މާރަނގަޅަށް ފެނިގެން ދެއެވެ. އައްޑޫ ގަމުގައި ހުރި ފުރުސަތު ތައް ބޭނުންވިޔަ ނުދީ މާލެއިން މީހުން އައްޑުއަށް އައިސް އައްޑޫގައި އިނގިރޭސީން ދޫކޮށްފައި ދިޔަ ހުރިހާ ތަކެއްޗެއް އައްޑޫއިން ގެންދިޔައީ މާލެއަށެވެ. ބުނެވޭ ގޮތުގައި އައްޑު އިން ގެންދިޔަ ބައެއް ތަކެތި މާލޭގައި ނީލަން ކިޔައި ނުއަގުގައި ވިއްކާލާފައި ވެއެވެ. ބާކީ އޮތީ ތަޅުން ގަނޑުތަކެވެ. ތަޅުންގަނޑުތައް އައްޑޫ މީހުންގެ ތެރެއިން ބޭނުން ބަޔަކަށް ތަޅައިގެން ނެގުމަށް ދިނީއެވެ. ރަންވޭ ތަޅައިލައިގެން މާލެ ނުގެންދިޔަކަން ނަސީބެވެ.\nބަރާބަރަށް ހިންގޭ ހާލަތުގައި އޮތް އެއަރޕޯޓު ގައި ހުރި ތެޔޮ ތާނގީތައް ކަފައިގެން ނަގައި މާލެ ގެންދިޔަ ސަރުކާރުން އައްޑޫ ގެ އަގުބޮޑު އިންފްރާސްޓްރަކްޗަރސް ތައް ވީރާނާވާން ދޫކޮށްލުމަށްފަހު ސަރުކާރު ތަކުން ގަމާއި އައްޑޫ ބޭނުން ކުރަމުން ދިޔައީ އެވަގުތަކަށް ވެރީން ބޭނުންވާ މާއްދީ ނުވަތަ ސިޔާސީ މަންފާ ތަކެއް ހާސިލް ކުރުމަށެވެ. އެއްދުވަސް ވަރެއްގައި މާލޭ ވަޒީރުންނަށް ޖިޒީ ދައްކާ ގޮތަށް ބޭރުބަޔަކަށް ފެކްޓަރީ ހިންގަން ދިނީއެވެ. އަނެއް ދުވަސްވަރެއްގައި މާލެ ވަޒީރުންނާއި އެމީހުންގެ ދަރިންނަށް ކާންދޭން ދަނޑުވެރިކަން ކުރުވީއެވެ. ރުއްއަރުވައި ހަކުރު އުފެއްދީއެވެ. ތަރުކާރީއާއި މޭވާ، ކާއްޓާއި ދިވެހި ހަކުރު ގަވާއިދުން ވަޒީރުގެ ގެއަށް ފޮނުވާގޮތަށެވެ. މިއަދު އައްޑޫ އަކީ މާލޭގައި އުފެދޭ ސަރުކާރުތަކަށް ލަޔަބިލިޓީ އަކަށް ވެފައިވާއިރުވެސް ސީދާ އެވެރިންގެ ކޮންޓްރޯލް ނޯންނަ ގޮތަށް އެއްކަމެއް ވާކަށް ނޯވެއެވެ.\nއައްޑޫ އެއަރޕޯރޓް ގެ ކަންކަމުގައި އައްޑޫ ކައުންސިލަކަށް ނުވަތަ ރައްޔަތަކަށް އެއްވެސް ބަހެއް ކިޔޭނެ ގޮތެއް ނެތް އިރު މާލެ އެއަރޕޯރޓް ކުންފުންޏާއި މާލެ އެސްޓީއޯ އަކީ އައްޑު އެއަރޕޯރޓްގެ ޝެއަރ ހޯލްޑަރސް ކަން ފާހަގަ ކުރަންޖެހެއެވެ. އައްޑޫގައި އޮންނަ އިންޓަނޭޝަނަލް ސީޕޯޓަކީ މާލެ ސަރުކާރަށް ކުރިމަތި ވެފައި އޮތް އަނެއް ބުރައެވެ. އަނެއް ލަޔަބިލިޓީ އެވެ. މާލޭ އިންޓަނޭޝަނަލް ސީޕޯޓް ( އެމް ޕީ އެލް ) އިން ހިންގާ އެމީހުންގެ ބޮލުގައި އެޅިފައި އޮތް ބޮޑު އުނދަގުލެކެވެ. އައްޑޫގައި މިފަދަ ބަނދަރެއް ހިންގޭނެ ބަޔަކު ނެތީތޯއެވެ. އައްޑޫ ގެ މި ބަނދަރަށް އިންވެސްޓްމަންޓެއް ނުލިބެންޖެހޭ ސަބަބެއް ނެތެވެ. މި ބަނދަރު ދަރަނި ވެރިވެގެން ނުހިންގިގެން ބޮޑު ބުރައަކަށް ވެފައި އޮތް އިރުވެސް މާލެ ސަރުކާރަށް އައްޑޫ ރައްޔިތުންނަށް މި ބަނދަރުގެ ހިއްސާ އެއް ނުވަތަ އައްޑޫ ރައްޔިތަކަށް މި ބަނދަރުގެ ކަމަކާއި ބަހެއް ބުނުމުގެ ފުރުސަތެއް ދޭކަށް ބޭނުމެއް ނުވިއެވެ.\nއައްޑޫގައި ރިސޯޓު ނެތީއެވެ. އެއްމެ ރަނގަޅެވެ. އައްޑޫ ވިލިގިލި ރިސޯޓެއް ހެދުމަށް މާލެ ސަރުކާރުން 30 އަހަރު ހޭދަ ކުރީއެވެ. ކޮންމެ އިންތިހާބަކަށް ރިސޯޓްގެ ވާހަކަ ދައްކައެވެ. ވިލިގިލި ހުޅުވީ ސަރުކާރުގެ %30 ހިއްސާ ހިމެނޭ ގޮތަށެވެ. ރަނގަޅު ފެންވަރުގެ ހިދުމަތް ދެވޭ ގިނަ ދިވެހީންނަށް ވަޒީފާ ލިބޭނެ މަގަށް ރިސޯޓް ހިންގަން އެޅޭނެ ބާރެއް ނެތީ ހެއްޔެވެ. އައްޑޫގެ ކައުންސިލަށް ނުވަތަ އައްޑޫގެ ރައްޔިތަކަށް ސަރުކާރުގެ %30 ޕަސަންޓުގެ ތެރެއިން ބަހެއް ބުނެލަން ފުރުސަތެއް ދެވޭކަށް ނެތީއެވެ. އެބަހެއްވެސް ބުނާނީ މާލެ މީހުންނެވެ.\nހަންކެޑެ ރިސޯޓަކަށް ހަދަން މަސައްކަތް ނުކުރާ ސަރުކާރެއް ނެތެވެ. މައުމޫނުގެ ވެރިކަމުގެ ފަހުކޮޅު ފެންސް ޖަހާ މޮކަޕް ރޫމް ހަދައި ދެންމެ ދެންމެ ހުޅުވަފާނެ ހެން ހީވިޔެވެ. އައްޑޫގެ ފަޅުރަށްތަކުގެ ބެލެނިވެރިންނަކީ މާލެ ސަރުކާރެވެ. ގަމުގެ ބޮޑު ސިންގާ ސަރަހައްދެއް ސިފައިންގެ ބޭނުމަށް ނަގައި އެ އަގު ބޮޑުބިމުގައި އައްޑޫ ރައްޔަތަކަށް ކައުންސިލަކަށް ހޭވެސް ނުބުނެވޭގޮތަށް ބަންދުކޮށް ފުޓްބޯޅަ ދަނޑު ހަދައި ކުޅެނީއެވެ. މުލިކެޑެ ދިން ބަޔަކަށް ދިނީއެވެ. ހީވަނީ ނަހަދަން ޝަރުތު ކުރުވާފައި ދެނީ ހެންނެވެ. ސަވާހިލި އާއި ދިގި ހެރަ ފޭދޫއާއި އެއްކޮށްނުލުމަށް އައްޑޫ ކައުންސިލުން އެދި އެދި ތިއްބާ ރަށުގެ ތެރެއަށް ލީއެވެ. އައްޑުގައި ބޮޑެތި ހުސްބިންތައް އެބަހުއްޓެވެ. ހުޅުމީދުގައި ހުސްބިން އެބައޮތެވެ. ހިތަދޫ އާއި ގުޅިފައި އޮތް ބިންތަކުގައި ހުސްބިން އެބައޮތެވެ. ޓުވަރިޒަމްގެ މަސައްކަތް ކުރެވިދާނެއެވެ. މާލެއިން ނޫން ގޮތަކަށް އެއްކަމެއް ނުވާގޮތަށް ސިޔާސަތުތައް ރާވާފައި އޮތީ ގަސްތުގައެވެ. ދެން އޮތް ތަނެއް ވީއްޔާ ހިމާޔަތް ކުރީއެވެ.\nއައްޑޫ އަށް އިވެންޓް ޓުއަރިޒަމް ނުވަތަ ކޮންވެންޝަން ޓުވަރިޒަމް ގެނައުމުގެ ބޭނުމުގައި އެޅި އައްޑު އެކުއެޓޯރިއަލް ކޮންވެންޝަން ސެންޓަރ ގަސްތުގައި ވީރާނާ ވުމަށް ދޫކޮށްލާ ކޮންވެންޝަން ސެންޓަރ އެންމެ ފަހުން ރޫޅާލާ ހުރިހާ ސާމާނެއް އުކާލާ ހޮސްޕިޓަލަކަށް ބަދަލު ކުރީއެވެ. ހުވަދޫ ތިބިފަދަ ރަށްތަކެއް ނެތަސް ކޮންވެންޝަން ނުވަތަ އިވެންޓް ޓުވަރިޒަމް އަކީވެސް ދުނިޔޭގެ ކަންކޮޅުތަކުގައި ގިނަ ބަޔަކު ތަޖްރިބާ ކޮށްފައިވާ މިވަގުތު ވެސް ތަޖްރިބާ ކުރަމުންދާ ކާމިޔާބު ޓުވަރިޒަމެކެވެ. ކޮންވެންޝަން ސެންޓަރާއި އެކު އެ އުއްމީދުވެސް ރައްޔަތުން ދޫކޮށްލައިފިއެވެ.\nދިވެހި ރާއްޖޭގެ ފުރަތަމަ ޓުރާންސިޓް ހޮޓާ ހިންގީ ގަމުގައެވެ. މި ތަނުގައި ހިދުމަތް ދިނުމަށް އައްޑޫ މީހުން ތިއްބެވެ. ގަމުގައި ހުންނަ އީކުއޭޓަރ ވިލެޖަކީ އިނގިރޭސި އޮފިސަރުން ބޭނުން ކުރި ތަނެކެވެ. ދިވެހި ރާއްޖޭގެ ފުރަތަމަ ހޮސްޕިޓަލިޓީ ދާއިރާގެ ޓުރެއިންޑް މީހުން އުފެދުނީ އައްޑޫގައެވެ. އިނގިރޭސިން ފޭބުމުން ގަން ލޫޓުވައިގެން މާލެ ގެންގޮސް މާލެ އެއަރޕޯޓް ހަދައި މާލެ ކައިރިޔަށް ޓުވަރިޒަމް ގެނެސް އެތަން ތަނުގައި ހިދުމަތް ދިނުމަށް ދިޔައީ އައްޑޫ މީހުންނެވެ. އިތުރު މީހުން ޓުރެއިން ކުރީވެސް އައްޑޫ މީހުންނެވެ. ގަމުގެ އެއަރޕޯޓަށް ކޮންމެވެސް ކަމެއް ކޮށްލިނަމަ މިސަރަހައްދަށްވެސް ކޮންމެވެސް ކަމެއް ވީސްތާއެވެ.\nއައްޑު އަށް ދަތުރު ކުރެވޭނީ ސަރުކާރު ކުންފުނިން އޮޕަރޭޓް ކުރާ ފުލައިޓަށް އެކަނި ކަމަށް ސިޔާސަތު އެކަށައަޅައި އޮބި އަޅައިގެން އިންތިހާ އަށް ބޮޑު އަގު ނަގައިގެން ދަތުރު ކުރަމުން އެދަނީއެވެ. ޓުއަރިސްޓެއް ކީއްކުރަންތޯއެވެ. ދިވެއްސަކަށް ވެސް ދާން ކެތްނުވާ ފަދަ ބޮޑެތި އަގުތައް ނަގައިގެން ދަތުރު ކުރަނީއެވެ. ކޮމްޕެޓިޝަނަކަށް ޖާގައެއް ނެތެވެ. އައްޑު އަށް ބޭރު މީހަކު ( ޓުވަރިސްޓަކު) އަންނަ ކަމަށް ވާނަމަ ދެވަނަ ދަތުރެއް ނުކުރާނެ ވަރުގެ ނުވަތަ އެހެން މީހަކަށް ރެކޮމަންޑް ނުކުރާނެ ވަރުގެ ބޮޑު އަގު ނަގައިގެން ދަތުރު ކުރަމުން އެދަނީއެވެ. އެއްކޮޅުން އެވެނި ވަރަކަށް އެނދު ނެތި އެއަރލައިނެއް އޮޕަރޭޓް ނުކުރެވޭނެ ކަމަށާއި އެއަރޕޯޓް ތަރައްޤީ ނުކުރެވޭނެ ކަމަށް ބުނާނެއެވެ. އަނެއް ކޮޅުން ރަނގަޅު އެއަރޕޯޓެއް ނެތި ޓުވަރިޒަމްއަށް އިންވެސްޓް ކުރުމުގެ ރިސްކު ބޮޑު ކަމަށް ބުނާނެއެވެ. ރައްޔިތުންނަށް އޮތީ ވޯޓް ދިނުމެވެ.\nމިއީ 21 ވަނަ ގަރުނެވެ. މިއަދު ކަނޑުފޭރޭ މީހުން ޤައުމު ތަކަށް އަރައި ޤައުމުތައް ހިފަމުން ނުދެއެވެ. އަދި ނަވާރަސަތޭކަ ފަންސާހުގެ އަހަރުތަކުގައި މީހުން އަމަލު ކުރިހެން އަމަލް ކުރާނެ ކަމަށް ދެކޭކަށް ނުވާނެއެވެ. އޭރު ސަރުކާރު ތަކުން ހަނޑޫ ކޮޅެއް ނުދީގެން ނުވަތަ ދެކުނުގެ ވިޔަފާރިވެރިން ކޮޅުނބަށް ނުވަތަ ސޫތުކުޅިއަށް ގެންދާ މަސް ކޮޅު މާލެ ދިއުމަށް ފަހު ޖިޒީ ދެއްކުމަށް ފަހު ނޫނީ ނުގެންދެވޭ ގޮތަށް ހެދުމަކުން ނުވަތަ މަސްކޮޅަށް ލިބޭ ފައިސާ މާލޭ ސަރުކާރުގެ ކުންފުންޏަށް ނަގައި އެފައިސާ ކޮޅުވެސް ދޫނުކޮށް އަދިވެސް އެތަކެއް ދުއްތުރާ ތަކެއް ކުރަމުން ދިޔަ އިރު ކަންތައް ކުރިހެން އެހެން ސަރުކާރެއް ހަދާފާނެ ކަމަށް ސަރުކާރުން ވިސްނާކަށް ނުވާނެއެވެ. އެހެން ކަމުން ރޭވުންތެރިކަމާއެކު އައްޑު ރައްޔަތުންނާއި ހުވަދޫ އަދި ފުވައްމުލަކުގެ ރައްޔަތުން ޖައްސާ ފިތުނަވެރި ކުރުވާ ސަރަހައްދީ ތަރައްޤީއަށް ހުރަސް އެޅޭފަދަ މޭރުމުން މަސައްކަތް ކުރާނެ ބޭނުމެއް ނެތެވެ. މި ސަރަހައްދުގެ ރައްޔަތުންނަކީ އާއިލީ ގޮތުނާއި، ވިޔަފާރީގެ ގޮތުނާއި އަދި އިގްތިސާދީގޮތުން ގުޅި ލާމެހިފައިވާ ބައެކެވެ. އެކުވެރިކަމަކީ ގަދަފަދަ ބާރެކެވެ. ވަކިވެގަތުމަކީ ނިކަމެތި ކަމެކެވެ. ޑިވައިޑް އެންޑް ރޫލް ސިޔާސަތަކީ މާ އިހުގެ ސިޔާސަތެކެވެ.


11 Dhuvastherey 16 Maru - Kuhli Maruthah Ginave Biruverikan Ithuruvanee - Vaguthu\nކޮވިޑް-19: އަދަދުތައް މަޑުޖެހުމެއްނެތި މައްޗަށް - 11 ގަޑިއިރު ކުރިން\n13 ދުވަސްތެރޭ 19 މަރު – ކުއްލި މަރުތައް ގިނަވެ ބިރުވެރިކަން އިތުރުވަނީ!\nފާއިތުވެގެން މިދިޔަ 13 ދުވަހަކީ ފަހަކަށް އައިސް ރާއްޖޭގައި ކުއްލި މަރުތަކުގައި އެންމެ ގިނައިން މީހުން މަރުވި ދިހަ ދުވަހަށް ވުން ގާތެވެ. މީޑިއާއަށް ލިބިފައިވާ މައުލޫމާތައް ބަލާއިރު ފާއިތުވި 13 ދުވަސް ތެރޭގައި ކުއްލި މަރުގެ 19 ހާދިސާއެއް ރާއްޖޭގައި ވަނީ ހިނގާފައެވެ.\nޗުއްޓީ ހޭދަކުރަމުން ދިޔަ ފަތުރުވެރިޔަކު\nތާރީޚް: 22 ޖަނަވަރީ 2019\nތަފްސީލް: ފިހާޅޮހި އައިލެންޑް ރިސޯޓްގައި ޗުއްޓީ ހޭދަ ކުރަމުން ދިޔަ ފަތުރުވެރިއެއް. މަރުވެފައި އޮއްވާ ފެނުނީ އޭނާ ދިރިއުޅެމުން ދިޔަ ކޮޓަރިން\nހަދަމުންދާ ރިސޯޓެއްގައި މަސައްކުރި މީހަކު\nތާރީޚް: 21 ޖަނަވަރީ 2019\nތަފްސީލް: އިންޑިއާއަށް ނިސްބަތްވާ 39 އަހަރުގެ ފިރިހެނެއް. މަރުވީ ހާޓް އެޓޭކެއް ޖެހިގެން ކަމަށް ޑޮކްޓަރުން މައުލޫމާތު ދޭ.\nތާރީޚް: 20 ޖަނަވަރީ 2019\nތަފްސީލް: ފީނަން ފައިބާ އުޅުމުގެ ތެރޭގައި\nބިދޭސީއަކު މަރުވެފައި އޮއްވާ ފެނިއްޖެ\nތަފްސީލް: މަރުވެފައިވަނީ 38 އަހަރުގެ ބަންގްލަދޭޝް ފިރިހެނެއް. ބޭރުފުށުން އެއްވެސް އަނިޔާއެއް ފެންނަން ނެތް. މީހާއަކީ ހުޅުމާލޭގައި ބިދޭސީން އުޅެމުންދާ ތަނެއްގައި އުޅެމުންދިޔަ މީހެއް.\nތަފްސީލް: ނިޔާވެފައި އޮއްވާ ފެނުނީ އުމުރުން 80 އަހަރުގެ ދިވެއްސެއް. ނިޔާވެފައިވަނީ ހުޅުމާލޭ ރޯ ހައުސްއެއްގެ ތެރޭފައި.\nއެކްސިޑެންޓެއްގައި ނިޔާވި ކުއްޖާ\nތާރީޚް: 19 ޖަނަވަރީ 2019\nތަފްސީލް: ޕާކްކޮށްފައި އޮތް ޕިކަޕެއްގައި ޖެހި. ނިޔާވެފައިވަނީ މާރުކޭޓް ސަރަހައްދުގައި އުމުރުން 17 އަހަރުގެ ކުއްޖެއް.\nތަފްސީލް: ކ، މާފުށީ ކޮންސްޓްރަކްޝަން މަސައްކަތް ކުރަމުންދިޔަ 38 އަހަރުގެ ފިރިހެނެއް\nޖުމެއިރާ ވިއްޓަވެލީގެ ފަޔާ ޑާންސާ\nތާރީޚް: 16 ޖަނަވަރީ 2019\nތަފްސީލް: ޕިލިޕީންސް މީހެއް. ހުށަހެޅުންތައް ހުށަހަޅައިދީ ޝޯވ ނިންމާލާފައި ދަނިކޮށް ކުއްލިއަކަށް މަރުވެގެން ވެއްޓުނީ.\nސްނޯކްލިންއަށް ގޮސްއުޅުނެނިކޮށް މަރުވި ބިދޭސީ މީހާ\nތަފްސީލް: މަރުވީ ޕެރަޑައިސް އައިލެންޑް ރިސޯޓުގައި ގެނބުނު މީހެއް. މަރުވެފައިވަނީ 66 އަހަރުގެ ބިދޭސީ ފިރިހެނެއް.\nފުލުހުންގެ ހައްޔަރުގައި ހުރި އަންހެނަކު\nތާރީޚް: 15 ޖަނަވަރީ 2019\nތަފްސީލް: އުމުރުން 23 އަހަރުގެ ދިވެހި އަންހެނެއް. ނ. މަނަދޫ މީހެއް ނިޔާވީ މިއަދު ދޫނިދޫގައި\nތަފްސީލް: ސަން އައިލެންޑް ރިސޯޓްގައި މަސައްކަތް ކުރަމުން އައި މީހެއް. މަރުވީ ދަންޖެހިގެން. މަރުވެފައިވަނީ 40 އަހަރުގެ ބަންލަދޭޝް މީހެއް.\nވިހޭތާ 19 ދުވަސް ތެރޭގައި ނިޔާވި ކުއްޖާ\nތަފްސީލް: ނިޔާވެފައިވަނީ ހއ.އިހަވަންދޫ އައިޝަތު އަލީޝާ ނަމަކަށް ކިޔާ ކުއްޖެއް. ކުއްޖާ ނިޔާވީ ކުއްލިއަކަށް.\nގެބިގެން ދެ ފަތުރުވެރިން\nތާރީޚް: 13 ޖަނަވަރީ 2019\nތަފްސީލް: ކ.ދިއްފުއްޓާއި މީރު ފެންފުއްޓާއި ދެމެދަށް މޫދަށް އެރި އުޅުނު ދެފަތުރުވެރިން. މަރުވެފައި ވަނީ ފިލިޕީންސްގެ 29 އަހަރުގެ ފިރިހެނަކާއި 30 އަހަރުގެ އަންހެނެއް. މިދެމީހުންނަކީ ދެމަފިރިން.\nމާލޭގެ ގެއެއްގެ ތެރެއިން ނިޔާވެފައި އޮއްވާ ފެނުނު ޒުވާނާ\nތާރީޚް: 12 ޖަނަވަރީ 2019\nތަފްސީލް: މަރުވެފައި އޮތް މީހާ ފެނުނީ މ. ރަމާގުލްޝަން ނަމަކަށް ކިޔާ ގޭގެ ތެރެއިން. މަރުވެފައި އޮތް މީހާގެ އުމުރަކީ 27 އަހަރު.\nހުޅުމާލޭގައި ނިޔާވެފައި އޮއްވާ ފެނުނު ޒުވާނާ\nތަފްސީލް: ނިޔާވެފައިވަނީ "ޕާޓީ ޑްރަގް" ބޭނުންކޮށްގެން ކަމަށް ބައެއް މީޑިޔާތަކުން ރިޕޯޓް ކުރި. ޢާއިލާއިން މިކަންވަނީ ދޮގުކޮށްފަ.\nކަތިވަޅިން ހަމަލާދީ ފިރިހެނަކު\nތާރީޚް: 10 ޖަނަވަރީ 2019\nތަފްސީލް ސްރީލަންކާގެ ރައްޔިތެއް. ދެމީހުންގެ ދެމުގައި ހިނގި މާރާމާރީއެގައި ކަތިވަޅިން ހަމަލާދީ. މަރުވި މީހާއާއި ހަމަލާދިން މީހާވެސް ހުރީ މަސްތުގެ ހާލުގައި.\nސިފައިންގެ ކެޕްޓަން މުހައްމަދު ރާމިޒު އަވަހާރަވުން\nތާރީޚް 09 ޖަނަވަރީ 2019\nތަފްސީލް: ކެޕްޓަން ރާމިޒު އަވަހާރަވީ ސިފައިންނާއި އެކު ހަވީރު ދުވުމަށް ނިކުންނަވައިގެން އުޅުއްވަނިކޮށް.\nކުއްލި މަރުތަކުގެ އިތުރުން ބޮޑެތި ހާދިސާތައް ހިނގުން ވެސް މިދުވަސްވަރު ވަނީ އިތުރުވެފައެވެ. މަރަކީ ކޮންމެ މީހަކާ ވެސް ބައްދަލު ކުރާނެ އެއްޗެކެވެ. ފައިވާނުގެ ވަދަށް ވުރެ ވެސް އެމީހަކާއި ގާތުގައިވާ އެއްޗަކީ މަރެވެ. އެހެންކަމުން ކޮންމެ ކަމަކުން އިބުރަތް ލިބިގަނެ ކޮންމެ މީހަކު ވެސް މަރަށް ތައްޔާރުވާން ޖެހެއެވެ.\nޖެނުއަރީ 21, 2019 09:19\nތަފާތު ގޮތްގޮތައް މަރު ގިޔާމަތުގެ އަލާމަތް\nޖެނުއަރީ 21, 2019 09:24\nރައީސް ސޯލިހު އޮންނާނެ މިކަން ބަލަން ކޮމިޝަނެއް އުފައްދާފަ. މައްސަލަތައް ބައްލަވާ ހަޤީޤަތް ހާމަކުރައްވާ؟\nޖެނުއަރީ 21, 2019 09:29\nޖެނުއަރީ 21, 2019 09:34\nﷲ ގެ ކުޅަދުންވަންތަކަށް ދެކިބަލަ ، ޔާމީނުގެ ސަރުކާރުގައި މީހުން މަރުވާތީ ކަންބޮޑުވެ ހަޅޭލެވިމީހުން ސަރުކާރާއި ހަވާލުވިފަހުން މިވަނީ ކީއް ، މަރުގައި ހިފެހެއްޓޭތަ ، މިއީ ވެރިމީހާ ގެ ބާރު އޮންނަ ކަމެއްތަ ؟ މިފަދަ ހާދިސާ ތަކުން އިބްރަތް ހާސިލް ކުރަންވީ\nޖެނުއަރީ 21, 2019 11:13\nމީހުން އަބަދުވެސް މަރުވޭ! ހަބަރަށް އަރާވަރު މިހާރު ގިނައީ! އާ ސަހަރާގަ މަޑުކޮށްލީމަ ހަމަ އެކަނި މާލޭގަ މަރުވާވަރުވެސް އަންދާޒާ ކޮއްލެވޭނެ.\nޖެނުއަރީ 21, 2019 14:09\nމީގަ މި ބުނަނީ ކުއްލި މަރުގެ ވާހަކާ\nޖެނުއަރީ 21, 2019 09:35\nވީވަރަކުން މީހުންމަރާ ބޮޑެތި ޖާހިލުން މަގުމައްޗައްނެރެ އުކާލެވޭތޯބަލާ. މަރުގެ ހުކުމާ ދެކޮޅަށް ވާހަކަދައްކާ އެއިރުން ޖަޒީރާ ވަންތަކޮށް މީހުން މަރުވާވަރު އިތުރުވާނެ\nޖެނުއަރީ 21, 2019 09:57\nމީގެ ތެރެއިން ގިނަ މަރު އަދި ރާއްޖޭގައި ހިނގަމުން މިދާ ގިނަ އެކްސިޑެންޓް ތަކުގެ ފަހަތުގަވަނީ ދާދިފަހުން ރާއްޖެ އެތެރެވި ބަންގާލު މީހާ އަތުން ފެނުނު ވައްތަރުގެ މަސްތުވާ ބޭސް (ޕާޓީ ޑުރަގު) ކަމައް ވަރަހް ބޮޑައް ބެލެވޭ\nޖެނުއަރީ 21, 2019 10:33\nގައުމުގެ ކަންކަން ނުބެހެއްޓި ފާލުން ނެއްޓިފައި\nވާކަމުގެ ހެއްކަކަށް މިރަތުތައް ފުދެއެވެ މިއީ\nއަންނަން އޮތް މުސީބާތުގެ ކޮޅުމަތިކަމަށް ވުން\nގާތެވެ މިހާގިނަ މީހުން މަރުވަމުންދާއިރުވެސް\nސަރުކާރުން މިކަމާ މާބޮޑު އަޅާލުމެއް ގެންގުޅޭ\nތަނެއް ނުވަތަ ކަންބޮޑުވުމެއް ނުފެނެއެވެ މިސަރުކާރު އޮތީ ނިދާފަހޭ؟\nޖެނުއަރީ 21, 2019 10:35\nނުބައި ޖައްބާރު ވެރިންނަށް ތާއީކޮށް އިންތިހާބު ކުރީ ބިރުވެރިކަން އުފެދޭނެ ރާބޯން ހުއްދަވަނީ ޒިނޭކުރަން ހުއްވަނީ ބިރަނުލާ މަޖާކުރުން ހުއްދަވީ\nޖެނުއަރީ 21, 2019 11:19\nކިބޫކަނީ ،، ކޮމިސަނުން ބަލާނީ ކުރީގެމަރުތަށް .\nޖެނުއަރީ 21, 2019 11:28\nހުރިހާ ލޮބުވެތިންނޭވެ. މަރަކީ އަހަރެމެންނާއި އެންމެ ގާތުގައިވާ އެއްޗެވެ. ކުރާން އޮތްކަމަކީ ތައުބާވެ އެކަމަށް ތައްޔާރުވެ ތިބުމެވެ. އެއީ އުނދަގޫކަމެއް ނޫނެވެ. މާތްﷲ އީ ތައުބާ ޤަބޫލުކުރައްވާ އިލާހެވެ. އެކަލާންގެ އެންގެވި ކަންކަމަށް ފަރުވާތެރިވެ އަޅުކަން ބަރާބަރަށް އަދާކޮށް ކުށްތަކުން އަބަދުވެސް އެއްކިބާވެ އުޅެންވީއެވެ. ހިތް ކޮންޓްރޯލްކުރަންވީއެވެ.\nޖެނުއަރީ 21, 2019 12:09\nމިއީ ޤިޔާމަތުގެ ޢަލާމާތްތަކެވެ. އަވަހަށް ތަޥްބާވެ ކޮންމެ މީހަކުވެސް މާތްﷲއަށް ބިރުވެތިވާށެވެ!.\nޖެނުއަރީ 21, 2019 12:18\nނިސާ ސޫރަތުގެ 78 ވަނައާޔަތުގެ މާނާގައިވަނީ، އުސްވެގެންވާ ބުރުޖުތަކެއްގެ ތެރޭގައި ތިޔަބައިމީހުން ތިބި ކަމުގައިވިޔަސް ތިޔަބައި މިހުން ތިބި ކޮންމެ ތަނަކަށް މަރު އައިސް ތިޔަބައި މީހުންނާއި ހަމަކުރާނެއެވެ. أَيْنَمَا تَكُونُوا يُدْرِككُّمُ الْمَوْتُ وَلَوْ كُنتُمْ فِي بُرُوجٍ مُّشَيَّدَةٍ ۗ\nޖެނުއަރީ 21, 2019 13:44\nޖެނުއަރީ 21, 2019 21:02\nކުއްލި މަރެއް ނޫން ބާރަށް ދުއްވާފަ ގޮސް ޕިކަޕަކައް އެރުމަކީ އަދި ދަނޖެހިގެން މަރު ވުމަކީ. އެއާ އަމިއްލަޔަށް މަރުވާމީހުން\nޖެނުއަރީ 22, 2019 02:46\nކިއްވެތަ ލިޔަން ނުކެރުނީ ރާއްޖޭގަ ތާރީހުގައި ދުވަހަކުވެސް ދިވެހިން ގަސްތުގައި މަރާފައި ނުވާވަރައް ނިމިދިޔަ ފަސް އަހަރުގައި ދިވެހިން މަރާފަ ވޭ\nޖެނުއަރީ 23, 2019 09:19\nމީހަކު އައިސް މަރަނީއެއް ނޫނެއްނު... އެހެންނަމަވެސް ހުރިހާ އެންމެން ނަމާދުތައް ބަރާބަރަށް ކުރުމަށް ނަސޭހަތްތެރިވަން...


އެމެރިކާގެ ރިޔާސީ އިންތިހާބު ފެށެން ފަސް ދުވަސް، ޕޯލް ތަކުގެ ނަތީޖާ ދައްކަނީ ޓްރަމްޕާ ދެކޮޅަށް! – Dhen.mv\nމަރްޔަމް ވަޙީދާ October 29, 2020 - 11:59 pm\nއެމެރިކާގެ ރިޔާސީ އިންތިހާބު ފެށެން އެންމެ ފަސް ދުވަހަށް ވެފައިވާއިރު، ސިޔާސީ ޕޯލްތަކުގެ ނަތީޖާ ދައްކަނީ ރިޔާސީ ކެންޑިޑޭޓް ޖޯއި ބައިޑެން ކުރި ހޯދާފައިވާ ކަމަށެވެ.\nނަމަވެސް ގިނަ ބަޔަކު އަދިވެސް ތިބީ 2016 ވަނަ އަހަރު ވެސް ޕޯލްތަކުގެ ނަތީޖާ ރައީސް ޑޮނަލްޑް ޓްރަމްޕާއި ދެކޮޅަށް އައިސްފައިވާއިރު ވެސް، ރިޔާސީ އިންތިހާބުގެ ނަތީޖާ ބަދަލުވުމުން އެކަމުގެ މާޔޫސް ކަމުގައެވެ.\nއެގޮތުން ޔުނިވާސިޓީ އޮފް މެރީލޭންޑްގެ ޕޮލިޓިކަލް ސައިންސް ޕްރޮފެސަރެއް ކަމަށްވާ ޝިބްލޭ ޓެލްހާމީ ބުނީ 2016 ވަނަ އަހަރުގެ "އެހާދިސާ" އަދިވެސް ހަނދާނުގައި ނެތްނަމަ ކުރިއަށް އޮތް ރިޔާސީ އިންތިހާބު ކާމިޔާބު ކުރާނީ ބައިޑެން ކަމާމެދު އާންމުންގެ އެއްވެސް ޝައްކެއް ނެތް ކަމަށެވެ.\nއެމެރިކާގެ ރިޔާސީ އިންތިހާބުގައި ކާމިޔާބު ލިބޭނެ ފަރާތެއް ހޯދުމަށް އެޤައުމުގެ ސަރުކާރުން ސާވޭ ހަދާފައި ވަނީ، މީހުންނަށް ފޯނު ކޮށްގެން ކަމަށް މައުލޫމާތު ލިބެއެވެ. ބޭރުގެ ރިޕޯޓުތަކުން ބުނެފައިވާ ގޮތުގައި އޮންލައިންކޮށް އެސާވޭ ނުހެދީ، ނަތީޖާއަށް އެއްވެސް ކަހަލަ ބަދަލެއް އައިސްދާނެތީ ކަމަށެވެ.\nއެމެރިކާގެ ރިޔާސީ އިންތިހާބު ބޭއްވުމަށް ހަމަޖެހިފައިވަނީ އަންނަ އަންގާރަ ދުވަހުއެވެ.